(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡςΕ΄

Τετάρτη, 25 Σεπτεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Α. Βεσυρόπουλου, σελ.   
2. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:H Διαρκής Επιτροπή Μορφωτικών Υποθέσεων καταθέτει την Έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού «Κύρωση του Μνημονίου Κατανόησης Συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν, σελ.   
2. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση του Μνημονίου Κατανόησης Συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν»., σελ.

ΠΡΟΕΔΡΕΥΩΝ

ΜΠΟΥΡΑΣ Α. , σελ.

ΟΜΙΛΗΤΕΣ

Α. Επί διαδικαστικού θέματος:  
  
 ΒΡΟΥΤΣΗΣ Ι. , σελ.   
 ΜΠΟΥΡΑΣ Α. , σελ.   
  
Β. Συζήτηση και ψήφιση επί της αρχής, των άρθρων και του συνόλου του σχεδίου νόμου

ΑΣΗΜΑΚΟΠΟΥΛΟΥ Σ. , σελ.   
 ΒΡΟΥΤΣΗΣ Ι. , σελ.   
 ΓΡΗΓΟΡΑΚΟΥ Π. , σελ.   
 ΔΕΛΗΣ Ι. , σελ.   
 ΔΗΜΗΤΡΙΑΔΗΣ Π. , σελ.   
 ΕΥΘΥΜΙΟΥ Ά. , σελ.   
 ΖΕΪΜΠΕΚ Χ. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΣΙΜΑΤΗ Ε. , σελ.   
 ΚΟΝΤΗΣ Ι. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΝΤΖΟΣ Δ. , σελ.   
 ΜΕΪΚΟΠΟΥΛΟΣ Α. , σελ.   
 ΝΑΤΣΙΟΣ Δ. , σελ.   
 ΟΙΚΟΝΟΜΟΥ Θ. , σελ.   
 ΤΣΙΡΩΝΗΣ Σ. , σελ.   
 ΧΗΤΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡϟΕ΄

Τετάρτη 25 Σεπτεμβρίου 2024

Αθήνα, σήμερα στις 25 Σεπτεμβρίου 2024, ημέρα Τετάρτη και ώρα 10.20΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. **ΑΘΑΝΑΣΙΟΥ ΜΠΟΥΡΑ**.

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, αρχίζει η συνεδρίαση.

Η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Παιδείας, Θρησκευμάτων και Αθλητισμού: «Κύρωση του Μνημονίου Κατανόησης Συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν.

Επίσης, κυρίες και κύριοι συνάδελφοι, έχω την τιμή να σας ανακοινώσω ότι η Ειδική Μόνιμη Επιτροπή Περιφερειών καταθέτει την έκθεσή της για την Α΄ Σύνοδο της Κ΄ Βουλευτικής Περιόδου, σύμφωνα με το άρθρο 43Α παράγραφος 6 του Κανονισμού της Βουλής.

Η προαναφερθείσα έκθεση, που βρίσκεται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών, θα καταχωριστεί στα Πρακτικά της σημερινής συνεδρίασης.

(Η προαναφερθείσα έκθεση, λόγω μεγάλου όγκου, δεν καταχωρίζεται στα Πρακτικά και βρίσκεται σε ηλεκτρονική μορφή στον σύνδεσμο:

<https://www.hellenicparliament.gr/UserFiles/510129c4-d278-40e7-8009-e77fc230adef/%CE%95%CE%9A%CE%98%CE%95%CE%A3%CE%97_%CE%9A_%CE%91_%CE%A0%CE%95%CE%A1%CE%99%CE%A6%CE%95%CE%A1%CE%95%CE%99%CE%A9%CE%9D_%CE%A4%CE%95%CE%9B%CE%99%CE%9A%CE%9F.pdf>

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Κύρωση του Μνημονίου Κατανόησης Συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στην Ολομέλεια με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως της συμφωνίας -προφανώς το ίδιο ισχύει και για την επιφύλαξη- για πέντε λεπτά, καθώς και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας, ο οποίος -όπως και ο Υπουργός- έχουν τον ίδιο χρόνο, των πέντε λεπτών, σε αυτές τις περιπτώσεις. Βέβαια, προφανώς και υπάρχει κάποια μικρή ανοχή.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα συμφώνησε.

Πριν καλέσω στο Βήμα τους εισηγητές και τους ειδικούς αγορητές που έχουν εκφράσει αντίρρηση ή επιφύλαξη, να πω ότι η Νέα Δημοκρατία στην επιτροπή ψήφισε υπέρ, ο ΣΥΡΙΖΑ - Προοδευτική Συμμαχία επιφύλαξη, το ΠΑΣΟΚ - Κίνημα Αλλαγής επιφύλαξη, το Κομμουνιστικό Κόμμα Ελλάδας επιφύλαξη, η Ελληνική Λύση επιφύλαξη, η Νέα Αριστερά κατά, η Νίκη επιφύλαξη, η Πλεύση Ελευθερίας επιφύλαξη και οι Σπαρτιάτες κατά.

Στη διαδικασία αυτή αρχίζουμε τις τοποθετήσεις κατά την αντίστροφη φορά.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, μπορώ να έχω τον λόγο για μια επισήμανση;

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Διαδικαστικά, θα ήθελα να ενημερώσω τα μέλη της Ολομέλειας ότι στην επιτροπή επειδή έγινε μία συζήτηση πιο εκτενής από τη συγκεκριμένη συζήτηση για τη συμφωνία τη συγκεκριμένη. Πολλά μέλη της επιτροπής ενδιαφέρθηκαν να πάρουν το έντυπο του «e- KOUROS» και για τον λόγο αυτό έφερα εδώ κάποια έντυπα.

Το καταθέτω στα Πρακτικά να μοιραστεί, αν θέλουν, και στους παρόντες Βουλευτές.

(Στο σημείο αυτό ο Αναπληρωτής Υπουργός Παιδείας, Θρησκευμάτων και Αθλητισμού κ. Ιωάννης Βρούτσης καταθέτει για τα Πρακτικά το προαναφερθέν έντυπο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ωραία, κύριε Υπουργέ. Ευχαριστούμε πολύ.

Τον λόγο έχει ο ειδικός αγορητής των Σπαρτιατών ο κ. Ιωάννης Κόντης, για πέντε λεπτά.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, μιλάμε σήμερα για μία σύμβαση η οποία υπεγράφη τον Ιανουάριο του 2023 και την οποία εμείς -και εγώ προερχόμενος από τον αθλητισμό- σίγουρα θα συνυπογράφαμε, γιατί μιλάμε για αθλητική συνεργασία μεταξύ δύο χωρών και είμαστε υπέρ της συνεργασίας με χώρες οι οποίες δεν έχουν φτάσει σε υψηλά επίπεδα. Ενδεικτικά να αναφέρω ότι η Γκαμπόν έχει κάνει πάρα πολλές προσπάθειες και έφτασε να έχει έναν Ολυμπιονίκη στο Taekwondo το 2012 στον Λονδίνο, αλλά δυστυχώς από τον Ιανουάριο μέχρι τον Αύγουστο συνέβησαν άλλα γεγονότα τα οποία ανέτρεψαν την δημοκρατικά εκλεγείσα Κυβέρνηση της περιοχής.

Να αναφέρω εδώ ότι η Γκαμπόν είναι μια χώρα τριών εκατομμυρίων, πλούσια σε παραγωγή πετρελαίου, ουρανίου, μαγγανίου κ.λπ. και της επεβλήθη όχι μόνο δικτατορία, αλλά μία σκληρή δικτατορία, η οποία μέχρι σήμερα έχει καταγγελθεί από όλες τις παγκόσμιες αρχές ότι βασανίζει –αποδεδειγμένα- απαγάγει κατοίκους, έχει φτάσει να απαγάγει και ξένους τουρίστες, να έχουν εξαφανιστεί και δολοφονεί κόσμο, σύμφωνα πάντα με τις καταγγελίες.

Έτσι, εγώ πιστεύω –και γενικά εμείς πιστεύουμε- ότι δεν μπορούμε να στηρίξουμε τη σύμβαση αυτή σαν η χώρα που έβγαλε την ολυμπιακή ιδέα και να μιλάμε σε μία σύμβαση για ολυμπιακή εκεχειρία, να μιλάμε για ολυμπιακό ιδεώδες. Σε μία χώρα η οποία υποτίθεται και είναι αυτή η οποία έβγαλε τη δημοκρατία σαν ιδέα στον κόσμο, την προήγαγε και τη διατήρησε επί χιλιάδες χρόνια και είμαστε το παράδειγμα σε αναφορά -όταν κάποιος αναφέρει τη λέξη δημοκρατία σκέφτεται την Ελλάδα- δεν μπορούμε να συμφωνήσουμε στο να πραγματοποιηθεί αυτή η σύμβαση. Πιστεύω ότι θα ήταν ηθικό για εμάς, τουλάχιστον, να ανακληθεί ή να αναβληθεί μέχρι να επανέλθει η δημοκρατία -αν επανέλθει εκεί, γιατί ξέρουμε ότι είναι ρευστές αυτές οι καταστάσεις- και να το συζητήσουμε και πάλι.

Οπότε, δεν θα μπω στο θέμα της σύμβασης και στα άρθρα που έχει. Για εμάς η δημοκρατία είναι το υπέρτατο αγαθό και πόσο μάλλον όταν πρόκειται για ανθρώπους οι οποίοι υποφέρουν εκεί στην Αφρική. Καλό είναι να μιλάμε για Παλαιστίνες και για όλα τα άλλα που είναι κοντά μας, αλλά πρέπει να θυμόμαστε ότι υπάρχουν χώρες οι οποίες υποφέρουν -και εγώ τις έχω γνωρίσει και σαν πλοίαρχος και στην Αφρική- οι οποίες δεν θα θέλατε να δείτε πώς ζουν και στις οποίες επιβάλλονται δικτατορίες γιατί ξένα οικονομικά συμφέροντα θέλουν να υφαρπάξουν τον πλούτο των χωρών αυτών, ο οποίος εάν διενείμετο κανονικά για τους πολίτες και γινόντουσαν έργα υποδομής -όπως στη Λιβερία και σε τέτοιες χώρες- θα ζούσαν οι κάτοικοί τους ωραία, θα είχαν άνετη ζωή, θα είχαν παραγωγή.

Αυτήν τη στιγμή, λοιπόν, μιλάμε για μια χώρα η οποία δεν έχει τα εχέγγυα ώστε να συνυπογράψουμε αυτήν τη σύμβαση και θεωρώ ότι θα είναι στίγμα για εμάς αν συνυπογραφεί. Είναι σαν να δίνουμε το aval –σαν να συνυπογράφουμε- σε αυτήν την Κυβέρνηση.

Για τον λόγο αυτό, λοιπόν, την καταδικάζουμε και την καταψηφίζουμε.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς και για την οικονομία του χρόνου.

Τον λόγο έχει, εκ μέρους της Κοινοβουλευτικής Ομάδας «Πλεύση Ελευθερίας», ο ειδικός αγορητής κ. Αλέξανδρος Καζαμίας.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα να ξεκινήσω με μία παρατήρηση για τα όσα συμβαίνουν στη Μέση Ανατολή και για την παρουσία του Πρωθυπουργού του κ. Μητσοτάκη στη Νέα Υόρκη. Η παρουσία του Πρωθυπουργού εκεί, δυστυχώς, συνδυάστηκε με δηλώσεις οι οποίες αφορούν πάλι την υποτιθέμενη θέση ότι το Ισραήλ με αυτά που κάνει στη Μέση Ανατολή διατηρεί το δικαίωμα στην αυτοάμυνα. Αυτά είπε λίγες μέρες νωρίτερα εκεί ο Πρωθυπουργός. Επίσης, ανακοινώθηκε πριν λίγες μέρες ότι πρόκειται να συναντήσει τον Ισραηλινό Πρωθυπουργό τον κ. Νετανιάχου, παρά το γεγονός ότι υπάρχει ένταλμα σύλληψής του από το Διεθνές Ποινικό Δικαστήριο.

Και βεβαίως, όλα αυτά συμβαίνουν τη στιγμή που στον Λίβανο συντελείται μια σφαγή, με εκατοντάδες νεκρά παιδιά και γυναίκες που δεν έχουν καμμία ευθύνη για το πρόβλημα στη Μέση Ανατολή. Η πολιτική του Ισραήλ, όμως, από πέρυσι τέτοιο καιρό περίπου, από τις 7 Οκτωβρίου, βασίζεται στο σκεπτικό ότι πρέπει να εξαπολυθεί μια μηχανή πολέμου απέναντι σε όλους τους γείτονες με σκοπό να επιβληθεί η κυριαρχία μιας κυβέρνησης η οποία έχει χάσει κάθε πλέον διεθνή νομιμότητα.

Επομένως, θεωρούμε ότι η Κυβέρνηση δεν θα έπρεπε να προβεί σε συνάντηση με τον Ισραηλινό Πρωθυπουργό και αυτό έρχεται σε χτυπητή αντίφαση -υπάρχει μια αλλοπρόσαλλη πολιτική εδώ- με το ψήφισμα του ΟΗΕ το οποίο ενέκρινε η Κυβέρνηση. Το ψήφισμα αυτό λέει ξεκάθαρα ότι αν εντός δώδεκα μηνών δεν αποσυρθεί το Ισραήλ από τα κατεχόμενα παλαιστινιακά εδάφη θα πρέπει τα κράτη-μέλη του ΟΗΕ να λάβουν μέτρα όπως είναι η διακοπή των διπλωματικών σχέσεων και οι εμπορικές κυρώσεις εις βάρος του Ισραήλ. Επομένως, δεν μπορούμε να καταλάβουμε πώς ένας κατακτητής απέναντι στον οποίο η χώρα μας έχει ψηφίσει στον ΟΗΕ ψήφισμα που του ζητάει να αποσυρθεί από τα κατεχόμενα εδάφη, μπορεί να έχει δικαίωμα αυτοάμυνας και το δικαίωμα αυτοάμυνας αυτό να φτάνει σε βαθμό που να συντελείται μια γενοκτονία εδώ κι έναν χρόνο στη Γάζα και να εξαπλώνεται αυτό σε μία σφαγή σε ένα άλλο ανεξάρτητο γειτονικό κράτος στο Λίβανο.

Έρχομαι τώρα στη διαδικασία που έφερε τη συμφωνία που συζητάμε στη Βουλή. Η Βουλή θα έπρεπε να συζητά ζητήματα αυτή τη στιγμή που είναι πολύ πιο σοβαρού και άμεσου ενδιαφέροντος για τους Έλληνες πολίτες. Ωστόσο, έχουμε μια σύμβαση αθλητικής συνεργασίας με την Γκαμπόν η οποία δεν συνδέεται με τα άμεσα προβλήματα.

Η Πλεύση Ελευθερίας ζήτησε να γίνει συζήτηση για το ζήτημα της συγκάλυψης του σκανδάλου των υποκλοπών που έχει απασχολήσει ιδιαίτερα την δημόσια συζήτηση και τα πολιτικά κόμματα, αλλά και τη Βουλή αυτό το καλοκαίρι, καθώς και για το ζήτημα των πυρκαγιών.

Η Κυβέρνηση υποσχέθηκε αρχικά ότι θα υπάρξει μια τέτοια συζήτηση στις αρχές του Σεπτεμβρίου, μετά μεταφέρθηκε αυτή η υπόσχεση κάποια στιγμή μέσα στον Σεπτέμβριο και προσφάτως στη Διάσκεψη των Προέδρων, στην οποία είμαι μέλος, ο Πρόεδρος της Βουλής ανακοίνωσε πως η Κυβέρνηση τώρα προτίθεται να κάνει τη συζήτηση μετά το πέρας της αντιπυρικής περιόδου. Και για όσους δεν γνωρίζουν, αυτό μας πάει στον Νοέμβριο. Τέτοια σπουδή, δηλαδή, για να συζητήσει η Κυβέρνηση τα καυτά ζητήματα που αφορούν τους Έλληνες πολίτες και βεβαίως υπάρχει μεγάλη αγωνία να κυρώσουμε τώρα μια διεθνή σύμβαση αθλητικής συνεργασίας με την Γκαμπόν.

Ας δούμε τώρα αυτή τη σύμβαση. Αυτή η σύμβαση υπεγράφη στις 13 Ιανουαρίου του 2023, δηλαδή περίπου δύο χρόνια πριν. Τα άρθρα της 1 και 2 αναφέρονται σε ζητήματα που αφορούν την συνεργασία πριν τους Ολυμπιακούς. Τα δύο μέρη αναγνωρίζουν τη σημασία των Ολυμπιακών Αγώνων, την αξία των Ολυμπιακών Αγώνων, ενισχύουν -λέει στο άρθρο 2- τους φορείς που συμμετέχουν στους Ολυμπιακούς Αγώνες και υποστηρίζουν την ολυμπιακή εκεχειρία. Όμως, τι συμβαίνει; Επειδή η Κυβέρνηση έχει καθυστερήσει δύο χρόνια να φέρει αυτή τη σύμβαση στη Βουλή, μεσολάβησαν οι Ολυμπιακοί Αγώνες και τώρα θα κυρώσουμε αυτή τη σύμβαση η οποία προβλέπει πράγματα για τους Ολυμπιακούς Αγώνες που πέρασαν.

Ο κ. Βρούτσης, όταν του θέσαμε αυτό το θέμα στην επιτροπή, προσπάθησε να μας δώσει και μάθημα και είπε ότι «εμείς οι παλαιότεροι γνωρίζουμε ότι στη Βουλή οι διεθνείς συμβάσεις καθυστερούσαν πέντε και έξι χρόνια να έρθουν, ενώ… -και διαβάζω από τα Πρακτικά- «…καταφέραμε στην ελληνική Βουλή να το μειώσουμε». Φτάσαμε τώρα στον ενάμιση χρόνο και είναι επίτευγμα αυτό που σας είπα μόλις τώρα.

Να σας πω, κύριε Βρούτση, επειδή δεν βρίσκεστε συχνά στη Βουλή, παρ’ όλο που είστε Βουλευτής για πολλά χρόνια, ότι τον Ιούλιο συζητούσαμε μια σύμβαση αμυντικής συνεργασίας για έναν χρόνο με τη Σαουδική Αραβία η οποία είχε καθυστερήσει τρία χρόνια και η σύμβαση ήταν για έναν χρόνο συνεργασίας. Βεβαίως, είχαν υπάρξει ήδη τρία χρόνια συνεργασίας χωρίς να κυρωθεί η σύμβαση από τη Βουλή. Επίσης, σας αναφέρω ότι το Υπουργείο Ανάπτυξης, ο κ. Θεοδωρικάκος τον Ιούνιο του 2024 μας έφερε μία οδηγία της Ευρωπαϊκής Ένωσης, την υπ’ αριθμόν 1151/2019. Πέντε χρόνια, κύριε Βρούτση. Επίσης, στον ένα χρόνο που είμαι Βουλευτής έχω υπάρξει εισηγητής σε νομοσχέδιο κύρωση σύμβασης για το περιβάλλον με πάνω από είκοσι χρόνια καθυστέρησης. Αυτά τα γνωρίζετε; Αν δεν τα γνωρίζετε, σας παρακαλώ να ρωτήσετε τους συμβούλους σας να σας πουν πόσο ακόμη καθυστερούν οι συμβάσεις που έρχονται στη Βουλή. Δεν είναι ιδιαίτερα τιμητικό για την Κυβέρνησή σας και για εσάς να επιχαίρεστε, να καμαρώνετε γιατί φέρνετε τις συμβάσεις με τέτοια καθυστέρηση.

Τώρα η σύμβαση αυτή γίνεται με τη λεγόμενη Δημοκρατία της Γκαμπόν. Όταν υπεγράφη, η Γκαμπόν ήταν δημοκρατία. Σήμερα, όμως, είναι δικτατορία και αυτό είναι κάτι άλλο που μεσολάβησε στα δύο χρόνια καθυστέρησης μέχρι να έρθει η σύμβαση στη Βουλή. Στις 30 Αυγούστου του 2023 πραγματοποιήθηκε πραξικόπημα στη Γκαμπόν, το οποίο ακύρωσε το αποτέλεσμα των εκλογών στις 26 Αυγούστου. Το νέο καθεστώς, σύμφωνα με έκθεση του Στέιτ Ντιπάρτμεντ των Ηνωμένων Πολιτειών -δεν σας αναφέρω μη κυβερνητικές οργανώσεις- διαπράττει αυθαίρετες και παράνομες εκτελέσεις, διαπράττει εξωδικαστικές εκτελέσεις, βασανιστήρια. Υπάρχει εξευτελιστική μεταχείριση πολιτών σύμφωνα με το Στέιτ Ντιπάρτμεντ. Υπάρχουν αυθαίρετες συλλήψεις ή κρατήσεις, πολιτικοί κρατούμενοι. Υπάρχουν σοβαροί περιορισμοί στην ελευθερία της έκφρασης, περιλαμβανομένων και περιορισμών στο ίντερνετ. Αυτά τα πράγματα δείχνουν ότι στην Γκαμπόν έχουμε μια χούντα η οποία διαπράττει σοβαρές παραβιάσεις ανθρωπίνων δικαιωμάτων. Τι λόγο έχουμε να υπογράφουμε μια σύμβαση αθλητικής συνεργασίας με αυτό το καθεστώς και γιατί τώρα;

Κλείνοντας, κύριε Πρόεδρε, θέλω να πω ότι η Πλεύση Ελευθερίας βεβαίως θεωρεί ότι η συνεργασία στον τομέα του αθλητισμού και προάγει την ειρήνη και τη φιλία μεταξύ των λαών, αλλά ταυτόχρονα η συνεργασία στον τομέα του αθλητισμού συνδέεται συχνά και με συμφέροντα και με φαινόμενα ακραίας διαφθοράς, όπως συνέβη στην πολύκροτη υπόθεση του «Κατάρ-γκέιτ», όπου Ευρωβουλευτές χρηματίζονταν από αραβικά κράτη για να υποστηρίξουν τη διεξαγωγή του Παγκοσμίου Κυπέλλου στο Κατάρ. Συνεπώς, θα πρέπει να είμαστε ιδιαιτέρως προσεκτικοί όταν υπογράφονται συμφωνίες αθλητικής συνεργασίας.

Στην προκειμένη περίπτωση θεωρούμε ότι αυτή η συμφωνία θα νομιμοποιήσει ένα δικτατορικό καθεστώς που παραβιάζει τα ανθρώπινα δικαιώματα και δεν θα πρέπει να υπογραφεί. Το παρατηρήσαμε αυτό και θέλω να πω ότι ο κ. Βρούτσης στην επιτροπή είπε κάτι σε μια πρόταση η οποία ήταν κάπως διακεκομμένη, ότι αυτές είναι συμφωνίες που όταν διαμορφώνονται υποχρεώνουν, και μόνο αυτό κοιτάμε, τη χώρα η οποία υπογράφει να επικυρώνει και τίποτα άλλο. Ρομπότ είμαστε, κύριε Υπουργέ, να επικυρώνουμε και να μην βλέπουμε τι γίνεται γύρω μας όσον αφορά τις δικτατορίες και τις παραβιάσεις ανθρωπίνων δικαιωμάτων;

Στη βάση αυτή, επειδή η Πλεύση Ελευθερίας θεωρεί ότι η εξωτερική πολιτική πρέπει να έχει και ηθική διάσταση, θα καταψηφίσει τη σύμβαση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Τον λόγο τώρα έχει εκ μέρους της Κοινοβουλευτικής Ομάδας της Νίκης ο κ. Σπυρίδων Τσιρώνης.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε σήμερα την «Κύρωση του Μνημονίου Κατανόησης Συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν».

Συζητάμε σήμερα γι’ αυτό που υπεγράφη στη Λιμπρεβίλ στις 13 Ιανουαρίου του 2023, δηλαδή είκοσι έναν μήνες πριν, αλλά δεν υπολογίζουμε πως η χώρα της Γκαμπόν τελεί από πέρυσι σε καθεστώς στρατιωτικού πραξικοπήματος. Συζητάμε για ολυμπιακές εκεχειρίες, για μια αόριστη παγκόσμια εφαρμογή τους και λυπούμαστε ειλικρινά για τη μονομέρεια με την οποία προωθείται πλέον το ολυμπιακό πνεύμα, υποταγμένο πλήρως στην πολιτική ορθότητα.

Διαβάζω από τα Πρακτικά της χθεσινής επιτροπής τα λόγια σας, κύριε Υπουργέ, αναφορικά με το άρθρο 2 του μνημονίου συνεργασίας: «Ενισχύεται η συνεργασία εντός του συστήματος των Ηνωμένων Εθνών με σκοπό να εδραιωθεί η αναγνώριση των αξιών της ολυμπιακής εκεχειρίας και της παγκόσμιας εφαρμογής της για να καταστεί η ολυμπιακή εκεχειρία αποτελεσματικό εργαλείο -και εδώ είναι το μεμπτό- για τον τερματισμό των παγκοσμίων συγκρούσεων». Και εύλογα αναρωτιόμαστε: Στον πόλεμο Ουκρανίας-Ρωσίας δεν επιθυμεί η Κυβέρνησή σας τον τερματισμό των συγκρούσεων; Εκεί δεν τη θέλετε την ολυμπιακή, ίσως και τη διπλωματική εκεχειρία; Για εμάς ήταν εξαρχής προφανές το τι επιδιώκετε. Αλλά αναρωτιέμαι, φτάσατε να το παραδέχεστε απροκάλυπτα ή απλά σας ξέφυγε; Κοινώς ολυμπιακή εκεχειρία αλά καρτ. Αλά καρτ όταν πρόκειται για τον αποκλεισμό της Ρωσίας ως εισβολέα, όχι μόνο από τους Ολυμπιακούς Αγώνες, αλλά από όλες τις διεθνείς διοργανώσεις, αλά καρτ όταν επιτρέπεται η παραμονή της Τουρκίας που «προάγει» την παγκόσμια ειρήνη στην Κύπρο εδώ και πενήντα χρόνια. Και τώρα μνημόνιο συνεργασίας με το αιμοσταγές στρατιωτικό καθεστώς της Γκαμπόν.

Συζητάμε σήμερα για ολυμπιακό ιδεώδες και την ίδια στιγμή στο νέο ιερατείο του ολυμπισμού ζούμε τη woke σχιζοφρένεια με σφραγίδα της Διεθνούς Ολυμπιακής Επιτροπής, όπου αθλήτριες τρώνε συμπεριληπτικό ξύλο από πυγμάχους που δηλώνουν γυναίκες στο όνομα ενός ισοπεδωτικού δικαιωματισμού και στον βωμό του υποτιθέμενου αυτοκαθορισμού που γεννάει μια ακραία ανισότητα. Δεν είναι ολυμπιακό ιδεώδες ο ανελέητος πόλεμος ενάντια στη γυναικεία φύση, τα χαρίσματα της, τα προνόμια της, τη μοναδικότητά της. Δεν μπορεί να συζητάμε εξ ονόματος του ολυμπιακού ιδεώδους όταν τα αφεντικά της νέας τάξης δίνουν ξεκάθαρο προβάδισμα στον λοατκισμό, ώστε εκείνος να έχει τον τελευταίο λόγο για τις θηλυκότητες και τις ταυτότητες των αθλητών. Δεν είναι ολυμπιακό ιδεώδες η γελοιοποίηση και ο ευτελισμός των θρησκευτικών συμβόλων και πεποιθήσεων που είδαμε στη φετινή τελετή έναρξης των Ολυμπιακών Αγώνων.

Ευτυχώς τα αντανακλαστικά του κόσμου απέναντι στην αντεστραμμένη πραγματικότητα και την επέλαση του αφύσικου λειτούργησαν σε μεγάλο βαθμό και οι συντελεστές βγήκαν να ζητήσουν συγγνώμη και απέσυραν το ντροπιαστικό και προσβλητικό βίντεο της τελετής. Και αυτό είναι ένα σημάδι ότι ακόμα δεν έχουμε φτάσει σε επίπεδα πανανθρώπινης εξαχρείωσης. Ακόμα έχουν απομείνει κάποια επίπεδα πνευματικής υγείας στους λαούς. Ακόμη λειτουργεί το ένστικτο της αυτοσυντήρησης. Όλο και περισσότερος κόσμος αρχίζει να ενώνει τα κομμάτια του παζλ. Μεγάλη επανεκκίνηση, Νταβός, λοατκισμός, μετανθρωπισμός, ψευτοπροοδευτικός, ισλαμολαγνεία, αντικατάσταση πληθυσμών, πράσινη μετάβαση, ψηφιακός ολοκληρωτισμός και στο βάθος παγκόσμια διακυβέρνηση. Το ζήτησε άλλωστε και ο Πρωθυπουργός πριν δύο μέρες απροκάλυπτα στη σύνοδο του ΟΗΕ. Το ότι έχετε μεταλλαχθεί ως κόμμα σε ένα διεθνιστικό σημιτικό ΠΑΣΟΚ είναι γνωστό. Αλλά για να χρησιμοποιήσω και τη δική σας ορολογία που σας αρέσει, έχετε καταντήσει εθνοφοβικοί. Καμμία μα καμμία απολύτως σχέση δεν έχουν όλα αυτά με το ολυμπιακό ιδεώδες.

Επειδή ως Νίκη δεν ανεχόμαστε και δεν θα επιτρέψουμε την εργαλειοποίηση του αθλητισμού ούτε σε θέματα ψευτοπροοδευτισμού, αλλά ούτε σε παιχνίδια γεωστρατηγικής πολιτικής προς χάριν της νεοταξικής παγκόσμιας κυβέρνησης που διακαώς θέλετε να φέρετε, καταψηφίζουμε το παρόν μνημόνιο συνεργασίας υπερασπιζόμενοι το πραγματικό πνεύμα του ολυμπιακού ιδεώδους.

Γιατί κύριε Υπουργέ το ολυμπιακό ιδεώδες ενώνει τα έθνη, ενώνει τα έθνη που σέβονται τις αξίες και το πνεύμα του. Δεν υποτάσσει τα έθνη σε μια εξαναγκαστική παγκόσμια διακυβέρνηση που επαγγέλλεται και επιθυμεί ο Πρωθυπουργός.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε και για τη συνέπεια στον χρόνο.

Τον λόγο τώρα έχει, εκ μέρους της Κοινοβουλευτικής Ομάδας της Νέας Αριστεράς, ο κ. Χουσεΐν Ζεϊμπέκ.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν να αναφερθώ στα του νομοσχεδίου, επιτρέψτε μου να πω κάποια πράγματα σχετικά με τα όσα δραματικά εκτυλίσσονται στη Μέση Ανατολή τις τελευταίες ημέρες με τη νέα εκατόμβη νεκρών. Οι χθεσινές νέες τρομοκρατικές επιθέσεις του κράτους του Ισραήλ αυτήν τη φορά στο Λίβανο με τους παραπάνω από πεντακόσιους νεκρούς και τους χιλιάδες τραυματίες σε μια μόνο ημέρα έριξαν και το τελευταίο φύλλο συκής για τα εγκλήματα πολέμου που διαπράττει η ακροδεξιά κυβέρνηση Νετανιάχου στη Γάζα, σε ολόκληρη την Παλαιστίνη, στον Λίβανο. Κανείς πλέον δεν μπορεί να παριστάνει πως δεν ήξερε, πως δεν ξέρει.

Καμμία κυβέρνηση δεν μπορεί να σιωπά υποκριτικά όταν δίπλα μας συντελείται αυτή η γενοκτονία, μια αιματοχυσία, μια σφαγή δίχως τέλος με δεκάδες χιλιάδες γυναικόπαιδα μεταξύ των θυμάτων. Οι ευθύνες μάς βαραίνουν όλους και όλες. Έχουμε χρέος απέναντι στην ιστορία αυτού του τόπου, απέναντι στην ειρήνη. Έχουμε χρέος ως κοινωνία, ως πολιτικό σύστημα να μπει επιτέλους ένα τέλος στα εγκλήματα πολέμου που διαπράττει η κυβέρνηση Νετανιάχου, να μπει ένα τέλος στο αιματοκύλισμα.

Κύριε Υπουργέ, κυρίες και κύριοι συνάδελφοι, καλούμαστε σήμερα να κυρώσουμε ένα μνημόνιο κατανόησης που υπεγράφη μεταξύ της ελληνικής Κυβέρνησης και της τότε κυβέρνησης της Δημοκρατίας της Γκαμπόν τον Ιανουάριο του 2023, δηλαδή σχεδόν πριν δύο χρόνια, με στόχο τη συνεργασία στον τομέα του αθλητισμού ώστε να ενισχυθούν -όπως αναφέρεται στη σύμβαση- και να ισχυροποιηθούν οι φιλικές σχέσεις μεταξύ των δύο χωρών. Βεβαίως δημιουργούνται εξ αρχής σοβαρά ερωτήματα για αυτήν τη σύμβαση που φέρνετε σήμερα, κύριοι της Κυβέρνησης, προς ψήφιση και αυτό διότι μπορεί εσείς ως Κυβέρνηση και συγκεκριμένα ο Υπουργός Εξωτερικών ο κ. Δένδιας να υπογράψατε τον Γενάρη του ΄23 αυτό το μνημόνιο συνεργασίας, αλλά όπως γνωρίζετε καλά στην Γκαμπόν το καλοκαίρι το 2023 εκδηλώθηκε στρατιωτικό πραξικόπημα. Συνεπώς πρέπει να μας εξηγήσετε με ποιον ακριβώς συνυπογράφει η ελληνική Κυβέρνηση αυτήν τη σύμβαση, αυτό το μνημόνιο συνεργασίας.

Όπως επισημάναμε και κατά τη συζήτηση στις επιτροπές, στα έντεκα άρθρα που απαρτίζουν αυτό το μνημόνιο συνεργασίας γίνεται λόγος για τις αξίες της άμιλλας, της αλληλεγγύης και της φιλίας ως βασικό συστατικό του υγιούς πνεύματος του αθλητισμού και των Ολυμπιακών Αγώνων, αρχές και αξίες με τις οποίες κανένας δεν μπορεί να διαφωνήσει. Παρ’ όλα αυτά βλέπουμε σήμερα στις περισσότερες εκφάνσεις του αθλητισμού να κυριαρχεί η απόλυτη εμπορευματοποίηση και το κυνήγι του κέρδους.

Θα σταθώ λίγο παραπάνω στο άρθρο 2 της σύμβασης όπου αναφέρεται πως τα μέρη -οι δύο χώρες δηλαδή- θα πρέπει να εργάζονται από κοινού στην κατεύθυνση της ένταξης και της υποστήριξης προτάσεων που σχετίζονται με την ολυμπιακή εκεχειρία, ενώ λίγο παρακάτω αναφέρεται πως τα μέρη κάνουν κάθε δυνατή προσπάθεια για την αναβίωση της ολυμπιακής εκεχειρίας, για την καθιέρωσή της στη συλλογική συνείδηση της ανθρωπότητας και τέλος πώς τα δύο κράτη ενισχύουν τη συνεργασία τους εντός των Ηνωμένων Εθνών ώστε να καταστεί αυτή αποτελεσματικό εργαλείο για τον τερματισμό των παγκόσμιων συγκρούσεων.

Η ολυμπιακή εκεχειρία -το γνωρίζουμε όλοι- καθιερώθηκε και αφορούσε στην παύση των εχθροπραξιών που συντελούνταν μεταξύ των ελληνικών πόλεων-κρατών στην αρχαιότητα για όσο διεξάγονταν οι Ολυμπιακοί Αγώνες. Προκύπτουν, λοιπόν, κάποια ερωτήματα που θέλω να θέσω. Πριν από περίπου δύο μήνες διεξήχθησαν οι Ολυμπιακοί Αγώνες στο Παρίσι. Την ίδια ώρα συνέβαινε -και δυστυχώς συμβαίνει, όπως ανέφερα και εισαγωγικά- μια γενοκτονία στην Παλαιστίνη από την ακροδεξιά κυβέρνηση του Ισραήλ, μια σφαγή δίχως τέλος. Πού ήταν, λοιπόν, όλες οι κυβερνήσεις του δυτικού κόσμου να υπερθεματίζουν και να ζητήσουν τότε ολυμπιακή εκεχειρία, να ζητήσουν να σταματήσει η σφαγή στη Γάζα; Πουθενά. Τι έκανε η ελληνική Κυβέρνηση; Τίποτα, ένοχη σιωπή. Διότι δυστυχώς στις μέρες μας βασιλεύουν η υποκρισία και τα συμφέροντα.

Προφανώς δεν τίθεται θέμα να υπερψηφίσουμε τη συγκεκριμένη σύμβαση και οι λόγοι είναι πολλοί. Γιατί ο αθλητισμός μπορεί να υψώνει γέφυρες και να γκρεμίζει τείχη, αυτό όμως δεν μπορεί να γίνει με μια χώρα στην οποία έχει επιβληθεί στρατιωτική δικτατορία. Έχει γίνει πραξικόπημα.

Αντί, λοιπόν, στη Νέα Δημοκρατία να φέρνουν προς κύρωση στη Βουλή διεθνείς συμβάσεις που διακηρύσσουν γενικά και αόριστα το τέλος των παγκόσμιων συρράξεων και ολυμπιακής εκεχειρίας που όμως παραμένουν κενό γράμμα λόγω των πολιτικών που ακολουθεί η Κυβέρνηση ας κοιτάξουν και ας αναλογιστούν τουλάχιστον το ιστορικό χρέος, που έχουν απέναντι στον ελληνικό λαό, το χρέος απέναντι στο πανανθρώπινο αίτημα για ειρήνη και ας σταματήσουν επιτέλους να ταυτίζονται και να σιωπούν απέναντι σε δολοφονικές πολιτικές που ασκεί η κυβέρνηση του Ισραήλ.

Κύριε Υπουργέ, σας καλούμε να το ξανασκεφτείτε. Εμείς πιστεύουμε ως Νέα Αριστερά ότι αυτή η κύρωση δεν συνάδει με το ολυμπιακό πνεύμα και το ιδεώδες και παρακαλώ να το αποσύρετε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε για τη συνέπεια στον χρόνο.

Και τον λόγο τώρα έχει εκ μέρους της Κοινοβουλευτικής Ομάδας της Ελληνικής Λύσης η κ. Σοφία Ασημακοπούλου.

**ΣΟΦΙΑ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα για το μνημόνιο κατανόησης συνεργασίας στον τομέα του αθλητισμού, μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν που υπογράφηκε στη Λιμπρεβίλ στις 13 Ιανουαρίου του 2023.

Στα πρώτα δύο άρθρα γίνεται λόγος για τη συνεργασία της προώθησης των Ολυμπιακών Αγώνων και της ολυμπιακής εκεχειρίας με έναν κάπως γενικό και αόριστο τρόπο. Από τους αρχαίους αγώνες και την εισαγωγή της γυμναστικής στην εκπαιδευτική διαδικασία μέχρι τους σύγχρονους Ολυμπιακούς Αγώνες ο αθλητισμός αποτελεί διαχρονικό δομικό στοιχείο του ανθρώπινου πολιτισμού. Μέσω του συνδυασμού πολύ βασικών στοιχείων, όπως του εθελοντισμού, της κοινωνικότητας, της ψυχαγωγίας προβάλλει πρότυπα ζωής και ταυτόχρονα διαμορφώνει σε πολύ μεγάλο βαθμό στάσεις και αντιλήψεις. Ακόμη και σήμερα δεν έχει αναγνωριστεί όπως και όσο θα έπρεπε ότι η επένδυση στον τομέα αυτόν είναι κεφαλαιώδους σημασίας.

Εκφράσαμε και εκφράζουμε τους προβληματισμούς μας για τις πολύπαθες ολυμπιακές εγκαταστάσεις οι οποίες παρουσιάζουν εικόνα εγκατάλειψης και απαξίωσης παρά το γεγονός ότι κόστισαν πολλά χρήματα στους Έλληνες πολίτες.

Στο άρθρο 3 γίνεται λόγος για ανταλλαγή εξειδικευμένης γνώσης σε τομείς όπως οργάνωσης αθλητικών διοργανώσεων, θεσμική συνεργασία, καταπολέμηση της βίας κ.λπ.. Με ποιους θεσμούς θα συνομιλήσει όμως η ελληνική Κυβέρνηση;

Ο αθλητισμός ανέκαθεν κατείχε μία ιδιαίτερη σημαντική θέση στη χώρα μας, την Ελλάδα, η οποία και αποτέλεσε την κοιτίδα όλων των ιδεών, ιδανικών και αξιών που τον συνοδεύουν. Οι αιτίες που προκαλούν την αθλητική βία πολλές. Η εμπορευματοποίηση του αθλητισμού και η κατ’ επέκταση επιδίωξη της νίκης με κάθε μέσο, η ανοχή του φανατισμού και η ομαδοποίηση, οι συνεχείς καταγγελίες για ευνοϊκές διαιτησίες είναι κάποιες. Η αθλητική παιδεία μπορεί και πρέπει να αποτελέσει έναν βασικό τρόπο μακροπρόθεσμα αντιμετώπισης της βίας στον αθλητισμό αλλά και γενικότερα.

Το άρθρο 6 αναφέρεται στην ανταλλαγή επισκέψεων μεταξύ των μερών για την ενίσχυση της συνεργασίας στον τομέα του αθλητικού τουρισμού μέσω πρόσκλησης εθνικών φορέων των μερών για να παραστούν σε αθλητικές εκδηλώσεις και αγώνες. Μία τάξη μεγέθους από τις δαπάνες που θα προκύψουν δεν θα μπορούσατε να μας τη δώσετε;

Ομοίως κάνετε λόγο στο άρθρο 7 για τους όρους και τις προϋποθέσεις ανταλλαγής επισκέψεων χωρίς και πάλι να υπάρχει ένα όριο των εξόδων.

Στο άρθρο 10 ορίζεται ο τρόπος διευθέτησης των διαφορών που απορρέουν από την ερμηνεία ή την εφαρμογή του μνημονίου. Συγκεκριμένα, οποιαδήποτε τέτοιας φύσης διαφωνία θα διευθετείται φιλικά διά της διπλωματικής οδού μέσω διαβούλευσης μεταξύ των μερών. Ίσως θα έπρεπε να υπάρχει και πρόβλεψη για εναλλακτικό τρόπο.

Ο Πρωθυπουργός Κυριάκος Μητσοτάκης κατά τη διάρκεια της ομιλίας του σε εκδήλωση με τίτλο: «Η λειτουργία του επιτελικού κράτους στη νομοθέτηση, η περίπτωση της Ελλάδας ως φιλοδοξία και έμπνευση» στην εκδήλωση της Γενικής Γραμματείας Νομικών και Κοινοβουλευτικών Θεμάτων στο Μέγαρο Μουσικής στις 19 Σεπτεμβρίου έκανε λόγο για διαφάνεια, λογοδοσία και αποτελεσματικότητα. Όμως τα πράγματα δεν είναι ακριβώς έτσι. Το πελατειακό σύστημα όχι μόνο συνεχίζει να αποτελεί θεμέλιο του ελληνικού μοντέλου διοίκησης, αλλά επί των ημερών σας έχει απογειωθεί. Σε κάποιες περιπτώσεις είχαν διαβιβαστεί στο ΑΣΕΠ αιτήματα για έκδοση πρόσκλησης εκδήλωσης ενδιαφέροντος για τις προς πλήρωση κενούμενες θέσεις, αλλά ως τώρα δεν έγινε τίποτα. Στην περίπτωση παραδείγματος χάριν της επιλογής του προέδρου και αντιπροέδρου του Ινστιτούτου Εκπαιδευτικής Πολιτικής, υποβολή αιτήματος για έκδοση πρόσκλησης έγινε στις 5 Οκτωβρίου του 2022, ενώ για την επιλογή του προέδρου και του διευθύνοντος συμβούλου του ΕΟΠΠΕΠ έγινε στις 24 Ιουνίου του 2022 σύμφωνα με απάντηση που πήραμε σε σχετική ερώτηση μας στις 8 Αυγούστου του 2023. Για ποια διαφάνεια και αποτελεσματικότητα μιλάτε λοιπόν;

Να σημειώσω επίσης, ότι οι ερωτήσεις που κάναμε προς τον Υπουργό Παιδείας Θρησκευμάτων και Αθλητισμού για την επιλογή και άλλων προέδρων, αντιπροέδρων, διοικητών και συμβούλων των νομικών προσώπων δημοσίου δικαίου, καθώς και των νομικών προσώπων ιδιωτικού δικαίου των οποίων η επιλογή ανήκει στο ΥΠΕΘΑ δεν απαντήθηκαν ποτέ. Οι ερωτήσεις που έγιναν προς το Υπουργείο Υγείας από την έναρξη της νέας κοινοβουλευτικής περιόδου μετά τις εθνικές εκλογές του Ιουνίου του 2023 και αφορούσαν στο Γενικό Νοσοκομείο Νίκαιας είναι όλες αναπάντητες. Για ποια λογοδοσία μιλάτε λοιπόν;

Είναι πιο αναγκαία από ποτέ όπως έχουμε τονίσει και στο παρελθόν, εμείς στην Ελληνική Λύση, η προληπτική πολιτική με την άμεση εφαρμογή πολιτικών ανάπτυξης του αθλητισμού στα σχολεία και ενίσχυση των αθλητικών δραστηριοτήτων των φορέων τοπικής αυτοδιοίκησης, με πολιτικές αγωγής και φίλαθλου πνεύματος τομέων, με ασφαλή σχεδιασμό των γηπέδων, με έμφαση στην ακεραιότητα των θεατών. Η Ελληνική Λύση καταψηφίζει.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε πολύ την κ. Ασημακοπούλου.

Και τον λόγο έχει εκ μέρους της Κοινοβουλευτικής Ομάδας του Κομμουνιστικού Κόμματος Ελλάδας ο κ. Ιωάννης Δελής.

**ΙΩΑΝΝΗΣ ΔΕΛΗΣ:** Κυρίες και κύριοι, δεν είναι μόνο η μαρτυρική Γάζα ούτε και η δυτική όχθη των καθημερινών δολοφονιών της καταπίεσης και των εξευτελισμών του παλαιστινιακού λαού, είναι και ο Λίβανος όπου τις τελευταίες μέρες το κράτος-τρομοκράτης του Ισραήλ επιτίθεται και διαπράττει νέα εγκλήματα. Είναι φανερό πια ότι εδώ έχουμε κλιμάκωση του πολέμου στη Μέση Ανατολή με απρόβλεπτες διαστάσεις και αποκαλύπτονται πλήρως οι επικίνδυνοι σχεδιασμοί του Ισραήλ το οποίο μεθοδικά επιδιώκει τον αφανισμό του παλαιστινιακού λαού και τον ξεριζωμό του από τη γη του. Όσο για τα προσχήματα περί αυτοάμυνας του Ισραήλ που εκστομίζει ο Πρωθυπουργός της χώρας, θάφτηκαν αυτά εδώ και καιρό μαζί με τα χιλιάδες νεκρά παιδιά της Γάζας. Κι όμως, τίποτα από όλα αυτά δεν θα μπορούσε να κάνει το ισραηλινό κράτος-δολοφόνο, χωρίς τις πλάτες των Αμερικανών, του ΝΑΤΟ και της Ευρωπαϊκής Ένωσης και με μια ελληνική Κυβέρνηση, της Νέας Δημοκρατίας να γίνεται ο πρόθυμος συνήγορος αυτών των εγκλημάτων του Ισραήλ. Να δυναμώσει τώρα, λοιπόν, ο αγώνας του λαού μας ενάντια στα εγκλήματα του ισραηλινού κράτους και να ακουστεί πιο δυνατά το αίτημα για την απεμπλοκή της χώρας μας από τον ιμπεριαλιστικό αυτό πόλεμο.

Σε αυτές ακριβώς τις συνθήκες όξυνσης των ιμπεριαλιστικών ανταγωνισμών έγινε και η χτεσινή συνάντηση Μητσοτάκη - Ερντογάν στο πλαίσιο του λεγόμενου οδικού χάρτη για τη διευθέτηση των ελληνοτουρκικών διαφορών και του Κυπριακού, πάντα υπό ευρωατλαντική εποπτεία. Στόχος φυσικά είναι η ισχυροποίηση της νοτιοανατολικής πτέρυγας του ΝΑΤΟ και των εγκληματικών του σχεδιασμών. Και αυτό δεν έχει καμμία σχέση με τα συμφέροντα των λαών της περιοχής. Στο πλαίσιο μάλιστα αυτού του παζαριού και για λογαριασμό των μεγάλων ομίλων αναζητείται εκείνος ο δρόμος για την συνεκμετάλλευση του Αιγαίου με θύμα κυριαρχικά δικαιώματα βέβαια Ελλάδας και Κύπρου, όπως δείχνουν -και το δείχνουν πολύ καθαρά- οι συνεχιζόμενες διεκδικήσεις του τουρκικού κράτους, η αμφισβήτηση δικαιωμάτων των ελληνικών νησιών, το δόγμα της «γαλάζιας» πατρίδας αλλά και η χθεσινή προκλητική ομιλία του Τούρκου προέδρου λίγο πριν τη συνάντηση με τον Πρωθυπουργό, θέτοντας θέμα αναγνώρισης του ψευδοκράτους.

Αυτή είναι η πραγματικότητα και αυτή δεν σκεπάζεται και δεν μπορεί να σκεπαστεί από τα λεγόμενα «ήρεμα νερά», καθώς οι αντιθέσεις ανάμεσα στις αστικές τάξεις Ελλάδας - Τουρκίας είναι εδώ και μπορούν ανά πάσα στιγμή να κλιμακωθούν. Ας επαγρυπνούν, λοιπόν, οι λαοί κι ας αγωνίζονται, βέβαια, ενάντια σε όλους αυτούς που υποσκάπτουν την ειρήνη και την ευημερία τους.

Τώρα, σχετικά με τη συμφωνία που συζητάμε θα ήθελα να πω τα εξής. Πρόκειται για μια διακρατική αθλητική συμφωνία η οποία υπογράφηκε τον Ιανουάριο του 2023 ανάμεσα στη χώρα μας και την Γκαμπόν, μια χώρα που βρίσκεται στην Κεντροδυτική Αφρική.

Σύμφωνα με αυτήν, το υπό κύρωση μνημόνιο στοχεύει στην εγκαθίδρυση και περαιτέρω ισχυροποίηση σχέσεων φιλίας και συνεργασίας μεταξύ των δύο χωρών στη βάση του αθλητισμού. Ποιος, βεβαίως, λογικός άνθρωπος μπορεί να έχει αντίρρηση με αυτές τις διακηρύξεις αυτού του τύπου των διακρατικών συμφωνιών; Σημασία όμως έχει κάθε φορά ο τρόπος με τον οποίο υπηρετούνται ή όχι και σε ποια κατεύθυνση φυσικά όταν υλοποιούνται αυτές οι διακηρύξεις.

Πάλι σύμφωνα με την αιτιολογική έκθεση της συμφωνίας αυτή αποσκοπεί να προσπορίσει όφελος και στις δύο συμβαλλόμενες χώρες μέσω της ανταλλαγής εξειδικευμένης γνώσης και εμπειρίας σε τομείς κοινού ενδιαφέροντος, όπως είναι η επιστήμη και η τεχνολογία στον αθλητισμό, η αθλητιατρική, η καταπολέμηση εκφυλιστικών φαινομένων στον αθλητισμό -θα σταθούμε σε αυτό-, η κατάρτιση ειδικών του αθλητισμού, ο αθλητικός τουρισμός.

Μονάχα που όλα αυτά τα ωραία, κύριε Υπουργέ, υλοποιούνται, βεβαίως, και συμβαίνουν σε ένα αθλητικό περιβάλλον το οποίο ολοένα και εμπορευματοποιείται όλο και πιο βαθιά.

Συνεπώς όχι μόνο δεν αποκλείεται αλλά ίσα-ίσα που είναι και το πιο συνηθισμένο σε αυτό το πεδίο του εμπορευματοποιημένου αθλητισμού διάφορες ανώνυμες εταιρείες, κολοσσοί πολλές φορές, να αναλαμβάνουν δράση σε όλους αυτούς τους τομείς του αθλητισμού που προαναφέρθηκαν από την αθλητιατρική, την κατάρτιση ειδικών, μέχρι τον αθλητικό τουρισμό. Και πρόκειται πολλές φορές για εταιρείες οι οποίες είναι και ιδιοκτήτες ή και χορηγοί αθλητικών ομάδων, ομίλων, σωματείων ακόμα και μεμονωμένων αθλητών σε όλα τα σπορ.

Είναι οι ίδιες εταιρείες στις οποίες ανατίθεται φυσικά και η προώθηση των αξιών και των ιδανικών των Ολυμπιακών Αγώνων, αξίες και ιδανικά τα οποία διαστρεβλώνονται και επί της ουσίας ακυρώνονται, δηλαδή, σ’ ένα αχαλίνωτο αθλητικό μάρκετινγκ.

Μέσα σε αυτό το εμπορευματοποιημένο αθλητικό περιβάλλον οι ίδιες αυτές εταιρείες έρχονται και αναλαμβάνουν από πάνω και την καταπολέμηση -λέει- των εκφυλιστικών φαινομένων στον αθλητισμό. Αν είναι δυνατόν! Είναι σαν να αναθέτεις στους εμπρηστές να σβήνουν τις φωτιές.

Ας γίνουμε λίγο πιο συγκεκριμένοι.

Στο άρθρο 5 της συμφωνίας αναφέρονται οι τρόποι αθλητικής συνεργασίας, γίνεται λόγος για ανταλλαγές και κοινή κατάρτιση ειδικών εμπειρογνωμόνων, για ανάπτυξη ανθρώπινων πόρων στον τομέα του αθλητισμού -κι αυτό αποτελεί, βεβαίως, μια ευθεία αναφορά στον αθλητισμό-εμπόρευμα- για σεμινάρια, συμπόσια, συνέδρια.

Πιο πάνω, στο άρθρο 3 κατονομάζονται τα εκφυλιστικά φαινόμενα στον αθλητισμό, όπως είναι η βία των θεατών, η φαρμακοδιέγερση -το ντόπινγκ- και η χειραγώγηση των αγώνων. Κατ’ αρχάς, δεν υπάρχει γενικά «βία των θεατών», αλλά «οπαδική βία» των οπαδικών στρατών τους οποίους εκτρέφουν, συντηρούν και θέτουν στην υπηρεσία τους ως «δυνάμεις κρούσης» διάφοροι μεγαλόσχημοι ιδιοκτήτες αθλητικών ομάδων-εταιρειών.

Δεν είναι καθόλου μα καθόλου τυχαίο ότι η οπαδική βία θέριεψε ραγδαία από τη δεκαετία του 1980 και μετά για όσους σαν κι εμένα παλαιότερους θυμούνται. Δηλαδή μετά την επαγγελματοποίηση των δημοφιλέστερων αθλημάτων όπως είναι το ποδόσφαιρο και το μπάσκετ.

Σχετικά τώρα με το ντόπινγκ που εξαπλώνεται ακόμα και σε μικρότερες ηλικίες, είναι ο αθλητισμός ως εμπόρευμα και μέσο πλουτισμού η ρίζα αυτού του κακού. Και φυσικά αυτό το ντόπινγκ εξελίσσεται συνεχώς από τις ίδιες τις εταιρείες της επιστήμης και της τεχνολογίας του αθλητισμού που αναλαμβάνουν μετά και την καταπολέμησή του.

Όσο για τη χειραγώγηση των αγώνων, αυτή είναι συνώνυμη και άμεσο παράγωγο του «Στοιχήματος», που έγινε πια ηλεκτρονικό.

Και κοιτάξτε τώρα τι θυμηθήκαμε, κύριε Υπουργέ. Στις 10 Ιανουαρίου 2020 πραγματοποιήθηκε εδώ στην Αθήνα μια ημερίδα η οποία είχε ως θέμα: «Ο αθλητικός στοιχηματισμός σήμερα: Προκλήσεις και προοπτικές για την ελληνική οικονομία και κοινωνία». Την ημερίδα οργάνωσε το Τμήμα Οργάνωσης και Διαχείρισης Αθλητισμού του Πανεπιστημίου Πελοποννήσου, ενός κρατικού πανεπιστημίου, μαζί με το ελληνικό φόρουμ για το ψηφιακό μέλλον και τη Διεθνή Ένωση Αθλητικών Δημοσιογράφων. Βασικό θέμα αυτής της ημερίδας ήταν το πώς θα λειτουργήσει ένα πλαίσιο ώστε να αναπτυχθεί το διαδικτυακό στοίχημα. Από τότε κύλησε, βέβαια, αρκετό νερό στο αυλάκι, αναπτύχθηκε πάρα πολύ το διαδικτυακό στοίχημα, σε βαθμό μάλιστα εθισμού πολλών στρωμάτων της κοινωνίας. Και όλα αυτά όχι μονάχα γίνονται επίσημα, αλλά όπως βλέπουμε και με την επιστημονική αιγίδα δημόσιων –παρακαλώ- πανεπιστημίων. Έτσι τα θέλετε βέβαια τα πανεπιστήμια να συνεργάζονται με τις στοιχηματικές εταιρείες, με το ΝΑΤΟ. Άλλη είναι η αποστολή τους όμως. Αλήθεια, είναι δυνατόν με τέτοιου είδους ημερίδες, συνέδρια και σεμινάρια για τον αθλητισμό να ισχυρίζεστε ότι θα εμβαθύνουν οι σχέσεις ανάμεσα στους λαούς δύο χωρών; Μην μπερδεύετε τους λαούς με τις εταιρείες.

Υπάρχει όμως και κάτι ακόμα σχετικό με τη χώρα της Γκαμπόν, που υπογράφει τη συμφωνία, και με αυτό θα κλείσω, κύριε Πρόεδρε, και ευχαριστώ πάρα πολύ για την ανοχή.

Τον Αύγουστο του 2023, σ’ αυτήν τη χώρα εκδηλώθηκε στρατιωτικό πραξικόπημα. Πρόκειται για μια πλούσια αφρικανική χώρα στην οποία, όπως βέβαια και σε όλη την αφρικανική ήπειρο, μαίνονται κυριολεκτικά οι ιμπεριαλιστικοί ανταγωνισμοί φέρνοντας πραξικοπήματα, επεμβάσεις, πολέμους και δυστυχία, βεβαίως, στους λαούς.

Με βάση όλα τα παραπάνω, λοιπόν, ως ΚΚΕ καταψηφίζουμε τη σημερινή συμφωνία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Εκ μέρους της Κοινοβουλευτικής Ομάδας του ΠΑΣΟΚ - Κινήματος Αλλαγής, τον λόγο έχει τώρα η κ. Παναγιώτα Γρηγοράκου.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, στις 26 Ιουλίου η Γκαμπόν με μόλις πέντε αθλητές ήταν η εξηκοστή όγδοη χώρα η οποία διέσχιζε τον Σηκουάνα στα πλαίσια των Ολυμπιακών Αγώνων του Παρισιού. Έναν μήνα αργότερα, στις 30 Αυγούστου, μια ομάδα από αξιωματικούς του στρατού και των σωμάτων ασφαλείας ανακοίνωσαν πως καταλαμβάνουν την εξουσία της χώρας αυτής της Αφρικής, αμφισβητώντας στην ουσία τις δημοκρατικές εκλογές, οι οποίες είχαν γίνει τον Ιούλιο του 2024.

Αυτό που χαρακτηρίζει τις δικτατορίες είναι η καθημερινή παρουσία της βίας, ο φόβος και το ασφυκτικό κλίμα τρομοκρατίας. Τα ανθρώπινα δικαιώματα, όπως όλοι γνωρίζουμε, είναι τα πρώτα θύματα της κάθε δικτατορίας.

Κι εδώ πρέπει να είμαστε ξεκάθαροι. Η χώρα μας θα πρέπει να σταθεί απέναντι με κάθε τρόπο σε οποιαδήποτε καταπάτηση των ανθρωπίνων δικαιωμάτων όταν μάλιστα υπάρχουν αποδείξεις συστηματικής παραβίασης των δικαιωμάτων η δημόσια καταδίκη αλλά και η συνεργασία με τους διεθνείς φορείς προκειμένου να επιβληθούν πιέσεις ή κυρώσεις στη δικτατορία θα πρέπει να θεωρείται δεδομένη.

Θα ήθελα να περάσω τώρα σ’ αυτό το οποίο αφορά τη σημερινή μας συζήτηση, το μνημόνιο συνεργασίας μεταξύ της Ελληνικής Δημοκρατίας και της Δημοκρατίας της Γκαμπόν το οποίο υπογράφηκε στην πρωτεύουσα της Γκαμπόν, τη Λιμπρεβίλ, τον Ιανουάριο του 2023 και αποτελείται από έντεκα άρθρα τα οποία στοχεύουν στην εγκαθίδρυση και την περαιτέρω ισχυροποίηση των σχέσεων φιλίας και συνεργασίας μεταξύ των δύο χωρών στη βάση φυσικά του αθλητισμού.

Μέσα, λοιπόν, στις διατάξεις υπάρχει πρόβλεψη για την ανταλλαγή εξειδικευμένης γνώσης στις τεχνολογίες του αθλητισμού, στην αθλητριατική, στην καταπολέμηση της βίας των θεατών, στο ντόπινγκ, στη χειραγώγηση αγώνων και άλλων εκφυλιστικών φαινομένων στον αθλητισμό. Επιπλέον, υπάρχουν και διατάξεις οι οποίες προβλέπουν την οργάνωση αθλητικών διοργανώσεων, προγράμματα για τη στήριξη και την ενθάρρυνση του αθλητισμού για τους ανάπηρους και φυσικά για τη συμμετοχή των γυναικών στον αθλητισμό τόσο σε διοικητικό όσο και σε αγωνιστικό επίπεδο.

Προφανώς το υπό κρίση μνημόνιο κινείται προς τη θετική κατεύθυνση καθώς λειτουργεί φυσικά με βάση την ευρύτερη συνεργασία μεταξύ της Ελλάδας και της Γκαμπόν και φυσικά προάγει και την εξωστρέφεια του ελληνικού αθλητισμού.

Το ΠΑΣΟΚ έχει αποδείξει, κύριε Υπουργέ, ότι ποτέ δεν έχει φέρει ιδιαίτερες αντιρρήσεις σε ό,τι αφορά τις διεθνείς συμβάσεις και πάντα είμαστε στο πλευρό της εκάστοτε κυβέρνησης προκειμένου να τις υπερψηφίσουμε.

Ο λόγος όμως που σήμερα θα θέλαμε μια διευκρίνιση είναι ο εξής: Για ποιον λόγο φέρνουμε τη συγκεκριμένη κύρωση αυτήν τη στιγμή όταν έχει συντελεστεί αυτή η αλλαγή στο πολιτικό σκηνικό της Γκαμπόν και όταν, δηλαδή, δεν έχουμε περιμένει να δούμε πώς θα εξελιχθεί η συγκεκριμένη κατάσταση; Φυσικά όλοι γνωρίζουμε ότι υπάρχουν πάρα πολλές μπορεί και εκατοντάδες συμβάσεις και μνημόνια συνεργασίας, τα οποία αναμένουν την κύρωσή τους και τα οποία είναι κλεισμένα μέσα στα συρτάρια των Υπουργείων.

Άρα, λοιπόν, προκειμένου να μπορέσουμε και εμείς, ως ΠΑΣΟΚ - Κίνημα Αλλαγής να δώσουμε την απάντησή μας σήμερα σχετικά με το υπό συζήτηση νομοσχέδιο, θα θέλαμε, παρακαλούμε, τη συγκεκριμένη αυτή διευκρίνιση για να κανονίσουμε και εμείς εσωτερικά το πώς θα κινηθούμε.

Στο πλαίσιο του συγκεκριμένου νομοσχεδίου θα θέλαμε να αναφέρουμε και άλλα δύο ζητήματα τα οποία απασχολούν τον αθλητισμό. Το πρώτο φυσικά -και το οποίο αναφέραμε και χθες και στην επιτροπή- είναι τα σημαντικά προβλήματα, τα οποία καταγράφονται στη χώρα μας σε ό,τι αφορά τις αθλητικές υποδομές. Και εσείς ο ίδιος εχθές, κύριε Υπουργέ, αναφέρατε ότι οι αθλητικές υποδομές δεν ανήκουν μόνο στο κράτος, υπάρχουν και εκατοντάδες γήπεδα, στάδια, αθλητικές εγκαταστάσεις, κολυμβητήρια, τα οποία ανήκουν στους ΟΤΑ, δηλαδή στους Οργανισμούς Τοπικής Αυτοδιοίκησης.

Και, ενώ όλοι γνωρίζουμε ότι την ευθύνη της συντήρησης και της λειτουργίας την έχουμε δώσει στους ΟΤΑ, δυστυχώς δεν συμβαίνει το ίδιο και με τα κονδύλια. Δυστυχώς οι ΟΤΑ δεν βοηθιούνται σε ό,τι αφορά το χρηματοδοτικό επίπεδο προκειμένου να μπορέσουν να ανταποκριθούν καλύτερα στις συγκεκριμένες υποχρεώσεις τους. Και επίσης, αντιλαμβανόμαστε -και νομίζω πως όλοι το γνωρίζουν αυτό και τις περιφέρειές μας- ότι οι δήμοι χαρακτηρίζονται και από την υποστελέχωση. Άρα, λοιπόν, τα ήδη κακώς συντηρημένα ή παραμελημένα γήπεδα, στάδια και γενικότερα κάθε είδους αθλητικές εγκαταστάσεις αντιλαμβάνεστε ότι με το πρόβλημα αυτό της υποχρηματοδότησης δυσχεραίνεται περαιτέρω η συντήρησή τους.

Ακούσαμε τον Πρωθυπουργό, τον κ. Μητσοτάκη, στη ΔΕΘ στο πλαίσιο της συνέντευξης Τύπου να αναφέρεται στο πρόγραμμα «Μαριέττα Γιαννάκου» για τα 250 εκατομμύρια ευρώ τα οποία θα δοθούν για την ανακαίνιση των σχολείων, τα οποία συμπεριλαμβάνουν και επισκευές στα διάφορα γήπεδα και αθλητικές εγκαταστάσεις των σχολικών εγκαταστάσεων. Αναρωτιόμαστε, λοιπόν -χωρίς φυσικά να θέλουμε να μπούμε στη διαδικασία να σχολιάσουμε το συγκεκριμένο χρηματοδοτικό εργαλείο το οποίο θα δοθεί, γιατί αυτό θα το δούμε στο πλαίσιο ενός άλλου νομοσχεδίου- αν υπάρχει κάποια πρόβλεψη από το Υπουργείο Αθλητισμού, προκειμένου να δοθεί κάποιο αντίστοιχο χρηματοδοτικό εργαλείο στους δήμους για να μπορέσουν και αυτοί να καταφέρουν να κρατήσουν τις αθλητικές εγκαταστάσεις σε μια αξιοπρεπή κατάσταση.

Και το δεύτερο θέμα το οποίο θέσαμε και χθες στην επιτροπή αλλά είναι και ένα θέμα το οποίο και κοινοβουλευτικά έχει θέσει το ΠΑΣΟΚ πάρα πολλές φορές, είναι οι οικονομικές παροχές στους αθλητές με υψηλές διακρίσεις. Γνωρίζουμε όλοι ότι όταν ένας αθλητής πετυχαίνει κάποιο ρεκόρ είμαστε όλοι εδώ, λέμε συγχαρητήρια, λέμε μπράβο. Ωστόσο, όμως, τα χρήματα τα οποία τους δίδονται ως ανταμοιβή για τις υπηρεσίες τις οποίες παρέχουν στη χώρα μας ξέρουμε πολύ καλά ότι αργούν να δοθούν. Πράγματι, εμείς γνωρίζαμε ότι δίνονται μέσα σε τέσσερα χρόνια, δηλαδή από τη μία Ολυμπιάδα στην επόμενη, με την υπουργία σας, πράγματι, έχει μειωθεί αυτός ο χρόνος στα τρία χρόνια. Από εκεί και πέρα, νομίζουμε ότι και εμπράκτως η πολιτεία από το να μένουμε στα συγχαρητήρια και στα πολλά μπράβο θα μπορούσαμε να δείξουμε με αυτόν τον τρόπο και με πιο γρήγορες και επιταχυμένες διαδικασίες την εκτίμησή μας στο πρόσωπο των αθλητών αυτών.

Τέλος, όπως είπαμε, σχετικά με την ψήφιση του νομοσχεδίου περιμένουμε τη διευκρίνισή σας, κύριε Υπουργέ, για το αν είναι επείγον να κυρώσουμε αυτή τη στιγμή το συγκεκριμένο μνημόνιο συνεργασίας, αν υπάρχει κάποιος συγκεκριμένος λόγος που δεν περιμένουμε να δούμε ποια θα είναι η εξέλιξη του πολιτικού σκηνικού στην Γκαμπόν, προκειμένου και εμείς να μπορέσουμε να δώσουμε την ψήφο μας στο τέλος της συνεδρίασης.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Γρηγοράκου.

Τον λόγο τώρα έχει εκ μέρους της Κοινοβουλευτικής Ομάδας του ΣΥΡΙΖΑ - Προοδευτική Συμμαχία ο εισηγητής, ο κ. Αλέξανδρος Μεϊκόπουλος.

Ορίστε, κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, τουλάχιστον υπάρχει μία κοινή βάση εκκίνησης. Όντως, ο αθλητισμός αποτελεί βάση πάνω στην οποία μπορούν να οικοδομηθούν και να ενδυναμωθούν σχέσεις φιλίας και συνεργασίας μεταξύ των λαών. Γι’ αυτό και στον ΣΥΡΙΖΑ - Προοδευτική Συμμαχία εν γένει υποστηρίζουμε τη λήψη τέτοιων πρωτοβουλιών. Όπως, όμως, εξήγησα -νομίζω πολύ χαρακτηριστικά και στην επιτροπή- εδώ συμβαίνει κάτι πολύ συγκεκριμένο. Ο χρόνος και η πολιτική συγκυρία, στην οποία έρχεται προς κύρωση το συγκεκριμένο μνημόνιο συνεργασίας, είναι προβληματικά.

Υπενθυμίζω ότι ο κ. Δένδιας συνυπέγραψε το παρόν κατά την επίσκεψή του στην Γκαμπόν, τον Γενάρη του 2023 με τον τότε Υπουργό Εξωτερικών της χώρας. Όμως από τότε, κύριε Υπουργέ, μέχρι και σήμερα έχουν λάβει χώρα ραγδαίες πολιτικές εξελίξεις και καλούμαστε σήμερα να ψηφίσουμε μια διεθνή σύμβαση σαν αυτές να μην έχουν συμβεί ποτέ.

Στην Γκαμπόν, λοιπόν, έγιναν εκλογές τον Αύγουστο του 2023. Το αποτέλεσμα αμφισβητήθηκε. Ακολούθησε μετεκλογική κρίση και στη συνέχεια ένα πραξικόπημα προεγκαθίδρυσε στρατιωτική δικτατορία, η οποία κατέλαβε την εξουσία και κατέλυσε φυσικά όλους τους θεσμούς της δημοκρατίας. Το πραξικόπημα έχει καταδικαστεί από τη διεθνή κοινότητα, από την Ευρωπαϊκή Ένωση, από τον ΟΗΕ και από την Αφρικανική Ένωση.

Εξήγησε χθες ο κύριος Υπουργός τους λόγους για τους οποίους καθυστέρησε να έρθει προς κύρωση σχεδόν δύο χρόνια από την υπογραφή του. Ανέφερε νομίζω χαρακτηριστικά ότι σε αυτές τις συμφωνίες δεν εξετάζουμε χρόνους, καθεστώτα, πολιτεύματα και λειτουργίες, είναι συμφωνίες που όταν διαμορφώνονται υποχρεώνουν και μόνο αυτό. Αυτή, λοιπόν, την φράση του κυρίου Υπουργού την έχω βρει πάρα πολύ ενδιαφέρουσα.

Αρχικά καλόπιστα, κύριε Υπουργέ, θα ήθελα να σας ρωτήσω: Έχει ερωτηθεί το Υπουργείο Εξωτερικών για την κύρωση του μνημονίου αυτού μέσα σε αυτήν την πολιτική συγκυρία; Και αν ρωτήθηκε, ποια ήταν η γνώμη του; Διότι η σύμβαση αυτή, όπως μας είπατε, είναι αποτέλεσμα μιας διπλωματικής στόχευσης και προσπάθειας της χώρας με τις χώρες της κεντρικής και δυτικής Αφρικής.

Άκουσα, επίσης, από τοποθέτηση συναδέλφου στην επιτροπή ότι ανέφερε ότι το παρόν μνημόνιο συνεργασίας μεταξύ των δύο χωρών φαίνεται ότι δεν επηρεάζεται από τα πολιτικά δεδομένα, τα οποία υπάρχουν στη χώρα της Αφρικής. Εμείς πιστεύουμε ότι όλες οι διακρατικές συμφωνίες παράγουν αποτέλεσμα και έχουν το δικό τους αποτύπωμα. Οφείλουμε, λοιπόν, να εξετάζουμε πολύ προσεκτικά όλα τα δεδομένα.

Η κύρωση, λοιπόν, ενός μνημονίου συνεργασίας σήμερα με μία χώρα που κυβερνάται από στρατιωτικούς πραξικοπηματίες, έναν μεταβατικό Πρόεδρο που αναζητά διεθνώς στηρίξεις και σοβαρά ερωτηματικά για την κατάσταση των ανθρωπίνων δικαιωμάτων και το κράτος δικαίου θα αναγνωρίζει και θα νομιμοποιεί ουσιαστικά το στρατιωτικό καθεστώς που επενέβη δια της βίας στην πολιτική διαδικασία. Στη χώρα, λοιπόν, της δημοκρατίας, πώς καλούμαστε να κυρώσουμε μία σύμβαση για την προώθηση των Ολυμπιακών Αγώνων και του ολυμπιακού ιδεώδους με μία χώρα υπό στρατιωτική δικτατορία; Πολύ απλό ερώτημα.

Για την προώθηση της αθλητικής συνεργασίας Ελλάδας - Γκαμπόν λέει το νομοσχέδιο ότι θα γίνεται ανταλλαγή επισκέψεων, θα εκπροσωπείται κάθε χώρα με αθλητικές αντιπροσωπείες σε αντίστοιχες διοργανώσεις, θα διοργανώνονται κοινές δραστηριότητες και ούτω καθεξής.

Και ερωτώ, καλοπροαίρετα πάλι: Θα έπαιρνε, κύριε Υπουργέ, κάποιος την ευθύνη να στείλει τώρα μια ελληνική αθλητική αντιπροσωπεία ή τεχνικούς ή φοιτητές να εκπονήσουν μια μελέτη στην Γκαμπόν; Δεν θέλω να υπερβάλλω, αλλά νομίζω ότι είναι πρόσφατο το περιστατικό το τραγικό και είναι ακόμα νωπή η μνήμη με το περιστατικό στη Λιβύη, όπου χάθηκαν πέντε άνθρωποι κατά τη διάρκεια ανθρωπιστικής βοήθειας και αναμένουμε ακόμα το πόρισμα. Πρόσφατα, κύριε Υπουργέ, συμπληρώθηκε και ένας χρόνος από την τραγωδία αυτή.

Θα επαναλάβω ότι δεν είμαστε αντίθετοι με τον σκοπό και τα περισσότερα σημεία του μνημονίου συνεργασίας. Επειδή, όμως, πιστεύουμε ότι οι πολίτες της Γκαμπόν και κάθε χώρας πρέπει να μπορούν να αποφασίζουν ελεύθερα και αυτόνομα για το μέλλον τους και επειδή δεν μπορούμε να αγνοήσουμε ένα πραξικόπημα δεν θα υπερψηφίσουμε, κύριε Υπουργέ, τη σύμβαση αυτή. Επιφυλασσόμαστε, βέβαια, για την εμβάθυνση της συνεργασίας με την Γκαμπόν στη βάση της αμοιβαιότητας, αφότου η χώρα αποκτήσει δημοκρατικά εκλεγμένη κυβέρνηση και αποκαταστήσει πλήρως τη συνταγματική τάξη.

Αφού εξήγησα, κύριε Υπουργέ, το γενικότερο πολιτικό πλαίσιο δεν μπορώ να μην μπω στον πειρασμό να κάνω και ορισμένα σχόλια σε σχέση με ορισμένα άρθρα και ορισμένες προβλέψεις που εμπεριέχονται στα άρθρα αυτά. Γίνεται αναφορά σε άρθρα της σύμβασης για ανταλλαγή εξειδικευμένης γνώσης σε αθλητικές υποδομές, την εμπειρία που αποκτήθηκε από τη συντήρηση αθλητικών εγκαταστάσεων, τον σχεδιασμό και την οικοδόμηση αθλητικών εγκαταστάσεων.

Κύριε Υπουργέ, κύριε Βρούτση, είμαστε μία χώρα που διοργάνωσε με επιτυχία και αρτιότητα Ολυμπιακούς Αγώνες και βρεθήκαμε με μία κληρονομιά αθλητικών εγκαταστάσεων που κόστισαν πολύ, αλλά μέχρι σήμερα έχουν χρησιμοποιηθεί πολύ λίγο. Πήρε χρόνια μόνο για να συζητήσουμε τη μεταολυμπιακή χρήση των εγκαταστάσεων, την αξιοποίησή τους για αθλητικούς σκοπούς ή την μετατροπή και επαναχρησιμοποίησή τους με αποτέλεσμα πολλά από αυτά τα ακίνητα μέχρι και σήμερα να έχουν εγκαταλειφθεί και να έχουν ρημάξει, το Ολυμπιακό Χωριό στους Θρακομακεδόνες, τα ολυμπιακά κέντρα στον χώρο του πρώην αεροδρομίου του Ελληνικού που ουδέποτε αξιοποιήθηκαν και τελικά καταστράφηκαν, οι εγκαταστάσεις του beach volley στο Φάληρο, όπου μετά την πρόσφατη πυρκαγιά επιβεβαιώθηκε ότι δεν υπάρχει καμμία απολύτως πρόθεση αξιοποίησης. Να πούμε και για πρόσφατα έργα, το «Karteros Beach Sports Center» στο Ηράκλειο της Κρήτης, που κατασκευάστηκε για να φιλοξενήσει τους 3ους Μεσογειακούς Παράκτιους Αγώνες επί ημερών του κ. Αυγενάκη, δαπανήθηκαν εκατομμύρια ευρώ για να καταλήξει έργο μιας χρήσης.

Πέραν, όμως, της αξιοποίησης υπάρχει και μια άλλη διάσταση για την οποία θα θέλαμε να τοποθετηθείτε, μια μεγάλη συζήτηση για τις αθλητικές εγκαταστάσεις, την ασφάλεια και την καταλληλότητά τους και το αν οι σχετικές διαδικασίες σχεδιασμού, ίδρυσης, συντήρησης, έγκρισης χρηματοδότησης είναι κατάλληλες ή χρειάζονται επαναπροσδιορισμό.

Να υπενθυμίσω ότι το 2010 ξεκίνησε η καταγραφή και η τήρηση ηλεκτρονικής βάσης δεδομένων των αθλητικών εγκαταστάσεων της χώρας, έτσι ώστε να είναι εφικτή η σύνταξη ολοκληρωμένου εθνικού χωροταξικού σχεδίου αθλητικής υποδομής. Στόχος ήταν τότε ο σωστός προγραμματισμός για τη συντήρηση των υφιστάμενων αθλητικών εγκαταστάσεων και την ίδρυση νέων. Υπήρχε, λοιπόν, περίπτωση όπου το έργο εντάχθηκε στο ΠΔΕ για εργασίες και μετά από δύο χρόνια προέκυψε ζήτημα επικινδυνότητας της αθλητικής εγκατάστασης λόγω στατικότητας. Δεν έχει, δηλαδή, προηγηθεί μελέτη ελέγχου στατικής επάρκειας.

Υπάρχουν, λοιπόν, ανοιχτά ζητούμενα τα οποία μπαίνουν και με ορισμένες αναφορές που γίνονται από τη συγκεκριμένη σύμβαση. Είναι κρίσιμο, κατά τη γνώμη μας, η Γενική Γραμματεία Αθλητισμού να δώσει προσοχή, να υπάρχει ένας ολοκληρωμένος σχεδιασμός και συντονισμός των συναρμόδιων Υπουργείων ώστε οι αθλητικές εγκαταστάσεις να λειτουργούν με όρους ασφάλειας για αθλητές και αθλούμενους.

Σε σχέση με την τελική τοποθέτησή μας, κύριε Υπουργέ, καταψηφίζουμε το εν λόγω νομοσχέδιο, την εν λόγω κύρωση, για τους λόγους που προανέφερα.

Σας ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Ολοκληρώνουμε τις τοποθετήσεις των ειδικών αγορητών και εισηγητών με την εισηγήτρια της Νέας Δημοκρατίας την κ. Θωμαΐδα Οικονόμου. Αμέσως μετά τον λόγο θα πάρει ο Πρόεδρος της Κοινοβουλευτικής Ομάδας Νίκη, ο κ. Νατσιός.

Ορίστε, κυρία Οικονόμου, έχετε τον λόγο.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, η ζητούμενη συμφωνία με την Γκαμπόν, όπως άλλωστε κάθε διεθνή συνεργασία της χώρας μας στους τομείς του αθλητισμού, του πολιτισμού και της παιδείας, με την ευρύτερη δυνατή έννοια του όρου, θα έπρεπε να αποτελούν κανονικά αυτονόητες πρωτοβουλίες όχι μόνο γιατί χτίζουν γέφυρες που ενώνουν την Ελλάδα με διαφορετικά κράτη και ηπείρους, αλλά γιατί η παιδεία όπως την εννοούσαν οι αρχαίοι Έλληνες, είναι ένα καθαρά ελληνικό δημιούργημα, καθώς συνιστά αυτοτελή ανθρώπινη αξία την οποία και η σύγχρονη Ελλάδα οφείλει να υπηρετεί, να πρεσβεύει και να προάγει διεθνώς με κάθε ευκαιρία.

Αν θέλαμε να είμαστε πιο πεζοί, θα μπορούσαμε να πούμε ότι η παιδεία, συμπεριλαμβανομένου του αθλητισμού και του πολιτισμού, είναι το μεγαλύτερο εξαγώγιμο προϊόν της πατρίδας μας μετά τον τουρισμό. Η Ελλάδα, λοιπόν, σήμερα και στο μέλλον οφείλει να στηρίζεται στη διάδοση των αξιών αυτών, προκειμένου να συνεχίσει να δίνει το δικό της διακριτό στίγμα στον σύγχρονο κόσμο, όχι απλά επειδή κάποτε συνεισέφερε καθοριστικά στην ανάπτυξή τους, αλλά γιατί μπορεί να αξιοποιήσει το τεράστιο δυναμικό που διαθέτει και σήμερα σε αυτούς τους τομείς σαν ένα συγκριτικό, ανταγωνιστικό πλεονέκτημα της πατρίδας μας μέσα σε έναν κόσμο που αλλάζει με ταχύτατους ρυθμούς.

Κυρίες και κύριοι συνάδελφοι, προϊόν αυτής ακριβώς της φιλοσοφίας είναι και το παρόν νομοσχέδιο. Το υπό κύρωση μνημόνιο κατανόησης μεταξύ Ελλάδος και Γκαμπόν αποτελεί μία ακόμη πρωτοβουλία της χώρας μας στον τομέα της διεθνούς αθλητικής συνεργασίας. Είναι αποτέλεσμα της συστηματικής διπλωματικής προσπάθειας της Κυβέρνησης του Κυριάκου Μητσοτάκη να αναπτύξει δεσμούς φιλίας και συνεργασίας με χώρες της Κεντροδυτικής Αφρικής, που παρουσιάζουν πολλαπλό ενδιαφέρον τόσο για την πατρίδα μας όσο και για την Ευρωπαϊκή Ένωση.

Προφανώς τέτοιες πρωτοβουλίες λαμβάνονται για να χτίσουμε ένα κοινό υπόβαθρο, τα θεμέλια, δηλαδή, μελλοντικών συνεργασιών μας με τρίτες χώρες με τις οποίες σήμερα δεν έχουμε πολιτική συνεργασία. Όταν αυτή ήδη υπάρχει, όπως λόγου χάριν με κράτη-μέλη της Ευρωπαϊκής Ένωσης, τέτοιες συμφωνίες προφανώς δεν είναι κεφαλαιώδους σημασίας. Αντίθετα είναι πολύ χρήσιμες εκεί όπου δεν υπάρχει ταύτιση ή -για να το πω διαφορετικά- υφίσταται απόσταση της Ελλάδος, γεωγραφική επί παραδείγματι, όπως στην περίπτωση χωρών της Αφρικής. Γι’ αυτό μίλησα πριν για γέφυρες, για την ανάγκη στησίματος κοινών θεμελίων.

Όσο, όμως, προφανή κι αν ακούγονται όλα αυτά, δεν φαίνεται να γίνονται κατανοητά από την Αντιπολίτευση. Ακούσαμε, για παράδειγμα, και χθες στην επιτροπή ότι αν και το εν λόγω μνημόνιο έχει πανθομολογουμένως θετικές προβλέψεις, όπως τα άρθρα 1 και 2 για την προώθηση των Ολυμπιακών Αγώνων και της ολυμπιακής εκεχειρίας, παρ’ όλα αυτά η Αντιπολίτευση δεν θα το στηρίξει, όχι λόγω του περιεχομένου του ίδιου του μνημονίου, αλλά επειδή υπήρξε καθεστωτική αλλαγή στην Γκαμπόν πέρυσι τον Αύγουστο.

Είναι αλήθεια ότι κατά το τελευταίο έτος η Γκαμπόν είναι μια χώρα, η οποία βρίσκεται σε πολιτική μετάβαση. Αναρωτιέμαι, όμως, η Ελλάδα περιόρισε ποτέ τις διεθνείς της σχέσεις μόνο με χώρες που μοιράζονται την ίδια πολιτειακή συγκρότηση με εμάς ή έχουν τις ίδιες πολιτικές αντιλήψεις; Η απάντηση είναι προφανώς όχι. Αρκεί να θυμηθούμε ότι όσο υπήρχε η Σοβιετική Ένωση, ένα κράτος με τελείως άλλες ιδέες για τη δημοκρατία και τα ανθρώπινα δικαιώματα από τις δικές μας, η Ελλάδα διατηρούσε σχέση συνεργασίας με αυτήν και μάλιστα στενές στον τομέα ειδικά του αθλητισμού. Τώρα πώς ξαφνικά εκείνοι που υπερθεματίζει για τέτοιες σχέσεις έγιναν αρνητές της αθλητικής συνεργασίας με την Γκαμπόν; Προφανώς μόνο οι ίδιοι μπορούν να το εξηγήσουν.

Κύριε Υπουργέ, η παρούσα συμφωνία στον αθλητικό τομέα, ανήκει σε ένα πλέγμα μνημονίων που έχουν συναφθεί μεταξύ Ελλάδας και Γκαμπόν για θέματα εκπαίδευσης, πολιτισμού, περιβάλλοντος και τουρισμού. Πιο συγκεκριμένα, στο άρθρο 3 περιγράφονται οι τομείς αθλητικής συνεργασίας που μπορούν να ενεργοποιηθούν από τις δύο χώρες, όπως, είναι η ανταλλαγή τεχνογνωσίας σε θεσμικά θέματα, σε επιστήμες και τεχνολογίες με εφαρμογές στον αθλητισμό, στην αθλιατρική, στην καταπολέμηση της αθλητικής βίας, του ντόπινγκ και της χειραγώγησης αγώνων, στην οργάνωση και διαχείριση αθλητικών διοργανώσεων, στην κατάρτιση δικών του αθλητισμού, σε προγράμματα στήριξης αθλητισμού για άτομα με ειδικές ανάγκες και νέους, στη μεγαλύτερη συμμετοχή των γυναικών στον αθλητισμό και αγωνιστικά, αλλά και σε διοικητικές θέσεις και τέλος, σε θέματα αθλητικών υποδομών και στην προαγωγή του αθλητικού τουρισμού.

Στα άρθρα 4 και 5 αναφέρονται οι μηχανισμοί και τα εργαλεία για την υλοποίηση των ανωτέρω δράσεων. Στα άρθρα 6 και 7 προβλέπονται οι όροι και οι προϋποθέσεις ανταλλαγής επισκέψεων και προώθησης συνεργασιών στον χώρο του αθλητισμού. Με το άρθρο 8 ενθαρρύνεται η συνεργασία των συμβαλλομένων μερών στο πλαίσιο άσκησης αθλητικής πολιτικής εντός διεθνών οργανισμών και θεσμών με στόχο την υλοποίηση κοινών προγραμμάτων. Ενώ, τα άρθρα 9 και 10 περιέχουν διατάξεις για την ενδεχόμενη τροποποίηση, διευθέτηση διαφωνιών δια της διπλωματικής οδού. Τέλος, στο άρθρο 11 ορίζονται τα χρονικά ορόσημα για την έναρξη ισχύος την περίοδο εφαρμογής του μνημονίου και ανανέωση της ισχύος του.

Κυρίες και κύριοι συνάδελφοι, θα τελειώσω λέγοντας ότι η Νέα Δημοκρατία προφανώς υπερψηφίζει την κύρωση του συζητούμενου μνημονίου και στηρίζει την εφαρμογή κάθε διεθνούς πρωτοβουλίας που ενισχύει τον ρόλο της Ελλάδος ως ενεργού παίκτη και εκτός Ευρωπαϊκής Ένωσης, της χώρας που γέννησε το ολυμπιακό ιδεώδες και έδωσε κορυφαία αξίωση στον αθλητισμό καθιστώντας τον ισότιμο μέρος της ελληνικής παιδείας.

Αυτά τα αγαθά οφείλουμε και εμείς να προάγουμε σήμερα, συνεχίζοντας να τα προβάλλουμε διεθνώς και στο μέλλον για να χτίσουμε γέφυρες φιλίας με άλλους λαούς, όπως ακριβώς κάνουμε με τη συμφωνία αυτή, την οποία η Νέα Δημοκρατία καλεί όλα τα κόμματα της Αντιπολίτευσης έστω και τώρα να υπερψηφίσουν.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Οικονόμου.

Όπως ήδη έχω προαναγγείλει, καλείται στο Βήμα ο Πρόεδρος της Κοινοβουλευτικής Ομάδας Νίκη, ο κ. Νατσιός.

Ορίστε, κύριε Πρόεδρε έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Θα είμαι σύντομος όπως πάντα, εξάλλου, είμαι υπέρμαχος του αρχαίου ρητού ουκ εν τω πολλώ το ευ.

Κυρίες και κύριοι συνάδελφοι, ανεβαίνω, θα έλεγα, στο ιερό Βήμα του Κοινοβουλίου βαθύτατα ανήσυχος για την εξέλιξη των εθνικών μας θεμάτων μετά τη χθεσινοβραδινή συνάντηση που είχε ο Πρωθυπουργός, Κυριάκος Μητσοτάκης, με τον Τούρκο Πρόεδρο Ερντογάν, αλλά και μετά από προσεκτική ανάγνωση όλων όσων είπε στις παρεμβάσεις του ως Πρωθυπουργός στη Νέα Υόρκη, ειδικά από την Έδρα του Οργανισμού Ηνωμένων Εθνών.

Όλοι οι ξένοι ηγέτες, κυρίες και κύριοι, αξιοποίησαν το βήμα του ΟΗΕ για να διακηρύξουν στα πέρατα του πλανήτη τις θέσεις τους για τα προβλήματα του κόσμου, αλλά κυρίως για τις θέσεις των κρατών τους στις περιφερειακές διενέξεις, όλοι πλην του κ. Μητσοτάκη. Διαβάστε σας παρακαλώ προσεκτικά την ομιλία του στον ΟΗΕ και συγκρίνετέ την με την ομιλία του Προέδρου Ερντογάν. Ο κύριος Πρωθυπουργός δεν είπε λέξη για τα εθνικά μας θέματα, λέξη για το Αιγαίο, λέξη για τον παράνομο τούρκο-λιβυκό μνημόνιο, λέξη για το Καστελόριζο, λέξη για την μαρτυρική μεγαλόνησό μας Κύπρο, που φέτος συμπληρώνονται -να σας θυμίσω- πενήντα χρόνια από την εισβολή του βάρβαρου Αττίλα.

Ξέρετε τι βρήκε να πει ο βραβευθείς και ως παγκόσμιος, παρακαλώ, πολίτης από τον περίεργο αυτόν Μπουρλά των εμβολίων, Κυριάκος Μητσοτάκης, και ενώπιον των διεθνών αντιπροσωπειών όλου του κόσμου, όλου του πλανήτη; Βρήκε να μας πει για την παγκόσμια διακυβέρνηση και πόσο υπερέχει το παγκόσμιο συμφέρον έναντι του εθνικού συμφέροντος, η παγκόσμια διακυβέρνηση που πρώτος λανσάρισε ο αρχιτέκτονας των μνημονίων που κατέστρεψαν τον λαό μας, ο κ. Γεώργιος Παπανδρέου.

Σε αντίθεση με τον τουρίστα Πρωθυπουργό, ο οποίος δεν υπερασπίστηκε τη χώρα του μπροστά στη διεθνή κοινότητα, ο Τούρκος Πρόεδρος ενημέρωσε τη διεθνή κοινότητα για όλες τις απαράδεκτες βέβαια διεκδικήσεις του στο Αιγαίο και στη Μεσόγειο, για την οριοθέτηση των θαλασσίων ζωνών και δεν δίστασε να ζητήσει ευθέως την αναγνώριση του ψευδοκράτους, δηλαδή τη de jure διχοτόμηση της μαρτυρικής μας Κύπρου.

Διερωτώμαι, κυρίες και κύριοι συνάδελφοι, τι πήγε να συζητήσει ο Πρωθυπουργός με τον Πρόεδρο Ερντογάν στη συνάντηση που ακολούθησε; Γιατί χαμογελούσε με αυτό το ανόητο ύφος; Σου λέει ο άλλος να διχοτομηθεί η Κύπρος και εσύ χασκογελάς μπροστά στις κάμερες κάνοντας αστεϊσμούς με τις γραβάτες; Μου θύμισε αυτή η απροκάλυπτα αμήχανη και δουλοπρεπής οικειότητα του κ. Μητσοτάκη με τις γραβάτες κάποιους άλλους ιταμούς χαριεντισμούς με γραβάτες και χασκοχαμόγελα.

Μου θύμισε εκείνη την Κυριακή του Ιουνίου του 2018, τη Μεγάλη -όπως την ονομάζω- Παρασκευή της Μακεδονίας μας, όταν οι κύριοι Τσίπρας και Κοτζιάς πρόδιδαν τη Μακεδονία, τότε που έκλαιγαν οι γέροντες γονείς μας στα χωριά μας στην Πιερία, τότε που ο ανεκδιήγητος κ. Τσίπρας λες και βρισκόταν σε τοπικό πανηγυράκι, έβγαζε και άλλαζε γραβάτες με τον τότε πρωθυπουργό των Σκοπίων τον κ. Ζάεφ και βέβαια φαιδρολογώντας και χαχανίζοντας για το τρισάθλιο επίτευγμά του. Ντροπή και μόνο ντροπή αισθανόμαστε μπροστά σε τέτοια γεγονότα για την κατάντια Πρωθυπουργών.

Να πω αγαπητοί μου, μια και μιλάω για τη Μακεδονία, τη Μακεδονία μας, η ιστορία είναι φωνή νεκρών διδάσκουσα τους ζώντας. Όλοι μαζί ζωντανοί και πεθαμένοι -όπως έλεγε ο Σεφέρης- είμαστε αλληλέγγυοι και συνυπεύθυνοι. Είναι η ιστορία εξ ορισμού μια συμφωνία μεταξύ νεκρών, ζώντων και αγέννητων και αφού είναι τριμερής η συμφωνία, δεν μπορεί να αλλάξει εν απουσία των άλλων δύο μερών των νεκρών και των αγέννητων. Όπως έλεγε και ο εθνικός ποιητής, «χρωστάμε σε όσους πέρασαν, θα έρθουν, θα περάσουν, κριτές θα μας δικάσουν οι αγέννητοι, οι νεκροί».

Να πω -να συνεχίσω με βάση αυτά που ειπώθηκαν- και ένα άλλο γεγονός. Όπως αποκάλυψε προχθές η εφημερίδα «ΕΣΤΙΑ» σε νομοσχέδιο του Υπουργείου Ενέργειας, που τελεί υπό διαβούλευση, απαγορεύεται σε πολίτες να αναπτύσσουν τουριστική, άρα η οικονομική δραστηριότητα σε βραχονησίδες, ακατοίκητα νησιά και νησιά που βρίσκονται σε απόσταση δέκα μιλίων από τα θαλάσσια σύνορά μας. Με άλλα λόγια, τα νησιά μας και οι βραχονησίδες μας θα υποστούν ασύλληπτο εθνικό ακρωτηριασμό, εάν υιοθετηθεί η πρόταση του κ. Σκυλακάκη. Δεν θα δικαιούνται ΑΟΖ και υφαλοκρηπίδα. Απ’ ότι φαίνεται, πρόκειται για οργανωμένο σχέδιο, αν κρίνουμε και από το γεγονός ότι απομακρύνθηκαν από τη νησίδα Λέβιθα ο βοσκός και τα πρόβατά του, που συνιστούν οικονομική δραστηριότητα. Συνειδητά ή ανεπίγνωστα, ασυνείδητα, η Κυβέρνηση ακυρώνει εθνικές θέσεις δεκαετιών.

Θέλουμε να σας πούμε όμως, κύριοι της Κυβέρνησης, κάτι. Εδώ μέσα κάνουμε πολιτική για τους -όπως προείπα- αγέννητους και τους νεκρούς, γι’ αυτούς που θυσιάστηκαν ανά τους αιώνες για να υπάρχει αυτή η πατρίδα και για αυτούς που θα έρθουν μετά από εμάς για να παραλάβουν τη σκυτάλη. Δεν είναι τσιφλίκι σας τα νησιά και οι βραχονησίδες μας για να τα προσφέρετε πεσκέσι -θα έλεγα- στον Ερντογάν. Έχει χυθεί ιερό αίμα για να έχουμε αυτή τη θαλάσσια επικράτεια.

Στην Κάσο φέτος -το ξέρουμε- συμπληρώθηκαν διακόσια χρόνια από τον πατημό της, όπως ονομάζεται, από τη σφαγή των κατοίκων της από τους αλλόδοξους. Δεν έχετε κανένα δικαίωμα. Η Νίκη ζήτησε προσφάτως με παρέμβασή μου από αυτό εδώ το Βήμα προ ημερησίας διατάξεως συζήτηση για τα γεγονότα της Κάσου.

Σήμερα επανερχόμαστε και ζητάμε προ ημερησίας διατάξεως συζήτηση εφ’ όλης της ύλης για την εξωτερική μας πολιτική. Σε αυτά τα θέματα περιλαμβάνεται και το σκοπιανό, που συζητήθηκε στη Νέα Υόρκη μεταξύ των Υπουργών Εξωτερικών των δύο χωρών. Φαίνεται βέβαια ότι οι θέσεις της Νίκης ενοχλούν φοβερά το κατεστημένο, αν κρίνουμε από το γεγονός ότι χθες το βράδυ συνελήφθησαν μέλη της νεολαίας της Νίκης, επειδή διαμαρτυρήθηκαν κατά του Πρωθυπουργού της επαίσχυντης συμφωνίας, του κ. Τσίπρα, σε μια εκδήλωση που είχε διοργανώσει για να βραβευθεί. Να του πούμε εδώ ότι εν αμίλλαις πονηρές αθλιότερος ο νικήσας! Όταν βραβεύεσαι για τέτοια πράγματα, είσαι ο αθλιότερος. Και θέλω να καταγγείλω από το Βήμα αυτό την απαράδεκτη αυτή σύλληψη νέων της Νίκης.

Να συμπληρώσω επιπροσθέτως και κάτι, έχοντας υπ’ όψιν μια χθεσινή συνάντηση με τον Υπουργό Μετανάστευσης και Ασύλου. Και καλά είναι να φτιάξουμε κάποτε ένα Υπουργείο παλινόστησης των νέων Ελλήνων που έχουν φύγει στο εξωτερικό. Η Νίκη ζήτησε και πρότεινε την αυστηροποίηση των ποινών των διακινητών, τον δραστικό περιορισμό της πολιτικής των επιδομάτων στους παράνομους μετανάστες, την αυστηροποίηση της φύλαξης των ελληνικών συνόρων, την τήρηση της συμφωνίας Ευρωπαϊκής Ένωσης - Τουρκίας του 2016 και την εφαρμογή αποτρεπτικής επικοινωνιακής πολιτικής στις χώρες από τις οποίες ξεκινούν οι παράνομοι μετανάστες.

Δυστυχώς διαπιστώνουμε αίσθημα ηττοπάθειας και φόβου στην ελληνική Κυβέρνηση. Οι ελληνικές κυβερνήσεις της κομματοκρατίας, με την αποτυχημένη πολιτική των ανοιχτών συνόρων και της ιδεοληψίας του πολυπολιτισμού, οδηγούν σε πρωτοφανή αλλοίωση της πληθυσμιακής σύνθεσης της χώρας μας. Πρόκειται για ξεκάθαρη απόδειξη ότι δεν έχουν κανένα ουσιαστικό σχέδιο διαχείρισης του τεράστιου αυτού προβλήματος, ενώ η ταυτόχρονη αποτυχημένη και επικίνδυνη πολιτική της Κυβέρνησης, τόσο στην εξωτερική πολιτική όσο και σε ζητήματα εθνικής άμυνας, επιτείνει και επιδεινώνει το πρόβλημα. Η Νίκη καλεί την Κυβέρνηση να προτάξει το εθνικό συμφέρον και την ασφάλεια της χώρας μας, της πατρίδας μας, στις αποφάσεις των δικαιωματιστών της Ευρωπαϊκής Ένωσης και να μη δεχθεί τη δημιουργία νέων δομών, όπως φημολογείται, στη Ρόδο και στην Κρήτη -όπου αυξάνονται επικίνδυνα και εκεί οι ροές και στα νησιά του νοτίου Αιγαίου και στην Κρήτη- και να προστατεύσει την ελληνική κοινωνία από την ύπουλη και βίαιη ισλαμοποίηση.

Θα πω και κάτι άλλο, μιας και συζητάμε νομοσχέδιο του Υπουργείου Παιδείας. Έχουμε προτείνει αγαπητοί μου -και ας ακούγεται περίεργο, θα το επαναλάβω μονολεκτικά, θα έλεγα- την επαναφορά της σχολικής ενδυμασίας, η οποία προσφέρει κύρος και, όπως έχω πει επανειλημμένως, δίνει στα παιδιά την αίσθηση του συνανήκειν, ότι ανήκουν σε μια κοινότητα που έχει έναν ιερό σκοπό.

Να πω και κάτι το οποίο είναι, θα έλεγα, κηλίδα για την κοινωνία μας. Η Κυβέρνηση του ΣΥΡΙΖΑ, θέλοντας να φανεί προοδευτική, καθιέρωσε τη δυνατότητα διόρθωσης φύλου. Πλέον ως ταυτότητα φύλου νοείται ο εσωτερικός, όπως διαβάζαμε, και προσωπικός τρόπος με τον οποίο το ίδιο το πρόσωπο βιώνει το φύλο του, ανεξάρτητα από το φύλο που καταχωρήθηκε κατά τη γέννησή του.

Η άποψη αυτή είναι λανθασμένη και δημιουργεί προβλήματα στην κοινωνία. Κατ’ αρχάς θέτει στους νέους το ψεύτικο δίλημμα για το εάν είναι άνδρες ή γυναίκες και δημιουργεί τον κίνδυνο να πειραματιστούν με μια αλλαγή στο φύλο τους, η οποία ενδεχομένως να μην ικανοποιήσει τις προσδοκίες τους και να τους οδηγήσει σε ψυχολογικά αλλά και ιατρικά προβλήματα και αδιέξοδα. Δημιουργεί επίσης θέματα ισότητας και ισονομίας. Άντρες που έκαναν αλλαγή φύλου σε γυναίκα υπερτερούν σε αθλητικούς αγώνες. Το είδαμε στα ολυμπιακά παιχνίδια -και όχι αγώνες- του Παρισιού ή σε αθλητικές δοκιμασίες εισαγωγικών εξετάσεων σε διάφορες υπηρεσίες. Ακόμη, μια μαζική διόρθωση φύλου από άνδρα σε γυναίκα σε καιρό εμπερίστατο, σε καιρό πολέμου, θα αποστερήσει την πατρίδα από ικανούς στρατεύσιμους.

Και κλείνω, κύριε Πρόεδρε, κυρίες και κύριοι συνάδελφοι, με το εξής. Δέχομαι νυχθημερόν δεκάδες μηνύματα από γονείς από όλη την Ελλάδα, λόγω και της προηγούμενης ιδιότητάς μου, οι οποίοι αντιδρούν στη σεξουαλική, αγωγή από το νηπιαγωγείο κιόλας, που έχει επιβληθεί στα σχολεία μας. Ο Ευάγγελος Παπανούτσος, ο φιλόσοφος θα έλεγα, ο παιδαγωγός -είναι μεγάλο ανάστημα ο Παπανούτσος- είχε πει κάποτε για αυτό το θέμα, ακούστε: «Δεν είναι εύκολο να μιλήσεις στα παιδιά για το σεξ χωρίς τον κίνδυνο να τα φοβίσεις, να τα γεμίσεις αηδία ή το χειρότερο να τα οδηγείς σε εκτραχηλισμούς».

Να σταματήσει αυτή η παλαβομάρα. Οικογενειακή αγωγή μάς χρειάζεται και όχι η διδασκαλία πρόωρης σεξουαλικής ζωής, για να επιτύχουμε και την επίλυση του τεράστιου δημογραφικού μας προβλήματος, την ενίσχυση του φρονήματος της νεολαίας μας για προσφορά αγάπης και δημιουργική συμμετοχή στα κοινά. Από μαθήματα αρμονικής συζυγίας έχουμε ανάγκη και όχι από πρόωρη σεξουαλική καθοδήγηση. Ας στραφούμε επιτέλους, και κλείνω, στα δικά μας δοκιμασμένα και αλάνθαστα πρότυπα παιδαγωγίας, βασισμένα πάνω στις διαχρονικές αξίες οικουμενικής εμβέλειας, στις παιδαγωγικές προτάσεις των αρχαίων σοφών προγόνων μας, «των γονέων της ανθρωπότητας», όπως τους ονόμαζε ο πατριδοφύλακας, όπως ονόμαζε τον εαυτό του, Στρατηγός Μακρυγιάννης και των φωτισμένων πατέρων της εκκλησίας της καθ’ ημάς Ανατολής.

Σας ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Πριν δώσω τον λόγο στην Πρόεδρο της Πλεύσης Ελευθερίας, την κ. Κωνσταντοπούλου, ζήτησε ο Υπουργός για δύο-τρία λεπτά μια παρέμβαση.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ πολύ.

Κυρία Κωνσταντοπούλου, συγγνώμη για την παρέμβαση, αλλά είμαι υποχρεωμένος να το κάνω, απαντώντας στον Πρόεδρο της Νίκης, όχι στο παραλήρημά του.

Κύριε Πρόεδρε, σας έχω ακούσει πολλές φορές. Είναι πρώτη φορά που μου δίνεται ευκαιρία να βρίσκομαι εδώ και να τοποθετήστε από Βήματος και να λέτε κατ’ επανάληψη κάποια πράγματα όχι μόνο με ιστορικές ανακρίβειες, όχι στο πλαίσιο του παραληρήματος, αλλά και με προσβλητικούς όρους. Πρέπει να είστε προσεκτικός, εδώ είμαστε Κοινοβούλιο, στις τοποθετήσεις και τα λόγια. Όταν τοποθετούμαστε για Αρχηγούς κομμάτων και ειδικά για τον Πρωθυπουργό, δεν μιλάμε με τόσο απαξιωτικό τρόπο.

Και το λέω αυτό, κύριε Πρόεδρε, γιατί σε λίγες μέρες το κόμμα στο οποίο ανήκω, και είμαι περήφανος για αυτό, από μικρό παιδί το υπηρέτησα, το κόμμα της Νέας Δημοκρατίας, γιορτάζει τα πενήντα χρόνια. Είναι ένα κόμμα που έφερε τη δημοκρατία στην Ελλάδα, το κόμμα των μεγάλων εθνικών αποφάσεων, το κόμμα της Νέας Δημοκρατίας, που σήμερα στο τιμόνι του είναι ο Κυριάκος Μητσοτάκης, το κόμμα που έχει θέσει διαχρονικά ένα βασικό δόγμα στο ιδεολογικό του περιβάλλον και αυτό είναι το εθνικό συμφέρον πάνω από το κομματικό.

Ναι, κύριε Πρόεδρε της Νίκης, κανείς δεν λέει ότι είναι τέλεια σε αυτόν τον κόσμο, αλλά ξέρετε ότι η Νέα Δημοκρατία διαχρονικά ειδικά το εθνικό συμφέρον και τα εθνικά μας κυριαρχικά δικαιώματα δεν τα διαπραγματεύεται ούτε θα τα διαπραγματευτεί ποτέ. Ούτε ένα εκατοστό δεν παραχωρούμε ποτέ. Είμαστε το κόμμα που ξέρετε τη διαχρονική πορεία και τις πραγματικές θέσεις που έχουμε πάρει απέναντι και στην ιστορία και στην αγάπη για την πατρίδα.

Το δικαίωμα υπέρ της πατρίδος και της αγάπης δεν το αφαιρούμε από κανέναν, όλοι το ίδιο αγαπάνε την πατρίδα και όλοι το ίδιο πατριώτες είναι. Δεν είστε εσείς υπερπατριώτες. Είστε ένα κόμμα δημαγωγικό, με σημαία ευκαιρίας. Σήμερα είστε, αύριο δεν θα είστε. Εκμεταλλεύεστε μία συγκυρία συγκεκριμένη, βρεθήκατε στο Κοινοβούλιο χωρίς θέσεις, χωρίς προτάσεις, σαν σημαία ευκαιρίας, λαϊκίστικο κόμμα. Συγγνώμη που αναφέρομαι έτσι σκληρά, αλλά αυτή είναι η πραγματικότητα, όταν πάνω από το Βήμα αυτό βάζετε τα εθνικά θέματα ως κυρίαρχα ζητήματα, με ανύπαρκτες ιστορικές ανακρίβειες.

Και τώρα πάνω σε αυτό θα σας πω ναι, είμαστε αυτή η Κυβέρνηση που παίρνει τα F-35, τα F-16, εκσυγχρονίζει την άμυνά μας, έρχονται οι φρεγάτες, παίρνουμε άλλη μία φρεγάτα. Ο ελληνικός στόλος, η ελληνική αεροπορία δυναμώνει όσο ποτέ, που δείχνει στην πράξη αν αγαπάμε πραγματικά εμείς τα ζητήματα που αφορούν την υπεράσπιση της πατρίδας και αν ενισχύουμε την άμυνά μας και αν υπερασπιζόμαστε τα κυριαρχικά μας δικαιώματα.

Αυτά, κύριε Πρόεδρε, και να είστε προσεκτικός, συγγνώμη για το «προσεκτικός», όσον αφορά τις προσβλητικές εκφράσεις για τα συγκεκριμένα ζητήματα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κύριε Υπουργέ, μιλήσατε για παραλήρημα. Σε εσάς είδα παραλήρημα, με μειωτικούς χαρακτηρισμούς, όπως «κόμμα ευκαιρίας». Όχι, ήρθαμε για να μείνουμε. Εσείς μεταβάλλεστε προϊόντος του χρόνου σε κόμμα ευκαιρίας και βλέπουμε τα ποσοστά σας να πέφτουν συνεχώς από τα απαράδεκτα νομοσχέδια που λάβατε κατά τη διάρκεια του προηγούμενου χρόνου.

Με συγχωρείτε πάρα πολύ, είπα το εξής: Ο κύριος Πρόεδρος της Κυβερνήσεως δεν ανέφερε λέξη στον ΟΗΕ ούτε για το Αιγαίο ούτε για το παράνομο τουρκολιβυκό μνημόνιο ούτε για το Καστελόριζο ούτε για τα δώδεκα μίλια ούτε για τη «γαλάζια πατρίδα», μόνο ευχολόγια, βραβεύσεις, γραβάτες και τίποτε άλλο. Είναι αυτό εθνική στάση; Κατηγορείτε τη Νίκη;

Ναι, οι χαρακτηρισμοί ήταν στα πλαίσια της ευγένειας και επιεικείς. Δεν πρόσβαλα. Περιγράφω μια κατάσταση. Και, επαναλαμβάνω, θα είμαστε εδώ για πολλά χρόνια, να απαντάμε με σθένος και δύναμη και να υπερασπιζόμαστε τα δίκαια του ελληνικού λαού, τα οποία εσείς δεν υπερασπίζεστε.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει, όπως ήδη έχω προαναγγείλει, η Πρόεδρος της Πλεύσης Ελευθερίας, η κ. Ζωή Κωνσταντοπούλου, και αμέσως μετά όποιος εκ των Κοινοβουλευτικών Εκπροσώπων ζητήσει θα έχει τον λόγο, ξεκινώντας πάντα με τη διαδικασία του 108 από τα μικρότερα σε δύναμη κοινοβουλευτικά κόμματα μέχρι το μεγαλύτερο.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ήλπιζα να κάνω ομιλία με αυτό το περιεχόμενο και ελπίζω, κύριε Υπουργέ, μετά την ομιλία μου ή λίγο αργότερα να ζητήσετε τον λόγο και να αποσύρετε αυτό το νομοσχέδιο.

Όταν πρωτοξεκίνησα την κοινοβουλευτική μου πορεία, το 2012, ήρθε ένας Υπουργός Οικονομικών, ο κ. Στουρνάρας, και έφερε μια σύμβαση με τη «SIEMENS». Μία σύμβαση που είχε λήξει, μία σύμβαση που είχε υπογραφεί από προκάτοχό του, αφού είχαν μεσολαβήσει και άλλοι, μία σύμβαση κατάπτυστη, που εξέθετε τη χώρα μας και κυρίως που ξέπλενε μια εταιρεία διαφθορέα, υπόλογη για διεθνή διαπλοκή και διαφθορά, υπαίτια για πρόκληση ζημίας στην Ελλάδα. Ξέπλενε, λοιπόν, αυτή τη σύμβαση και έδινε διαπιστευτήρια καλής και χρηστής λειτουργίας, διαπιστευτήρια διαφάνειας δηλαδή, στη «SIEMENS», ξεκλειδώνοντας και τη δυνατότητα η «SIEMENS» να υπογράφει συμφωνίες, συμβάσεις, με άλλα κράτη μέλη της Ευρωπαϊκής Ένωσης.

Όταν ξεσηκωθήκαμε και εγώ πρωτοστατούσα -νομίζω ότι αυτή μου η δράση τότε ήταν και η απαρχή της στοχοποίησής μου από ένα απερχόμενο πολιτικό σύστημα-, ο κ. Στουρνάρας ξέρετε τι είπε, όταν τον ρωτούσαμε γιατί υπέγραψε αυτή τη συμφωνία και γιατί την έφερε στη Βουλή;

Δεν την είχε υπογράψει κανείς. Με συγχωρείτε. Είπα ότι την είχε υπογράψει ο προκάτοχός του. Δεν την είχε υπογράψει κανένας προκάτοχός του. Την υπέγραψε ο ίδιος και την έφερε στη Βουλή, ενώ είχε υπογραφεί από τη «SIEMENS» μήνες προηγουμένως.

Ο κ. Στουρνάρας ήρθε και είπε ότι: «Τη βρήκα στο γραφείο μου αναλαμβάνοντας καθήκοντα Υπουργού Οικονομικών. Τη βρήκα στο γραφείο μου. Και τακτοποιώντας το γραφείο μου, είπα να την υπογράψω και σας την έφερα στη Βουλή».

Αυτό το σχέδιο σύμβασης αποτέλεσε αντικείμενο πολύ μεγάλης κατακραυγής και ακόμα και σήμερα εκθέτει την τότε κυβέρνηση γι’ αυτή την πράξη. Εννοώ την τότε κυβέρνηση Σαμαρά - Βενιζέλου, με εμπνευστή του κειμένου της σύμβασης αυτής, όπως πληροφορηθήκαμε, τον κ. Βενιζέλο.

Τα λέω αυτά, κύριε Υπουργέ, γιατί έχω την αίσθηση και, αν θέλετε, και την κρυφή ελπίδα ότι δεν έχετε αντιληφθεί τι είναι αυτό το οποίο έχετε φέρει, ότι το βρήκατε στο γραφείο σας σαν εκκρεμότητα και ότι στη λειτουργία της Βουλής, η οποία έχει τόσο πολύ αυτοματοποιηθεί και αποστεωθεί από πολιτικό κριτήριο και πολιτικά αντανακλαστικά, δεν υπήρξε κανένας «ομοκόμματός» σας, κανένας νεοδημοκράτης, να σας σταματήσει.

Δεν υπήρξε ούτε ο κ. Τασούλας, που μας ανακοίνωσε περιχαρής, πριν δούμε τι είναι αυτό που φέρνετε, ότι θα έρθει κάποιο πρωτόκολλο συνεργασίας με την Γκαμπόν. Δεν υπήρξε ούτε άλλος πρόεδρος επιτροπής, εισηγητής, Κοινοβουλευτικός Εκπρόσωπος, κανείς, που να έχει τα αντανακλαστικά να σας πει ότι «τι κάνουμε εδώ πέρα;».

Εμβρόντητη άκουσα την εισηγήτρια της Νέας Δημοκρατίας πριν από λίγο να λέει ότι δεν τρέχει τίποτα να κυρώσει η Ελλάδα πρωτόκολλο συνεργασίας με ένα δικτατορικό καθεστώς, ότι δεν πειράζει να κυρώσουμε σύμβαση συνεργασίας με μία χούντα, στρατιωτική δικτατορία. «Δεν πειράζει…», λέει, «…το έχουμε ξανακάνει».

Ακούστε, κύριοι. Πριν από πενήντα χρόνια το πιο σοβαρό που έγινε δεν ήταν η ίδρυση της Νέας Δημοκρατίας, που ακούσαμε τον Υπουργό προηγουμένως να το επικαλείται. Πριν από πενήντα χρόνια το πιο σοβαρό γεγονός που έγινε και οφείλουμε να το τιμάμε σήμερα ήταν η πτώση της χούντας, η πτώση της στρατιωτικής δικτατορίας, που κατέλυσε δικαιώματα και ελευθερίες, που βασάνισε, σκότωσε, εκτέλεσε, εξουθένωσε, περιόρισε, λογόκρινε, φυλάκισε, εξόρισε και που κάποιοι αγωνίστηκαν και δώσανε τη ζωή τους, δώσανε τη σωματική τους ακεραιότητα, δώσανε την ψυχική τους υγεία, δώσανε την ελευθερία τους, για να αντισταθούν και να αγωνιστούν.

Και έχω την τιμή να είμαι κόρη δύο τέτοιων ανθρώπων που αγωνίστηκαν. Και ξέρω πάρα πολύ καλά ότι η δημοκρατία δεν είναι διακήρυξη ούτε σύνθημα. Η δημοκρατία είναι στάση ζωής, είναι υπόδειγμα, είναι καθημερινή δράση και στάση, είναι πάλη, είναι αντίσταση, είναι επιμονή, είναι διεκδίκηση, είναι σεβασμός.

Πώς τολμάτε; Πώς τολμάτε πενήντα χρόνια μετά την αποκατάσταση της δημοκρατίας στη χώρα να φέρνετε σύμβαση της Ελλάδας με μια δικτατορία; Το πρωτόκολλο αυτό υπεγράφη σε προηγούμενο καθεστώς. Υπεγράφη τον Γενάρη του 2023, πριν το πραξικόπημα, από τον κ. Δένδια. Μεσολάβησε πραξικόπημα, κύριε Υπουργέ, δεν έβρεξε. Έγινε στρατιωτικό πραξικόπημα και έκτοτε το καθεστώς στη χώρα αυτή είναι χούντα.

Δεν είναι κάποια βασιλευόμενη δημοκρατία, κυρία εισηγήτρια. Δεν είναι κάποια συνθήκη πολιτικής διαφοράς: Ο καπιταλισμός, ο σοσιαλισμός, ο κομμουνισμός και δεν ξέρω και εγώ τι άλλο. Γιατί κάτι τέτοιο επιχειρήσατε να πείτε, ότι ένα και το αυτό, κατά τη συνήθη, φυσικά, τακτική.

Είναι χούντα! Πώς τολμάτε να το φέρνετε να το κυρώσει η Βουλή αυτό στην επέτειο πενήντα ετών από την αποκατάσταση της δημοκρατίας; Είναι μια επέτειος που συνδέεται αιτιωδώς με τη «μαύρη» επέτειο της εισβολής και κατοχής στην Κύπρο, που συνεχίζεται μέχρι σήμερα.

Πενήντα χρόνια αποκατάσταση της δημοκρατίας, που έχει πολλά ακόμα βήματα να κάνει για να γίνει ουσιαστική και με περιεχόμενο δημοκρατία στην Ελλάδα! Πενήντα χρόνια διχοτόμηση, παράνομη τουρκική κατοχή και περιστολή δικαιωμάτων στην Κύπρο!

Σας το επισημάναμε ήδη από την επιτροπή. Ειλικρινά έχω επιχειρήσει να επικοινωνήσω και με τον Υπουργό Εξωτερικών στις Ηνωμένες Πολιτείες. Δεν μπορώ να δεχθώ η χώρα μου -θα μπορούσα για πολιτικούς λόγους να σας αφήσω να το κάνετε- να το κάνει αυτό, στο διεθνές στερέωμα να επικυρώνει δικτατορικά καθεστώτα. Δεν μπορώ να αφήσω η χώρα μου, με τη δημοκρατική ιστορία, με την ιστορία αντίστασης και αγώνων, να διασύρεται ως μία χώρα που «χαϊδεύει» δικτατορικά καθεστώτα.

Στην εξωτερική πολιτική, ξέρετε -το είπε και ο εισηγητής μας-, διαπλάθεις ηθική και συγκροτείς υπόδειγμα. Και αυτός είναι ο λόγος για τον οποίο εμείς επιμένουμε ότι δεν μπορεί ο κ. Μητσοτάκης στο διεθνές στερέωμα να «νίπτει τας χείρας του» σε σχέση με τη γενοκτονία που διαπράττεται στη Γάζα. Δεν μπορεί να συναντά τον κ. Νετανιάχου.

Δεν ξέρω τι απέγινε αυτή η συνάντηση που ανακοινώθηκε, αλλά ο κ. Νετανιάχου είναι πλέον καταζητούμενος για διεθνή εγκλήματα. Και υπάρχουν διαδικασίες των διεθνών δικαστηρίων και του Διεθνούς Ποινικού Δικαστηρίου για διεθνή εγκλήματα. Και όταν ένας ηγέτης νομιμοποιεί έναν καταζητούμενο, αυτό είναι μία πράξη που εκπέμπει μήνυμα.

Η Πλεύση Ελευθερίας έχει την αδιατάρακτη και σταθερή θέση ότι η Ελλάδα έπρεπε να πάρει πρωτοβουλίες για την ειρήνη, πρωτοβουλίες για την προστασία των θυμάτων, των θυμάτων εγκλημάτων πολέμου, εγκλημάτων κατά της ανθρωπότητας, των θυμάτων γενοκτονίας. Έπρεπε να πάρει πρωτοβουλίες διεθνούς καταδίκης των εγκλημάτων που διαπράττει η κυβέρνηση Νετανιάχου και το κράτος του Ισραήλ, εκπροσωπούμενο από αυτή την κυβέρνηση, κατά της οποίας αυτή τη στιγμή έχουν επαναστατήσει οι ίδιοι οι πολίτες του Ισραήλ.

Το μήνυμα που εκπέμπει η κάθε χώρα, το κάθε κράτος, η κάθε ηγεσία δεν είναι στερημένο από ηθικό περιεχόμενο. Όταν «χαϊδεύεις» έναν διεθνή εγκληματία, στιγματίζεις τη χώρα σου επειδή το κάνεις. Όταν ο κ. Μητσοτάκης επιλέγει αντί να συστρατευθεί με τις χώρες που καταδικάζουν και τους εκπροσώπους αυτών των χωρών που καταδικάζουν τη γενοκτονία των Παλαιστινίων, τη γενοκτονία στη Γάζα, που καταδικάζουν την ευρύτερη εγκληματική πολιτική της κυβέρνησης Νετανιάχου, αντί να κάνει αυτό, αναμασάει τον Σεπτέμβριο του 2024, με περισσότερα από σαράντα χιλιάδες αθώα θύματα, αναμασάει την ανυπόστατη, αστήρικτη θεωρία του δήθεν δικαιώματος στην άμυνα. Οι μόνοι που έχουν δικαίωμα στην άμυνα αυτή τη στιγμή είναι οι Παλαιστίνιοι που υφίστανται μια ανηλεή εγκληματική επίθεση και βεβαίως οι συμψηφισμοί είναι εντελώς αδιανόητοι.

Φυσικά καταδικάζουμε κάθε έγκλημα κατά αμάχων και τα εγκλήματα της 7ης Οκτωβρίου. Αυτό τίθεται σε κάποιου είδους συμψηφισμό, «σκοτώσατε χίλιους διακόσιους, θα σας σκοτώσουμε ένα εκατομμύριο για συλλογική τιμωρία»;

Έχει φτάσει ο Γενικός Γραμματέας του ΟΗΕ να κατακεραυνώνει -και μπράβο του- την πολιτική του Ισραήλ και να μιλάει για συλλογική τιμωρία, δηλαδή για πρακτικές ναζιστικές. Και η ελληνική Κυβέρνηση δυστυχώς, δυστυχώς, παρασύρει τη χώρα στον δρόμο του ονείδους και της ντροπής.

Εγώ θέλω, κύριε Υπουργέ, να είμαι περήφανη για τη χώρα μου, όπως είμαι περήφανη φέτος που συμπληρώνονται ογδόντα χρόνια από την απελευθέρωσή μας από τους ναζί και είμαι περήφανη για την αντίσταση του λαού μας, για τους ήρωές μας, για τα θύματά μας. Είμαι περήφανη που η χώρα μου δεν συνθηκολόγησε. Είμαι περήφανη που οι άνθρωποι σε αυτήν εδώ τη μικρή χώρα έδειξαν τόσο μεγάλη ψυχή και φρόνημα και γενναιότητα. Είμαι περήφανη φέτος που συμπληρώνονται πενήντα χρόνια από την αποκατάσταση της δημοκρατίας για την αντιδικτατορική δράση όλων εκείνων των ανθρώπων που αψήφησαν τον φόβο, τον τρόμο, το κόστος, αψήφησαν ακόμα και τον θάνατο, υπερασπιζόμενοι αρχές και αξίες. Θέλω να είμαι περήφανη και θέλω να είναι περήφανοι οι πολίτες αυτής της χώρας.

Αυτό είναι ένα ντροπιαστικό πρωτόκολλο συνεργασίας που μας διασύρει και σας το λέω ευθέως. Ελπίζω πραγματικά να το αποσύρετε. Ελπίζω να ήταν ένα ολίσθημα, μία απερισκεψία. Δεν το δικαιολογώ, αλλά ελπίζω πραγματικά αυτός να είναι ο λόγος που έφτασε μέχρι εδώ, στο «παρά πέντε» της ψήφισης, αυτός να είναι ο λόγος και να το αποσύρετε, γιατί, αν δεν το κάνετε, εγώ θα ζητήσω και από την Πρόεδρο της Δημοκρατίας να μην υπογράψει τη δημοσίευσή του και να μη συμπράξει σε αυτό το μήνυμα επιβράβευσης μιας χούντας σε μία αφρικανική χώρα. Εάν οι δυτικές χώρες, οι λεγόμενες «πολιτισμένες» χώρες -εντός πάρα πολλών εισαγωγικών- δεν εκπέμπουν το παράδειγμα και το υπόδειγμα και το μήνυμα ότι δεν είναι ανεκτή η κατάλυση της δημοκρατίας, ποιος θα το κάνει;

Μια από τις πιο ισχυρές και ηχηρές πράξεις που έγιναν στη διάρκεια της επταετούς χούντας ήταν η ενεργοποίηση της διαδικασίας αποπομπής της Ελλάδας από το Συμβούλιο της Ευρώπης, πράξη διεθνούς κατακραυγής για την εδώ δικτατορία. Και έρχεστε πενήντα χρόνια μετά να μας πείτε ότι «δεν πειράζει και που είναι χούντα»; Αυτό είπε η εισηγήτριά σας. «Δεν πειράζει», λέει, «το έχουμε ξανακάνει». Τι λέτε; Τι λέτε; Τι άλλο θα κάνετε; Πριν από κάποιους μήνες κυρώθηκε πρωτόκολλο με τη Σαουδική Αραβία που περιείχε αποκλίσεις από την Ευρωπαϊκή Σύμβαση Δικαιωμάτων του Ανθρώπου. Τι άλλο θα κάνετε;

Κύριε Υπουργέ, εμείς έχουμε πολύ μεγάλη ευαισθησία στα ζητήματα του αντικειμένου σας, του αθλητισμού. Το γνωρίζετε και γνωρίζετε ότι δεν έχουμε διστάσει να στηρίξουμε ρυθμίσεις και πρωτοβουλίες. Γνωρίζετε ότι υπηρετούμε την ιδέα του κοινωνικού αθλητισμού. Γνωρίζετε ότι μιλάμε κατ’ επανάληψη για την ανάγκη στήριξης των αθλητών μας και των πρωταθλητών μας. Οι καταγγελίες που έγιναν στους Ολυμπιακούς Αγώνες από αθλητές ότι δεν στηρίχτηκαν ήταν πραγματικά αποκαλυπτικές αλλά και την ίδια ώρα αναμενόμενες.

Αναλάβετε πρωτοβουλίες για τη στήριξη του αθλητισμού, για τη στήριξη των αθλητών, για τη στήριξη του κοινωνικού αθλητισμού, για τη στήριξη του αθλητισμού στα σχολεία, στα πανεπιστήμια, στους χώρους εργασίας, στους Οργανισμούς Τοπικής Αυτοδιοίκησης, στις γειτονιές και θα τα στηρίξουμε. Αναλάβετε πρωτοβουλίες ενίσχυσης του προϋπολογισμού για τον αθλητισμό και θα τον στηρίξουμε. Αναλάβετε πρωτοβουλίες για την αναβάθμιση και την αποκατάσταση του ολυμπιακού πνεύματος και θα το στηρίξουμε.

Ήμουν η μόνη πολιτική Αρχηγός που ήμουν και στη διαδικασία της παράδοσης της ολυμπιακής φλόγας και στην πρόσφατη διαδικασία την επετειακή για τα είκοσι χρόνια από τους Ολυμπιακούς και έχω την ευκαιρία να μιλάω με αθλητές, με πρωταθλητές, με Ολυμπιονίκες μας, με Παραολυμπιονίκες μας, με ανθρώπους με αναπηρία που αγωνίζονται και συγκροτούν πρότυπο και αυτοί μάς κάνουν περήφανους. Είμαι πάρα πολύ περήφανη για τους αθλητές μας που διακρίθηκαν, και γι’ αυτούς που κέρδισαν μετάλλια και γι’ αυτούς που έφεραν υψηλές αποδόσεις και γι’ αυτούς που αγωνίστηκαν. Είμαι πάρα πολύ περήφανη για τους Παραολυμπιονίκες μας και για όλη μας την ομάδα στους Παραολυμπιακούς.

Η Πλεύση Ελευθερίας θα επιμένει. Εδώ η Βουλή έχει και αυτή την αποστολή, της συγκρότησης υποδείγματος, της ανάτασης του φρονήματος, της ενίσχυσης της περηφάνιας του λαού μας.

Αυτό είναι ένα ντροπιαστικό νομοσχέδιο που θα σας συνοδεύει, αν ψηφιστεί. Σας καλώ και τώρα να το αποσύρετε και να συμπράξετε μαζί μας σε αυτά που κάνουν τους ανθρώπους περήφανους.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς.

Κυρίες και κύριοι συνάδελφοι, ο Βουλευτής της Νέας Δημοκρατίας κ. Απόστολος Βεσυρόπουλος ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Προχωράμε στις ομιλίες των Κοινοβουλευτικών Εκπροσώπων, ξεκινώντας από τις μικρότερες σε δύναμη Κοινοβουλευτικές Ομάδες.

Τον λόγο έχει ο Κοινοβουλευτικός Εκπρόσωπος της Κοινοβουλευτικής Ομάδος «Σπαρτιάτες» κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν θα μπορούσα να μην αναφερθώ στη χθεσινή συνάντηση του Πρωθυπουργού Κυριάκου Μητσοτάκη με τον Τούρκο πρόεδρο. Μια συνάντηση που, δεν σας κρύβω, μου προκάλεσε έντονο προβληματισμό. Και εξηγούμαι.

Λίγη ώρα πριν συναντηθεί με τον Κυριάκο Μητσοτάκη ο Ταγίπ Ερντογάν από το βήμα του ΟΗΕ της Γενικής Συνέλευσης υπήρξε άκρως προσβλητικός. Εξαπέλυσε επίθεση κατά της Ελλάδος και της Κύπρου. Ζήτησε εντελώς προκλητικά να αναγνωριστεί το ψευδοκράτος, η ψευδοδημοκρατία της Κύπρου. Και όλα αυτά τα πενήντα χρόνια μετά την εισβολή και την κατοχή. Μάλιστα δε είχε το θράσος να χαρακτηρίσει ως ειρηνευτική επιχείρηση –προσέξτε- τον «Αττίλα», τους δύο «Αττίλες». Ειρηνευτική επιχείρηση η σφαγή των Ελληνοκυπρίων, ο εκτοπισμός και η κατοχή του 36% ως και σήμερα. Θα ήθελα να ρωτήσω με ποια βάση θα μιλήσουμε με αυτόν τον άνθρωπο; Άκουσα τον κ. Μητσοτάκη και το πρωθυπουργικό περιβάλλον να λένε ότι έγινε η συνάντηση μετέπειτα σε ένα καλό κλίμα. Τι καλό κλίμα; Πριν από λίγο αυτός ο άνθρωπος εξαπέλυσε βέλη κατά της Κύπρου. Έθεσε πάλι θέμα οριοθέτησης θαλασσίων ζωνών, γκρίζων ζωνών. Με αυτόν τον άνθρωπο εμείς θα συζητήσουμε; Επί ποίας βάσεως; Επί του casus belli που ακόμα και σήμερα μας απειλεί με πόλεμο; Επί του ότι θεωρεί ακόμα και σήμερα Τούρκους τους μουσουλμάνους της Δυτικής Θράκης; Το ότι πρόσφατα είπε πως η Τουρκία φιλοξενεί ανάμεσα σε άλλους και τους γιους της Κομοτηνής; Ακόμα και τώρα θυμάται τη Δυτική Θράκη. Με αυτόν τον άνθρωπο θα μιλήσουμε;

Αυτός ο άνθρωπος έχει αποδείξει -και δυστυχώς- ότι δεν μπορεί να είναι φίλος. Ό,τι και να λέμε, ό,τι και να κάνουμε έχει τη δική του ατζέντα. Είναι μονίμως προκλητικός. Κάποτε θα πρέπει να πάρει μια απόφαση. Δεν μπορούμε να θεωρούμε πως με την Τουρκία θα έχουμε καλή σχέση και καλή γειτονία όταν το έτερο μέλος, ο «γείτονας», μας προκαλεί συνεχώς και μας αμφισβητεί. Καλή γειτονία προϋποθέτει αμοιβαίο σεβασμό. Δεν μπορεί το ένα μέρος συνεχώς να σε προκαλεί και να αμφισβητεί κι εμείς να λέμε «όχι, θα είμαστε καλοί, θα έχουμε καλή γειτονία, θα έχουμε καλή συνεννόηση». Μονίμως θα έχει ο Ερντογάν την ατζέντα του. Η Τουρκία θα έχει δική της ατζέντα και μονίμως θα εφαρμόζει αυτά που θέλει. Αυτό πρέπει να το ξεκαθαρίσουμε κάποτε. Και να σταματήσουμε να αιθεροβατούμε και να περιμένουμε πως θα τηρήσει διακηρύξεις όπως των Αθηνών, η οποία δεν είναι καν νομικά δεσμευτική και κυρίως δεν τηρείται, δεν εφαρμόζεται.

Και μιας και είπα για μη εφαρμογή να πω και το εξής. Χθες είχαμε και τη βράβευση του Αλέξη Τσίπρα για τη Συμφωνία των Πρεσπών, την επαίσχυντη Συμφωνία των Πρεσπών, την επιζήμια Συμφωνία των Πρεσπών η οποία και σήμερα εφαρμόζεται. Θα ήθελα να πω πως έγινε μια βράβευση για μια συμφωνία την οποία οι Σκοπιανοί έχουν κάνει κουρελόχαρτο. Την έχουν παραβιάσει τριακόσιες εξήντα πέντε φορές. Έχω χάσει τον λογαριασμό. Μάλιστα, ο Πρωθυπουργός των Σκοπίων μας είπε πριν από λίγες μέρες: «Εγώ δεν θα τη λέω Μακεδονία. Θα τη λέω σκέτο Μακεδονία γιατί αυτό είναι δικαίωμά μου». Κοινώς τι μας είπαν οι Σκοπιανοί; «Κοιτάξτε δεν μας … τι υπογράψαμε. Ακόμα και αυτό που υπογράψατε, εμείς θα το παραβιάσουμε». Με αυτούς τους ανθρώπους εμείς θα κάνουμε συζήτηση; Δεν βλέπουμε ότι αυτούς τους ανθρώπους δεν τους ενδιαφέρει καν όχι τι υπογράφεται αλλά ούτε καν τι συνεννοούμαστε; Έχουν τη δική τους ατζέντα.

Και μάλιστα δεν σας κρύβω ότι με προβλημάτισε ιδιαίτερα το γεγονός ότι ο Πρωθυπουργός δεν έκανε καμμία αναφορά σε όλα αυτά τα ζητήματα, στα δικά μας ζητήματα. Αντιθέτως επέμενε να μιλάει για την παγκόσμια διακυβέρνηση, για το παγκόσμιο συμφέρον. Κοιτάξτε. Ο Πρωθυπουργός μιας χώρας προτάσσει το εθνικό συμφέρον και όχι την παγκόσμια διακυβέρνηση, το παγκόσμιο συμφέρον. Θα περίμενα αυτές οι δηλώσεις να γίνονταν από κάποιον αξιωματούχο διεθνούς οργανισμού. Όχι από τον Πρωθυπουργό της Ελλάδος. Ειδικά σε μια περίοδο που έχουμε συνεχή προβλήματα με τους γείτονες, συνεχή προβλήματα με τις γειτονικές χώρες, συνεχείς αμφισβητήσεις των δικών μας δικαιωμάτων. Θα περίμενα να δώσουμε έμφαση εκεί, στα δικά μας θέματα.

Τελειώνοντας να πω κάτι για το πρωτόκολλο. Όπως είπε και ο ειδικός μας αγορητής, όπως είπαν και όλοι οι άλλοι συνάδελφοι, ναι είμαστε υπέρ της ενίσχυσης των δεσμών αθλητισμού με διάφορες χώρες. Όχι όμως σε αυτή την περίπτωση. Διότι κυρώνοντας αυτό το πρωτόκολλο ουσιαστικά νομιμοποιούμε ένα στρατηγικό καθεστώς, μία αιμοσταγή δικτατορία που επιβλήθηκε μετά την κύρωση, μετά την υπογραφή του πρωτοκόλλου. Θα ήθελα να ρωτήσω: τελικά είμαστε υπέρ ή κατά των απολυταρχικών καθεστώτων; Εάν είμαστε κατά, ούτε καν πρέπει να επικυρωθεί αυτό το πρωτόκολλο. Θα πρέπει να καταψηφιστεί. Δεν μπορεί, λοιπόν, με νομικές ενέργειες να νομιμοποιούμε αιμοσταγείς δικτατορίες. Δεν μπορεί να έχουμε κοινοβουλευτική δημοκρατία και την ίδια στιγμή να νομιμοποιούμε τη συνεργασία με μια χώρα που αυτή τη στιγμή δεν έχει κοινοβουλευτισμό. Έχει καταργηθεί πλήρως η δημοκρατία. Υπάρχει μια αιμοσταγής δικτατορία. Αυτό είναι πάρα πολύ σημαντικό. Πρέπει να προσεχθεί. Γι’ αυτό κι εμείς με τη σειρά μας ψηφίζουμε κατά της κύρωσης του πρωτοκόλλου και ζητούμε να αποσυρθεί το νομοσχέδιο.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Δημητριάδη.

Τον λόγο έχει εκ μέρους της Νέας Αριστεράς, ο Κοινοβουλευτικός Εκπρόσωπος κ. Αθανάσιος Ηλιόπουλος.

Ορίστε, κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, έχουμε προς κύρωση το μνημόνιο κατανόησης και συνεργασίας στον τομέα του αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν. Τουλάχιστον αλλάξτε τον τίτλο. Δεν είναι δημοκρατία. Να είναι καθαρό αυτό που φέρνετε προς κύρωση. Τι ζητάτε να ψηφίσει το Κοινοβούλιο; Κύρωση συνεργασίας μεταξύ της Ελληνικής Δημοκρατίας και της χούντας της Γκαμπόν. Γιατί θα ξεχάσουμε και τις λέξεις με αυτά που ακούμε εδώ μέσα. Θα ξεχάσουμε και τις λέξεις. Ακούσαμε από την εισηγήτριά σας ότι η χούντα και το στρατιωτικό πραξικόπημα είναι πολιτική μετάβαση. Σοβαρά τώρα; Πολιτική μετάβαση το πραξικόπημα; Προφανώς αν έχετε φτάσει σε αυτό το επίπεδο αλλοίωσης των εννοιών -και είναι κρίσιμο οι λέξεις και οι έννοιες να έχουν συγκεκριμένο αποτέλεσμα- αν έχετε φτάσει να λέτε ότι είναι πολιτική μετάβαση η χούντα...

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Δεν εννοούσα αυτό βέβαια.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Σας λέω τι είπατε. Είπατε: «Είναι σε πολιτική μετάβαση».

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Εκεί που εσείς βλέπετε την πολιτική μετάβαση, εμείς βλέπουμε χούντα. Και αυτό είναι αρκετά μεγάλο πρόβλημα. Είναι αρκετά μεγάλο πρόβλημα. Και δεν μας προκαλεί έκπληξη αν εκεί που βλέπετε πολιτική μετάβαση στη χούντα βγαίνετε μετά και λέτε, ας πούμε, ότι το Ισραήλ είναι σε αυτοάμυνα. Υπάρχει εδώ μια κοινή μεθοδολογία για το πώς κατανοείτε τις διεθνείς σχέσεις.

Να σας ρωτήσω κάτι; Πώς μπορεί κάποιος να υπερασπιστεί το Διεθνές Δίκαιο και να μιλήσει απέναντι σε έναν γείτονα που παραβιάζει το Διεθνές Δίκαιο; Πώς μπορεί κανείς να υπερασπιστεί την Κύπρο και το Διεθνές Δίκαιο αν δεν λέει κουβέντα για το Διεθνές Δίκαιο όταν έχεις γενοκτονία στην Παλαιστίνη από το Ισραήλ και όταν έχεις τρομοκρατικές επιθέσεις του Ισραήλ στον Λίβανο; Γιατί οι λέξεις έχουν αξία. Γενοκτονία και τρομοκρατικές επιθέσεις. Όπως είπαμε πολιτική μετάβαση, χούντα. Κι αν θέλουμε η χώρα να είναι στη σωστή πλευρά της ιστορίας, να είναι με το Διεθνές Δίκαιο, να είναι με την ειρήνη, με τη δημοκρατία και την ελευθερία, αυτό σημαίνει κάποια συγκεκριμένα πράγματα. Σημαίνει καταδίκη της ακροδεξιάς Κυβέρνησης Νετανιάχου, σημαίνει αναγνώριση του παλαιστινιακού κράτους. Και να μην ξεχάσουμε προφανώς ότι όλα αυτά γίνονται πρώτον με τις εγκληματικές ευθύνες ΗΠΑ και Ευρωπαϊκής Ένωσης που δίνουν όπλα, στηρίζουν ενεργητικά ή με τη σιωπή τους το μακελειό που γίνεται αυτή τη στιγμή και στον Λίβανο και στην Παλαιστίνη, γιατί περί μακελειού πρόκειται. Αλλά θεωρείτε εσείς ότι όλα αυτά είναι λεπτομέρειες, ότι δεν μας αφορούν, ότι μπορείτε να έχετε αυτή την εξωτερική πολιτική που έχετε που, ξαναλέω, αποτυπώνεται και εδώ.

Βλέπετε μία χούντα σε πολιτική μετάβαση και ποιο το επιχείρημα; Το επιχείρημα είναι ότι είχαμε σχέση και με τη Σοβιετική Ένωση. Σοβαρά τώρα; Είναι το ίδιο πράγμα η χούντα, ας πούμε, με τη Σοβιετική Ένωση; Να σας θυμίσω -μπορεί να μην αρέσει σε κάποια μέλη της Κοινοβουλευτικής σας Ομάδας- ότι η Σοβιετική Ένωση είχε 20 εκατομμύρια νεκρούς στον πόλεμο με τους ναζί. Και αν δεν υπήρχε η Σοβιετική Ένωση, η μισή Ευρώπη σήμερα θα μίλαγε γερμανικά. Ξαναλέω, καταλαβαίνω ότι διάφοροι Βουλευτές που κάθονται και στα κυβερνητικά έδρανα μπορεί να ήταν χαρούμενοι με αυτή την εξέλιξη, να μίλαγε σήμερα η μισή Ευρώπη γερμανικά. Στα νιάτα τους είχαν και άλλες πορείες. Δεν είχαν πρόβλημα με αυτά τα προβλήματα. Αλλά εμείς θα έχουμε πρόβλημα.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Είναι προσβλητικό αυτό που λέτε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν είναι καθόλου προσβλητικό. Είναι πολιτική κριτική.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Είναι προσβλητικό για μια παράταξη που έφερε τη δημοκρατία.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, ταυτίζει τη Νέα Δημοκρατία με τον φασισμό.

**ΠΡΟΕΔΡΕΥΩΝ (Αθανάσιος Μπούρας):** Όταν πάρετε τον λόγο θα απαντήσετε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Είναι πολιτική κριτική. Όταν έχετε Υπουργό Επικρατείας τον άνθρωπο που ήταν το πρωτοκλασάτο στέλεχος της νεολαίας του Παπαδόπουλου, είναι πολιτική κριτική. Να απαντήσετε πολιτικά. Δεν έχω κανένα πρόβλημα. Να απαντήσετε πολιτικά. Ξέρετε. Σύντροφο, εντός πολλών εισαγωγικών, με τον κ. Μιχαλολιάκο. Παρέα ήταν. Εντάξει δεν πέσαμε από τον ουρανό σε αυτή τη χώρα. Θυμόμαστε κάποια πράγματα.

Πέρα από αυτά επιτρέψτε μου να πω δύο πολύ σύντομα πράγματα που θεωρώ ότι αφορούν πάρα πολύ τον κόσμο πέρα από αυτά τα ζητήματα. Για εμάς είναι καθαρό ότι πρέπει να αποσυρθεί. Είναι ντροπή το ελληνικό Κοινοβούλιο να το ψηφίσει αυτό το πράγμα. Επιτρέψτε μου να αναφερθώ σε δύο ζητήματα της επικαιρότητας που δείχνουν πως πέρα από τα ζητήματα της δημοκρατίας αντιμετωπίζετε και τους δημόσιους πόρους.

Αυτές τις μέρες επανήλθε στην επικαιρότητα η ιστορία με το Υπουργείο Πολιτισμού, λόγω της διαγραφής του κ. Σαλμά. Θυμήθηκε ο κ. Σαλμάς μετά από πολύ καιρό να κάνει μια κριτική προς την κ. Μενδώνη -έχουμε ασκήσει κοινοβουλευτικό έλεγχο στην κ. Μενδώνη, αλλά δεν απάντησε ποτέ- και τον διαγράψατε, γιατί αυτή είναι η ανοχή σας στην άλλη άποψη. Τι ήταν αυτή η ιστορία; Ένας διαγωνισμός για τα αναψυκτήρια του Υπουργείου Πολιτισμού σε εκατό αρχαιολογικούς χώρους. Μόνο μία προσφορά. Διαγωνισμός με μία προσφορά. Ποια ήταν η προσφορά; Από τη θυγατρική του «Γρηγόρης Μικρογεύματα». Επιχειρηματίας -γιατί έχει σημασία να ακούγονται τα ονόματα- Βλάσσης Γεωργάτος, με στενές σχέσεις και με τον κ. Μπρατάκο και με τον κ. Μητσοτάκη ο συγκεκριμένος επιχειρηματίας.

Επαναλαμβάνω: Εκατό αρχαιολογικοί χώροι, μία προσφορά «Γρηγόρης Μικρογεύματα». Ποιο ήταν το επιχείρημα της Υπουργού όταν της ασκήθηκε κριτική; «Μα, πρέπει να υπάρχει ποιότητα. Δεν μπορεί να είναι μικρά κυλικεία». Όχι ότι κάνουμε μπίζνες με δημόσιο χρήμα και σαν «γαλάζιες ακρίδες» λεηλατούμε τα πάντα. Πρέπει να υπάρχει ποιότητα.

Τι έχει γίνει; Η συγκεκριμένη επιχείρηση λειτουργεί ως εκμισθωτής, δηλαδή, έχει πάρει κάποια κεντρικά και τα υπόλοιπα τα εκμισθώνει, κερδίζει χρήματα χωρίς να κάνει τίποτα, αλλά δεν υπάρχει πρόβλημα, η ποιότητα είναι. Αντί να αποφασίζει το Υπουργείο και ο δημόσιος οργανισμός -υπεύθυνος γι’ αυτό το θέμα- αποφασίζει ο ιδιώτης. Και αυτήν τη στιγμή που μιλάμε υπάρχουν καφέ που παραμένουν κλειστά.

Να σας θυμίσω, όμως, και μία λεπτομέρεια που ξεχνάτε. Θυμόμαστε το κύκλωμα που είχε άκρες και στο Υπουργείο Πολιτισμού; Θυμόμαστε τη μία τμηματάρχη η οποία προφυλακίστηκε; Ε, λοιπόν, η συγκεκριμένη υπάλληλος -εντελώς τυχαία, γιατί είμαστε στη χώρα των συμπτώσεων- ήταν τακτικό μέλος της επιτροπής, αφού έγιναν αλλαγές για να γίνει τακτικό μέλος της επιτροπής, για να μπει στο συγκεκριμένο ζήτημα. Γιατί αυτή είναι η μεθοδολογία σας για το δημόσιο χρήμα.

Έρχομαι τώρα και κλείνω με εσάς, κύριε Υπουργέ, γιατί έχει βγει ένα συγκεκριμένο δημοσίευμα μετά από δημοσιογραφική έρευνα στο in.gr –αν δεν κάνω λάθος- σχετικά με το «Ράλλυ Ακρόπολις». Εκεί έγινε ένα όργιο απευθείας αναθέσεων, όπου η συγκεκριμένη εταιρεία, η «MOTORSPORT GREECE», δεν έχει δώσει καμμία απάντηση σε όλα τα ερωτήματα. Όταν ερωτηθήκατε και εσείς, παραπέμψατε στη συγκεκριμένη εταιρεία. Είχαμε ανοιχτές προσκλήσεις για σημαντικά έργα στη Λαμία, τα οποία είχαν ήδη ολοκληρωθεί. Είχατε βγάλει την πρόσκληση και το έργο είχε ολοκληρωθεί. Ποιος το έκανε το έργο; Ποιος το πλήρωσε; Από πού πληρώθηκε; Μία από τις τρεις συμβάσεις, μάλιστα, κρίθηκε άγονη, σύμβαση που αφορούσε έργο το οποίο ήταν έτοιμο από εταιρεία που συμμετείχε στην κατά τα άλλα άγονη διαδικασία. Έτοιμο έργο και έγινε η διαδικασία! Πως πληρώθηκαν αυτά τα πράγματα; Τι μαγικά είναι αυτά; Νομίζω ότι πλάι στο μάθημα δημιουργικής λογιστικής πρέπει να βάλετε και ένα καινούργιο μάθημα: «Πώς έχεις φτιάξει το έργο πριν καν βγει η προκήρυξη».

Και για να έχουμε μια εικόνα για το πάρτι απευθείας αναθέσεων, δώσατε 22.500 ευρώ απευθείας ανάθεση για τριάντα πέντε αναμνηστικές πλακέτες σε εταιρεία -εδώ είναι που πλέον τα απογειώσατε, σας δίνω συγχαρητήρια- που στο ΓΕΜΗ εμπορεύεται φρούτα. Στο ΓΕΜΗ, λοιπόν, η εταιρεία αυτή εμπορεύεται φρούτα και πήρε 22.500 ευρώ για να φτιάξει τριάντα πέντε πλακέτες. Και εάν έχετε ένα πρόβλημα λίγο να κάνετε μια συσχέτιση τι σημαίνει 22.500 ευρώ, είναι είκοσι εννέα μισθοί του πρωτοδιόριστου εκπαιδευτικού. Είκοσι εννέα μισθοί για τριάντα πέντε πλακέτες.

Αυτή είναι η πολιτική σας και στα ζητήματα δημοκρατίας. Αυτή είναι η πολιτική σας και στα ζητήματα του δημοσίου χρήματος και των δημοσίων πόρων. Είστε ένα σύστημα που λεηλατεί τη χώρα, κυριολεκτικά, και πρέπει να φύγετε όσο το δυνατόν γρηγορότερα.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Καλείται τώρα στο Βήμα ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Μεγάλη επιτυχία. Το νομοσχέδιο σήμερα μεγάλη επιτυχία. Τι να πω, κύριε Υπουργέ; Από μία ματιά που έριξα μόνο, να πω το εξής: «Και βρείτε τα κοινά». Είναι νομοσχέδιο αυτό που φέρατε σήμερα στη Βουλή; Ο Χριστός και η Παναγία, δηλαδή.

Από το 1960, κύριε Υπουργέ, μέχρι το 2023 κυβερνούσε το Γκαμπόν μια οικογένεια. Βρείτε τα κοινά. Εξήντα τόσα χρόνια, μία οικογένεια. Κοντά είμαστε με την Αφρική, ε; Άντε, εδώ ήταν δύο οικογένειες για πενήντα χρόνια. Πραγματικά, λυπάμαι που το λέω, δεν έχω κουβέντα να πω γι’ αυτό εδώ το νομοσχέδιο, το οποίο φυσικά καταψηφίζουμε και το οποίο δεν έπρεπε να έχει έρθει ποτέ στη Βουλή των Ελλήνων.

Τώρα, επειδή πολλοί επενδύουν στην κοντή μνήμη, ιδίως τα μέσα ενημέρωσης και η Κυβέρνηση που πάνε χέρι - χέρι, και επειδή πολλοί ήρωες ξεφύτρωσαν τον τελευταίο καιρό, έχω να σας πω ότι εδώ υπάρχει κάτι. Εδώ είναι η Βουλή των Ελλήνων και υπάρχουν Πρακτικά. Σήμερα θα σας διαβάσω Πρακτικά της Βουλής, ούτε συνέντευξη ούτε εκπομπή. Γιατί βγήκαν πολλοί τώρα τελευταία από τη Νέα Δημοκρατία που το παίζουν ήρωες, τους οποίους διέγραψαν, γιατί τους έπιασε ο πόνος, κύριε Βρούτση, ξαφνικά. Ενώ μέχρι τώρα ψήφιζαν τα πάντα με τα δύο χέρια, ξαφνικά τούς έπιασε ο πόνος για τα κυλικεία και έκανε –λέει- την καταγγελία ο Σαλμάς. Και φοβερό παλικάρι ο Σαλμάς και ήρωας κ.λπ..

Βουλή των Ελλήνων 1η Νοεμβρίου του 2023, ομιλία του Προέδρου της Ελληνικής Λύσης Κυριάκου Βελόπουλου. Εσείς προεδρεύατε, κύριε Μπούρα, βλέπω από τα Πρακτικά. Τυχαίο.

**ΠΡΟΕΔΡΕΥΩΝ (Αθανάσιος Μπούρας):** Πάλι εγώ προήδρευα;

**ΚΩΝΣΤΑΝΤΙΝΟΣ ΧΗΤΑΣ:** Εσείς, αφού σας έχουνε βρει μικρό.

Τι έλεγε λοιπόν; Πρακτικά Βουλής διαβάζω τώρα: «Κλείνοντας, θα ήθελα, κύριε Πλεύρη, να σας πω πώς γίνονται οι κομπίνες. Ακούστε, παιδιά, πώς γίνονται οι κομπίνες στην Ελλάδα. Να σας πω εγώ, τι ωραίο διαγωνισμό κάνατε. Μα, τι έξυπνο διαγωνισμό. Πόσο τον θέλουμε, πώς τον θέλουμε, έτσι το κόβετε, το ράβετε, ανάλογα… Μόνο τρεις εταιρείες μπόρεσαν να έχουν αυτές τις προϋποθέσεις. Και ο Γρηγοράκος, ο «Γρηγόρης» έτρεξε γρήγορα. Ποιος τα πήρε; «Ο Γρηγόρης»! Τα καταστήματα «Γρηγόρης», φίλος της Κυβέρνησης, παιδιά μου. Σύμπτωση είναι αυτό; Σύμπτωση; Μια από τις πολλές συμπτώσεις της Νέας Δημοκρατίας. Έτυχε ο «Γρηγόρης», φίλος της Κυβέρνησης, να είναι γρηγορότερος, να είναι πιο γρήγορος από όλους!»

Αυτό το απόσπασμα είναι από τα Πρακτικά Βουλής, τα οποία επανακαταθέτω.

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έλεος με τους τζάμπα μάγκες εδώ μέσα. Έλεος. Η Ελληνική Λύση τα έλεγε την 1η Νοεμβρίου του 2023, αλλά κανείς από τους δημοσιογράφους, που τώρα χύνουν τόνους μελάνης για το σκάνδαλο αυτό, δεν έγραψε εκείνη την ημέρα την καταγγελία του Προέδρου της Ελληνικής Λύσης εντός της Βουλής.

Τότε, λοιπόν, ο συγκεκριμένος κύριος, 1η Νοεμβρίου του 2023 χειροκροτούσε τις κυβερνητικές δικαιολογίες που άκουγε. Τότε δεν τον έπιασε ο πόνος. Τον έπιασε τώρα ο πόνος. Τότε τις χειροκροτούσε. Μέχρι τότε τα είχε ψηφίσει όλα: Το σχέδιο «Ηρακλής» που παίρνει σπιτάκια κόσμου, τα funds που παίρνουν σπιτάκια κόσμου, μετά αγγελοκρούστηκε ο κ. Σαλμάς και το είδε αλλιώς. Μέχρι τότε ήταν όλα μια χαρά, όλα τα ψήφιζε. Ξαφνικά είδε το φως. Οπ, σου λέει, φως, αγγελοκρούστηκε ο κ. Σαλμάς ξαφνικά και οι υπόλοιποι δέκα, που λειτουργούν ως βαλβίδα αποσυμπίεσης για εσάς.

Και θα ήθελα να κάνω ένα σχόλιο: Έλεος, πραγματικά, μην μας αγαπάτε τόσο πολύ. Απευθύνομαι στα μέσα ενημέρωσης και μάλιστα σε συγκεκριμένο μέσο που ειδικεύεται και στις αποκαλύψεις, όπως λέει. Ωχ Παναγία μου! Έλεος με τα στημένα δημοσιεύματα, ρε παιδιά! Έλεος με τις αστειότητες περί φλερτ Σαλμά με Ελληνική Λύση. Ρε παιδιά, εμείς δεν έχουμε ιδέα. Για όνομα του Θεού.

Κοιτάξτε όμως, να σας πω κάτι. Στην Ελληνική Λύση χωράνε όλοι. Όλοι χωράνε. Όλοι οι Έλληνες χωράνε, πλην πικραμένων, πλην καρεκλοκένταυρων και πλην αυτών που στήριξαν με πάθος κάθε αντιλαϊκό μέτρο, κάθε αντιλαϊκή πολιτική του κ. Μητσοτάκη. Αυτοί δεν χωράνε και τους λέμε ότι είναι πολύ αργά για δάκρυα. Άλλωστε, ο συγκεκριμένος έχει να πάει. Φροντίζει ο κ. Σαμαράς γι’ αυτόν. Έχει και κομματίδιο να πάει, που ο Σαμαράς «πουσάρει» από πίσω, που ούτως η άλλως τον πρότειναν για Πρόεδρο της Δημοκρατίας. Τι να πω τώρα. Ακόμα δεν έχει ανοίξει η συζήτηση για τον Πρόεδρο της Δημοκρατίας και κάποιοι προτείνουν Προέδρους της Δημοκρατίας εδώ. Αυτό είναι αντιδεοντολογικό, είναι αντιθεσμικό. Ήδη προτάθηκε από συγκεκριμένους ο κ. Σαμαράς. Θα βρούνε και θα στεγαστούν όλοι αυτοί οι άστεγοι. Μην στεναχωριέστε, όλα θα πάνε καλά.

Κύριε Μάντζο, έλεος. Έλεος με το ΠΑΣΟΚ. Έλεος, ρε παιδιά. Η κρατική «ΕΡΤ» μάς υποχρέωσε χθες σε debate του ΠΑΣΟΚ. Πού το έχετε δει αυτό; Την πληρώνουμε εμείς οι Έλληνες πολίτες την «ΕΡΤ» την κρατική για να αναστήσει εσάς -όσο μπορεί- και να βλέπουμε έξι που διεκδικούν την προεδρία του ΠΑΣΟΚ;

Εδώ δεν έγινε ντιμπέιτ πολιτικών αρχηγών, που οι πολιτικοί αρχηγοί θα μιλούσαν για το πώς θα λύσουν τα προβλήματα των Ελλήνων πολιτών προεκλογικά. Να το έκανε ένα ιδιωτικό κανάλι να πω ναι, ήθελε ο «ΣΚΑΪ» να σας φιλοξενήσει, μάλιστα, ήθελε το «MEGA» ή όποιο κανάλι. Όμως στην κρατική «ΕΡΤ», την οποία πληρώνουμε εμείς και να ασχολούμαστε με τις εκλογές τις εσωκομματικές του ΠΑΣΟΚ, πραγματικά αυτό μας ξεπερνάει.

Και για ποιο ΠΑΣΟΚ τώρα μιλάμε; Δηλαδή χθες έξι συναγωνίζονταν για το ποιος θα πάρει την προεδρία κι αφιερώθηκε τρεις ώρες χρόνος σε κρατικό κανάλι για το ΠΑΣΟΚ με το μισό δισεκατομμύριο χρέη, το ΠΑΣΟΚ του Σημίτη, το ΠΑΣΟΚ του Χρηματιστηρίου, το ΠΑΣΟΚ του ΕΝΦΙΑ, το ΠΑΣΟΚ του Άκη, το ΠΑΣΟΚ των υποβρυχίων, το ΠΑΣΟΚ της «SIEMENS», το ΠΑΣΟΚ του Τσουκάτου, το ΠΑΣΟΚ που έκανε τον ΦΠΑ από το 19% στο 23%. Αυτό το ΠΑΣΟΚ εχθές μας το είχε η «ΕΡΤ» τρεις ώρες στον αέρα. Έλεος! Ο κόσμος έχει προβλήματα. Ας ασχολείται, λοιπόν, το κρατικό κανάλι με τα προβλήματα της καθημερινότητας και ας δίνουν λόγο στους πολιτικούς αρχηγούς και στους εκπροσώπους όλων των κομμάτων, για να έχουν οι Έλληνες πολίτες μια εικόνα.

Κλείνω πολύ σύντομα, κύριε Πρόεδρε, γιατί θα κάνει ιδιαίτερη αναφορά στην αυριανή του ομιλία ο Πρόεδρος της Ελληνικής Λύσης Κυριάκος Βελόπουλος, για την επίσκεψη του κ. Μητσοτάκη. Τι είδαμε εμείς. Τα υπόλοιπα θα τα αναλύσει ο Πρόεδρός μας αύριο. Ο Ερντογάν -κάντε το εικόνα λίγο, αφήστε τι λέμε τώρα εμείς- από το βήμα του ΟΗΕ ζήτησε αναγνώριση του ψευδοκράτους. Ναι ή όχι; Ναι. Ουσιαστικά, δηλαδή, ο Ερντογάν τι έκανε; Κατήργησε όχι μόνο τα ψηφίσματα του ΟΗΕ -και το έκανε από το βήμα του ΟΗΕ- αλλά και τον ίδιο τον οργανισμό υπό την αφωνία του Μητσοτάκη, ο οποίος δεν είπε κουβέντα. Θα θέλαμε να ακούσουμε τον Πρωθυπουργό μας -γιατί εκείνη την ώρα εκπροσωπεί την Ελλάδα, δεν είναι ο Πρόεδρος της Νέας Δημοκρατίας, είναι ο Πρωθυπουργός της χώρας εκείνη την ώρα- να αντικρούει τον κ. Ερντογάν εκείνη την ώρα.

Ο Ερντογάν μίλησε για συνεκμετάλλευση στο Αιγαίο, επειδή η Τουρκία -λέει- έχει τη μεγαλύτερη ακτογραμμή στην Ανατολική Μεσόγειο. Ω, τι ψέμα! Η Ελλάδα έχει τη μεγαλύτερη ακτογραμμή σε ολόκληρη τη Μεσόγειο. Ούτε εδώ παρενέβη ο Πρωθυπουργός. Θα θέλαμε να παρέμβει. Θα θέλαμε να παρέμβει σε τέτοια θέματα εξωτερικής πολιτικής μείζονος σημασίας. Έτσι εξηγείται, φυσικά, και η παρόμοια δήλωση που είχε κάνει η κ. Μπακογιάννη για να δικαιολογήσει τη συνεκμετάλλευση στο Αιγαίο πριν από λίγο καιρό. Κι όμως ο κ. Μητσοτάκης δέχτηκε να συναντηθεί με τον κ. Ερντογάν μετά από αυτές τις εμπρηστικές δηλώσεις.

Κλείνω με μία φράση. Άλλο κατευνασμός κι άλλο ενδοτισμός. Εσείς καταφέρατε από τον κατευνασμό έχετε αλλάξει πίστα πλέον κι έχετε πάει στον ενδοτισμό, δυστυχώς.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε.

Να κάνω μία ανακοίνωση προς το Σώμα. Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών.

Τώρα τον λόγο έχει ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Δημήτριος Μάντζος.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Δεν θα το έκανα, ωστόσο προφανές είναι ότι υπήρξε εκτεταμένη αναφορά από τον Κοινοβουλευτικό Εκπρόσωπο της Ελληνικής Λύσης και νομίζω ότι πρέπει να υπάρξει μία ελάχιστη απάντηση. Όταν ο Κοινοβουλευτικός Εκπρόσωπος του επίσημου φορέα έκφρασης του εθνολαϊκισμού στην Ελλάδα αναλώνει το ένα τέταρτο της ομιλίας του για να σχολιάσει την ανοικτή, δημοκρατική, πρότυπη τηλεοπτική συζήτηση, που για πρώτη φορά στη χώρα μας διοργανώθηκε από τη Δημοκρατική Παράταξη, το ΠΑΣΟΚ - Κίνημα Αλλαγής, εχθές το βράδυ, μάλλον πήγαμε πάρα πολύ καλά και κάτι κάναμε πάρα πολύ καλά.

**ΚΩΝΣΤΑΝΤΙΝΟΣ ΧΗΤΑΣ:** Πόσο κόστισε αυτό;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** Κύριε συνάδελφε, να σας κάνω λίγο να εξοικειωθείτε με τη συνταγματική τάξη. Η Ελληνική Ραδιοφωνία Τηλεόραση και ο πλουραλισμός των μέσων ενημέρωσης, αλλά ιδίως η λειτουργία της δημόσιας τηλεόρασης, καλύπτει, ακριβώς, ως καταστατικό της σκοπό την κοινοβουλευτική λειτουργία και τη λειτουργία των κοινοβουλευτικών κομμάτων. Και ξέρετε, το κόμμα της Ελάσσονος Αντιπολίτευσης, το ΠΑΣΟΚ - Κίνημα Αλλαγής, με τη μεγάλη ιστορία, την οποία, όσες αναφορές και να κάνετε από αυτό εδώ το Βήμα, δεν μπορείτε να αμαυρώσετε, κι αυτά είναι κακά νέα για εσάς, το ΠΑΣΟΚ - Κίνημα Αλλαγής ενδιαφέρει πολύ ως κόμμα της Αντιπολίτευσης τους πολίτες σε σχέση και με τις εσωκομματικές του εκλογές και κυρίως, για το μέλλον του σε αυτόν τον τόπο.

Αν κάτι, τελικά, πρέπει να κρατήσουμε από τη χθεσινή συνομιλία, τηλεμαχία -δεν μου αρέσει ο όρος- ανοικτή συζήτηση, που κατά πρότυπο, επαναλαμβάνω, τρόπο φιλοξενήθηκε από την Ελληνική Ραδιοφωνία Τηλεόραση εχθές, ένα μήνυμα αισιόδοξο για τη Δημοκρατική Παράταξη και τους πολίτες αυτής της χώρας, είναι ότι το ΠΑΣΟΚ - Κίνημα Αλλαγής έχει και τα πρόσωπα και τις θέσεις και το πρόγραμμα και τη γνώση και το όραμα για να πρωταγωνιστήσει ξανά προς όφελος της πατρίδας και του λαού μας και ότι η δημοκρατική αλλαγή δεν αναμένεται, συντελείται ήδη. Αυτό είναι το πιο παρήγορο και πιο αισιόδοξο μήνυμα στην όλη δυσκολία στην οποία ζούμε τα τελευταία πολλά χρόνια.

Μιλώντας, ακριβώς, για δυσκολίες και δύσκολες στιγμές και παρά την ανάλωση αρκετού χρόνου από την ομιλία μου, δεν μπορώ παρά να μην ξεκινήσω από την ευθεία και απροκάλυπτη αναφορά του κ. Ερντογάν στο αίτημα αναγνώρισης του ψευδοκράτους της βόρειας Κύπρου από το βήμα της Γενικής Συνέλευσης του ΟΗΕ, λίγα μόλις λεπτά πριν από την προγραμματισμένη συνάντησή του με τον Έλληνα Πρωθυπουργό.

Αυτή είναι μια νέα βαρύτατη πρόκληση εις βάρος της Ελλάδας, αλλά και εις βάρος της διεθνούς κοινότητας ολόκληρης, διότι έγινε από το βήμα του οργανισμού εκείνου ο οποίος εδώ και δεκαετίες ζητεί δίκαιη και βιώσιμη λύση που δεν είναι η διχοτόμηση και η λύση των δύο κρατών. Και το κάνει αυτό ο κ. Ερντογάν στο βήμα της Γενικής Συνέλευσης του ΟΗΕ, πενήντα χρόνια μετά από την έναρξη της κατοχής και των παράνομων εποικισμών από την εισβολή του «Αττίλα» τον Ιούλιο του 1974.

Και λίγα λεπτά μετά ο κ. Μητσοτάκης βρίσκεται μαζί με τον κ. Ερντογάν να του σφίγγει το χέρι και να κάνει και αστεία με την τουρκική αντιπροσωπεία. Είπε κάτι γι’ αυτό το εθνικό πλήγμα, αυτή τη βαρύτατη πρόκληση ο κ. Μητσοτάκης στον κ. Ερντογάν; Γιατί το μόνο που διαβάζουμε είναι για καλό κλίμα. Κι αναρωτιόμαστε: Τι άλλο πρέπει να συμβεί για να μην είναι και τόσο καλό το κλίμα στις επαφές Αθηνών και Άγκυρας ιδίως στη Νέα Υόρκη στη Γενική Συνέλευση του ΟΗΕ; Τι πρέπει να γίνει για να υπάρξει ακόμα περισσότερη έκθεση στη διεθνή κοινότητα της τουρκικής προκλητικότητας από την πλευρά της Ελλάδας; Τι πρέπει να γίνει για να μην είμαστε παθητικοί παρατηρητές των εξελίξεων, να μην είμαστε παγιδευμένοι ως χώρα σε μια μεθοδική προσπάθεια ωραιοποίησης των προβλημάτων;

Δεν υπάρχουν «ήρεμα νερά» στο Αιγαίο όσο η Τουρκία αισθάνεται ανενόχλητη να προχωρεί σε προκλήσεις όπως εκείνη στα τέλη Ιουλίου ανοιχτά της Κάσου, σε ευθεία πρόκληση και αμφισβήτηση κυριαρχικών δικαιωμάτων, ακόμα και εθνικής κυριαρχίας. Δεν μπορούν να νοούνται «ήρεμα νερά» στις σχέσεις Ελλάδας-Τουρκίας όσο συνεχίζεται και κλιμακώνεται η προκλητική συμπεριφορά της Τουρκίας απέναντι στην Κύπρο.

Ο Έλληνας Πρωθυπουργός ερχόμενος οφείλει να ενημερώσει άμεσα τους υπόλοιπους Αρχηγούς για το ακριβές αντικείμενο και αποτέλεσμα της συνάντησής του με τον Τούρκο Πρόεδρο, τι του έθεσε σε σχέση με το Κυπριακό συγκεκριμένα και τις κινήσεις στις οποίες σκοπεύει να προβεί εν όψει της χθεσινής πρωτοφανούς πρόκλησης στον ΟΗΕ.

Ακριβώς την ίδια στιγμή που ο ΟΗΕ μιλούσε για την παγκόσμια ειρήνη και την ασφάλεια, είχαμε ρεκόρ νεκρών στον Λίβανο από τις ισραηλινές επιθέσεις. Παρά τις εκκλήσεις του ΟΗΕ και των Ηνωμένων Πολιτειών προς την κυβέρνηση Νετανιάχου, είχαμε τη συνέχιση της ανθρωπιστικής κρίσης, με στοιχεία εθνοκάθαρσης πια εις βάρος του παλαιστινιακού λαού στη Γάζα, την εκκρεμότητα στις διαπραγματεύσεις για την απελευθέρωση των Ισραηλινών ομήρων της Χαμάς, όλες αυτές τις τραγικές εξελίξεις που προφανώς να ναρκοθετούν οποιαδήποτε προσπάθεια για την ειρήνη και την ίδρυση, επιτέλους, την αναγνώριση ενός ανεξάρτητου παλαιστινιακού κράτους που θα συμβιώνει ειρηνικά με το κράτος του Ισραήλ.

Όλα αυτά σε ένα γενικό πολιτικό σκηνικό όπου έχουμε ενίσχυση αυταρχικών και ανελεύθερων καθεστώτων σε διάφορες περιοχές, την ώρα που περιμένουμε πολύ κρίσιμες εκλογές στις Ηνωμένες Πολιτείες, την ώρα που η Ευρώπη προσπαθεί να διαμορφώει μια κοινή εξωτερική πολιτική και πολιτική ασφάλειας και άμυνας και να καταρτίσει, επιτέλους, ακόμη και τώρα, μετά από τόσα χρόνια προσφυγικής κρίσης, ένα σύμφωνο μετανάστευσης και ασύλου το οποίο δεν θα δίνει το δικαίωμα σε συντηρητικές κυβερνήσεις της Κεντρικής Ευρώπης να εξαγοράζουν το δικαίωμα στην αλληλεγγύη, αλλά θα τις υποβάλει, θα τις υποχρεώνει σε ένα σχέδιο πραγματικής αλληλεγγύης στην κατανομή των αιτούντων άσυλο, την ώρα που συμβαίνουν όλα αυτά η Ελλάδα δεν μπορεί να μένει αμέτοχος παρατηρητής.

Η Ελλάδα οφείλει να είναι στην πρωτοπορία όλων των προσπαθειών λύσης, όλων των προσπαθειών διαμεσολάβησης για την άμεση επίτευξη της ειρήνης σύμφωνα με το Διεθνές Δίκαιο και τις αποφάσεις του ΟΗΕ και για την προάσπιση των ανθρωπίνων δικαιωμάτων και της αξίας του ανθρώπου. Αυτή είναι μια πολιτική αρχών. Γιατί ακούμε πολλές φορές τον κ. Γεραπετρίτη, τον κύριο Υπουργό Εξωτερικών να μιλάει για πολιτική αρχών. Αυτή είναι πολιτική αρχών.

Και κλείνω, κύριε Πρόεδρε -και ευχαριστώ για την ανοχή σας στην υπέρβαση του χρόνου-, αυτή η πολιτική αρχών πρέπει να διέπει οριζόντια τη λειτουργία της δημοκρατίας μας, ιδίως στα πενήντα χρόνια από την αποκατάστασή της. Και πρέπει να διέπει και ένα κρίσιμο κεφάλαιο, που είναι οι κυρώσεις των διεθνών συνθηκών. Γι’ αυτό έχουμε αναφερθεί πολλές φορές από αυτό εδώ το Βήμα, σε αντίστοιχες διαδικασίες κυρώσεων άλλων Υπουργείων, στην ανάγκη να καταρτίσει η χώρα μας μια συνεκτική πολιτική για το πώς κυρώνει τις διεθνείς συμβάσεις και αυτή την πολιτική να την έχει ως πολιτική ευθύνη το Υπουργείο των Εξωτερικών, να τη συντονίζει και να λογοδοτεί στην Εθνική Αντιπροσωπεία. Πώς προτεραιοποιούνται οι διεθνείς συνθήκες, με ποια λογική, με ποια διπλωματική σκοπιμότητα; Ποια διπλωματική αξία παράγει κάθε φορά μια κυρούμενη διεθνής σύμβαση ή ένα πρωτόκολλο;

Γιατί εδώ υπάρχει μια παρεξήγηση. Ξέρετε, οι διεθνείς συμβάσεις δεν είναι πάρεργο της Βουλής των Ελλήνων, όποτε έχουμε ένα κενό στην ημερήσια διάταξη βάζουμε μια διεθνή σύμβαση, για να προετοιμαστούν τα Υπουργεία να φέρουν τα σχέδια νόμου -τα επόμενα- που επίκεινται. Δεν είναι αυτή η λειτουργία των διεθνών συμβάσεων. Οι διεθνείς συμβάσεις είναι πηγή δικαίου, αλλά είναι και εργαλείο, είναι μέσο άσκησης ήπιας ισχύος και η κατάρτισή τους αλλά και η κύρωση τους. Είναι δύο οι νομικές ενέργειες που ολοκληρώνουν την υπόσταση μιας διεθνούς σύμβασης. Παράγουν δίκαιο και δημιουργούν δεσμούς και αναγνωρίζουν πολιτειακές οντότητες από τη χώρα μας. Υπό αυτή την έννοια δεν είναι εθιμοτυπικές, αλλά είναι βαθιά ουσιαστικές.

Καλωσορίζουμε και θα καλωσορίζαμε σε κάθε περίπτωση κάθε προσπάθεια να ενισχυθούν οι διεθνείς σχέσεις της χώρας με άλλα κράτη του κόσμου, δημοκρατικά κράτη του κόσμου, ιδίως στον τομέα του αθλητισμού. Η ειδική αγορήτρια μας κ. Νάγια Γρηγοράκου, σας είπε ότι ο αθλητισμός έχει πολλά προβλήματα που τα γνωρίζετε καλύτερα, κύριε Υπουργέ και σε σχέση με τις αθλητικές εγκαταστάσεις σε όλη τη χώρα που πρέπει να στηριχθούν και για την επιβράβευση των αθλητών μας σε μια μεταολυμπιακή περίοδο, για την αντιμετώπιση της βίας, για τον σχολικό αθλητισμό, που πολλά ακούμε και τίποτα δεν βλέπουμε.

Όλα αυτά, όμως, δεν μπορούμε να τα συζητήσουμε σήμερα, διότι σήμερα συζητείται -και σωστά- με τη δέουσα ένταση και επιμονή από όλα τα κόμματα της Εθνικής Αντιπροσωπείας το ζήτημα της επιβολής δικτατορικού καθεστώτος και όχι απλής πολιτειακής μεταβολής, όπως ειπώθηκε από την εισηγήτρια της Πλειοψηφίας, τον Αύγουστο του ’23, δηλαδή στον διαδραμόντα χρόνο μεταξύ της υπογραφής της συμβάσεως και της εισηγήσεως της Κυβέρνησης για κύρωση. Βέβαια και αυτή η προηγούμενη δημοκρατία αναγνωριζόταν ως δημοκρατία, αλλά ήταν μια πολύ αδύναμη -όσον αφορά στην πολυετή δυναστεία- δημοκρατία.

Βεβαίως, μιλάμε πια για ένα πραξικόπημα το οποίο έχει καταδικαστεί από τη διεθνή κοινότητα και από τις Ηνωμένες Πολιτείες, το Ηνωμένο Βασίλειο, ένα καθεστώς το οποίο βρίσκεται στην εκατοστή τεσσαρακοστή έκτη θέση στον δείκτη δημοκρατίας του «ECONOMIST» -στον οποίο πολλές φορές αναφέρεται η Κυβέρνηση κολακευτικά και ως πηγή αναφοράς-, είναι εκατοστή εικοστή τρίτη στον δείκτη V-Dem, θεωρείται ανελεύθερο καθεστώς σύμφωνα με τον δείκτη Freedom in the World και είναι ανελεύθερο με βάση και όσα ειπώθηκαν από πολλούς συναδέλφους όσον αφορά στις πράξεις βίας, στις πράξεις κατάπνιξης αντιφρονούντων και στη συστηματική παραβίαση των ανθρωπίνων δικαιωμάτων των πολιτών της Γκαμπόν. Καμμιά απόπειρα, λοιπόν, δεν μπορεί να χωρέσει εδώ ώστε να δικαιολογηθεί μια τέτοια επίσπευση.

Και επειδή άκουσα και εγώ την εισηγήτρια της Νέας Δημοκρατίας σε μια εσφαλμένη, αν όχι κυνική, ομολογία ότι η Ελλάδα μπορεί να συμβάλλεται με όλες τις χώρες του κόσμου ανεξαρτήτως της πολιτειακής τους κατάστασης. Αυτό δεν μας εκφράζει ως ελληνικό Κοινοβούλιο. Αυτή είναι μια εσφαλμένη έως και κυνική φράση που δεν εκφράζει το ελληνικό Κοινοβούλιο. Ελπίζω να μην εκφράζει και την ελληνική Κυβέρνηση.

Γνωρίζετε πόσες συμβάσεις είναι εκκρεμείς στα Υπουργεία; Έπρεπε να κυρωθεί σήμερα η σύμβαση με αυταρχικό καθεστώς, την ώρα που η Ευρωπαϊκή Ένωση απέναντι σε αυτό το καθεστώς προσπαθεί να διαμορφώσει μια στάση και να εξασφαλίσει τη δημοκρατική μετάβαση αυτής της χώρας; Η Ελλάδα προχωρεί σε κύρωση πριν από τη δημοκρατική μετάβαση; Ποιο είναι το επείγον στοιχείο; Σας ρωτήσαμε, κύριε Υπουργέ και επιμένουμε. Ποιο είναι το επείγον στοιχείο; Ποιος είναι ο λόγος που έρχεται σήμερα και με δεδομένη την πολιτειακή αυτή έκπτωση στην Γκαμπόν με την επιβολή δικτατορίας; Γιατί δεν μπορούμε να περιμένουμε να ομαλοποιηθεί πρώτα η κατάσταση, να αναγνωριστεί μια κυβέρνηση που θα προέλθει από εκλογές, που θα τύχει διεθνούς αναγνώρισης, με δεδομένο, μάλιστα, ότι δεν υπάρχει κάποιο νομικό κώλυμα και κάποια νομική υποχρέωση για τη χώρα μας εξ όσων γνωρίζουμε; Γιατί καλείτε σήμερα τη Βουλή να εκπέμψει ένα τόσο λάθος μήνυμα σε συμβολικό επίπεδο, να κυρώσει μια διεθνή σύμβαση με ένα δικτατορικό καθεστώς, πενήντα χρόνια αφότου αποτίναξε ένα άλλο δικτατορικό καθεστώς και πενήντα χρόνια μετά από την επιβολή ενός άλλου δικτατορικού καθεστώτος στην Κύπρο, που οδήγησε και στην τραγωδία του Ιουλίου του ’74;

Θα περιμένουμε τις απαντήσεις σας, κύριε Υπουργέ. Αν δεν υπάρχουν αυτές οι απαντήσεις, θα πρέπει το σχέδιο νόμου να αποσυρθεί, ειδάλλως δεν μπορεί να στηριχθεί ούτε από το ΠΑΣΟΚ - Κίνημα Αλλαγής. Διότι η πολιτική αρχών στις διεθνείς σχέσεις δεν είναι σύνθημα, αλλά θεμελιώδης κανόνας κάθε δημοκρατίας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Τον λόγο τώρα έχει η Κοινοβουλευτική Εκπρόσωπος του ΣΥΡΙΖΑ - Προοδευτική Συμμαχία κ. Ειρήνη Κασιμάτη.

Ορίστε, κυρία Κασιμάτη, έχετε τον λόγο.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, συζητάμε το υπό κύρωση μνημόνιο κατανόησης και συνεργασίας στον τομέα του αθλητισμού μεταξύ της Ελληνικής Δημοκρατίας και της κυβέρνησης της άλλοτε Δημοκρατίας της Γκαμπόν, νυν χούντας της Γκαμπόν.

Θα ήθελα, πριν να προχωρήσω επί της ουσίας της ομιλίας μου, να κάνω μια αναφορά, επειδή ειπώθηκε από κάποιους προηγουμένους αγορητές. Η αλήθεια είναι ότι τη δεκαετία του ’80 επί κυβερνήσεως αλλαγής, δηλαδή επί του ΠΑΣΟΚ του Ανδρέα Παπανδρέου, ο μαζικός λαϊκός αθλητισμός ήταν που άνθισε και όχι ο επαγγελματικός αθλητισμός. Αυτός είχε ξεκινήσει επί Νέας Δημοκρατίας το 1979 ή από το 1975 και νωρίτερα αυτό το στρατήγημα τέλος πάντων της επαγγελματοποίησης του αθλητισμού. Τη δεκαετία του ’80 ο αθλητισμός γίνεται δημόσιο αγαθό, γίνεται μαζικός και λαϊκός με όλα τα προγράμματα που φτάνουν σε όλους, νέους, γέρους και παιδιά, παιδιά με ειδικές ανάγκες, γίνεται η ανεύρεση νέων ταλέντων. Έχω καθήκον αυτό να το υπομνήσω. Ένας ή κύριος εν πάση περιπτώσει εμπνευστής και υλοποιητής ήταν ο πατέρας μου, ο αείμνηστος Γιώργος Κασιμάτης, που μαζί τότε με όλα τα στελέχη της «Αλλαγής» επέφεραν αυτή τη μεγάλη αλλαγή. Όταν ξεκίνησαν το 1981 οι αθλούμενοι στη χώρα ήταν επτά χιλιάδες, το 1989 ήταν επτακόσιες χιλιάδες και καταλαβαίνετε, λοιπόν, τι σημαίνει αυτό και τι σημαίνει, βέβαια, και για την άνθηση που υπήρξε στη συνέχεια απ’ αυτή τη σπορά εκείνης της εποχής, μια άνθηση η οποία, δυστυχώς, συνοδεύτηκε από περαιτέρω επαγγελματοποίηση που δεν συνάδει, προφανώς, με τα ιδεώδη του αθλητισμού και δεν συνάδει, δυστυχώς, και με τις αναγκαιότητες που έχουν γεννηθεί για την υποστήριξη των αθλητών μας και των πρωταθλητών μας, οι οποίοι ακόμη και σήμερα και ενώ η χώρα πέρασε από μια έστω και ψευδεπίγραφη οικονομική άνθηση, δεν υποστηρίχθηκαν ποτέ στην πραγματικότητα και βέβαια, δεν υποστηρίζονται ούτε τώρα, όπως και οι ίδιοι οι ολυμπιονίκες μας καταγγέλλουν. Να μη μιλήσω τι γίνεται με τον σωματειακό αθλητισμό, με τον ερασιτεχνικό αθλητισμό και πόσα πολλά πρέπει να γίνουν για να αποκαταστήσετε αυτό που κάποτε χαλάσατε.

Η σύμβαση αυτή που μας έχετε φέρει να κυρώσουμε σήμερα υπεγράφη στις 13 Ιανουαρίου του 2023 από τον τότε Έλληνα Υπουργό Εξωτερικών, τον κ. Νικόλαο Δένδια και τον ξένο ομόλογό του. Μετά από τα πραξικοπηματικά γεγονότα, τη δικτατορία που επιβλήθηκε τον Αύγουστο του ’23 όταν ανετράπη η δημοκρατία στην Γκαμπόν, προφανώς αλλάζουν όλα.

Θα έπρεπε αυτή η κύρωση να μην έχει έρθει καν. Έχει ειπωθεί από όλους και από τον εισηγητή του κόμματός μου, από όλους τους εισηγητές της Αντιπολίτευσης και Αρχηγούς κομμάτων. Τουλάχιστον, θα έπρεπε να είναι εδώ ο Υπουργός Εξωτερικών να μας εξηγήσει τη λογική πίσω από αυτόν τον παραλογισμό, να μας δώσετε μια εύλογη δικαιολογία. Δεν το κάνετε. Θα πρέπει να το αποσύρετε. Νομίζω ότι έχετε έρθει σε δύσκολη θέση, κύριε Υπουργέ, και εσείς και οι Βουλευτές σας, εγώ αυτό καταλαβαίνω, και δεν είναι κακό να παραδέχεστε λάθη. Μπορείτε και τώρα να το αποσύρετε και να επιφυλαχθείτε για τη συνέχεια, όταν θα έχει αποκατασταθεί η δημοκρατία στο εν λόγω κράτος.

Εν πάση περιπτώσει ο Υπουργός Εξωτερικών είναι στον ΟΗΕ μαζί με τον Πρωθυπουργό στη Γενική Συνέλευση. Η χθεσινή συνάντηση του Πρωθυπουργού με τον Τούρκο Πρόεδρο Ερντογάν -που είναι η βασική μας επικαιρότητα η οποία μας υποχρεώνει να αναφερθούμε αναλυτικά σε αυτήν- επιβεβαιώνει τη διαπίστωση ότι το έλλειμμα της συνεκτικής εθνικής στρατηγικής, η αδιαφανής, η Ι.Χ. εξωτερική πολιτική του δεδομένου συμμάχου της δεξιάς Κυβέρνησης αποτελούν σοβαρή απειλή για τα εθνικά συμφέροντα. Η συνάντηση έλαβε χώρα ακριβώς μετά από την προκλητική τοποθέτηση του κ. Ερντογάν από το βήμα της Γενικής Συνέλευσης του ΟΗΕ όταν παραβιάζοντας τις αρχές του Διεθνούς Δικαίου και τα σχετικά ψηφίσματα του Συμβουλίου Ασφαλείας του ΟΗΕ, ο Τούρκος Πρόεδρος ζήτησε την αναγνώριση του ψευδοκράτους στην κατεχόμενη Κύπρο. Πενήντα χρόνια μετά από την τουρκική εισβολή και κατοχή. Θέλω να υπομνήσω ότι η Ελλάδα παραμένει εγγυήτρια δύναμη της Κυπριακής Δημοκρατίας. Συνεπώς, ο Έλληνας Πρωθυπουργός έχει υποχρεώσεις έναντι της Κύπρου και έναντι της διεθνούς στάσης της χώρας όταν βρίσκεται σε διεθνείς οργανισμούς και ακούγονται τέτοια πράγματα.

Ο Πρωθυπουργός, δυστυχώς, παρέμεινε για άλλη μια φορά άβουλος και αμήχανος μπροστά στον τουρκικό επεκτατισμό, αλλά και στην προσπάθεια επιβολής του παράνομου και αναθεωρητικού δόγματος της «γαλάζιας πατρίδας», θέτοντας με τη συστηματική υποχωρητικότητα σε κίνδυνο τα συμφέροντα της χώρας, την εθνική κυριαρχία και τα κυριαρχικά της δικαιώματα, προκειμένου να εξυπηρετήσει το επικοινωνιακό του αφήγημα των «ήρεμων νερών» στις ελληνοτουρκικές σχέσεις. Έστω και αν αυτό διαψεύδεται διαρκώς, με κορυφαία περίπτωση το καλοκαίρι στην περίπτωση του ιταλικού ερευνητικού πλοίου με την παραβίαση των κυριαρχικών δικαιωμάτων της χώρας στην Κάσο.

Ως ΣΥΡΙΖΑ υποστηρίζουμε τις σαφείς κόκκινες γραμμές στη βάση του Διεθνούς Δικαίου και του Ευρωπαϊκού Δικαίου που να εξυπηρετεί τα συμφέροντα της Ελλάδας και την ειρήνη στην περιοχή, τη βάση μιας συγκεκριμένης στρατηγικής με αρχή, μέση και τέλος. Σε αυτή την κατεύθυνση καλούμε -για πολλοστή φορά- να κινηθεί η Κυβέρνηση Μητσοτάκη εγκαταλείποντας την άκρως επικίνδυνη για τη χώρα μας πολιτική των χλιαρών αντιδράσεων, θέτοντας με σαφήνεια τις απαραίτητες κόκκινες γραμμές έναντι της τουρκικής στρατηγικής κλιμάκωσης και επιθετικής παραβίασης του Διεθνούς και Ευρωπαϊκού Δικαίου.

Αυτά δεν είναι λόγια εν κενό. Το καλοκαίρι που μας πέρασε -πρέπει να το θυμίσω- το επεισόδιο στην Κάσο με το ιταλικό πλοίο ανέδειξε ότι όχι μόνο οι διεκδικήσεις της Τουρκίας εις βάρος της χώρας μας παραμένουν ζωντανές, αλλά η Άγκυρα με αφορμή τα μεγάλα και σημαντικά έργα πόντισης καλωδίων στην περιοχή της Ανατολικής Μεσογείου, επιχειρεί να δημιουργήσει τετελεσμένα και να θέσει υπό περιορισμούς την άσκηση των ελληνικών κυριαρχικών δικαιωμάτων όχι μόνο στη δυνητική υφαλοκρηπίδα, αλλά και σε αυτή ακόμα την οριοθετημένη ελληνική ΑΟΖ.

Το ζήτημα εκτείνεται ασφαλώς και σε διακηρύξεις που αρέσκεται να προβάλλει η Κυβέρνηση Μητσοτάκη ως ελληνική πλευρά επί κρισιμότατων άλλων ζητημάτων, δηλαδή, το έργο της ηλεκτρικής διασύνδεσης Κρήτης-Κύπρου, την πόντιση εν γένει καλωδίων τηλεπικοινωνιών, την ηλεκτρική διασύνδεση Ελλάδας-Αιγύπτου αλλά και σχέδια στο πλαίσιο IMEC, δηλαδή μεταξύ Ινδίας και του διαδρόμου της Μέσης Ανατολής και τον ευρωπαϊκό οικονομικό διάδρομο, όταν το επιτρέψουν οι συνθήκες στη Μέση Ανατολή, προφανώς. Ούτως εχόντων των πραγμάτων είναι προφανές ότι το επεισόδιο της Κάσου θα λειτουργεί ως διπλωματική νάρκη και θα αναδεικνύει διαρκώς τα πολύμορφα προβλήματα που δημιουργούν οι τουρκικές αναθεωρητικές διεκδικήσεις εις βάρος της χώρας μας. Βέβαια, αυτά για να αναδεικνύονται πρέπει και η ελληνική Κυβέρνηση να τα αναδεικνύει στο εξωτερικό και όχι να τα καλύπτει.

Η Διακήρυξη των Αθηνών που προωθήθηκε τεχνηέντως και ως δήθεν επίτευγμα εξωτερικής πολιτικής είναι εν τούτοις άκρως αποκαλυπτική ως προς τον διπλωματικό μας στρουθοκαμηλισμό, αφού κατ’ αρχάς προβλέπει ρητώς ότι οι δύο πλευρές διατηρούν πλήρως τις νομικές θέσεις τους. Και ως γνωστόν, κάθε νομική θέση ενώπιον τόσο του διεθνούς ακροατηρίου όσο και των διεθνών δικαιοδοτικών οργάνων υπηρετείται και από ανάλογη τακτική επί του πεδίου.

Από τη μία πλευρά, η δική μας νομική θέση είναι γνωστή. Ποια είναι όμως, η τακτική μας επί του πεδίου; Από την άλλη πλευρά, η νομική θέση της Τουρκίας, η οποία συνεχώς εμπλουτίζεται με «οβιδιακές» επεκτατικές «μεταμορφώσεις» υπηρετείται, συν τοις άλλοις, με συνέπεια και συνέχεια από συγκεκριμένη ακολουθούμενη τακτική επί του πεδίου.

Στην προκειμένη περίπτωση της Κάσου: Εάν δεν μπορεί να ακυρώσει την έμπρακτη αποδοχή της οριοθετημένης ελληνικής ΑΟΖ και δυνητικής υφαλοκρηπίδας της, ακόμα και όταν ένα πλοίο ξένης χώρας ευρίσκεται στα εθνικά ύδατα -και όχι μόνο στα διεθνή- τότε να πετυχαίνει έναν τρόπο «γκριζαρίσματος» μέσω ενός είδους συνδιαχείρισης, νομιμοποιώντας έτσι τις δικές της διεκδικήσεις.

Περαιτέρω, η παγιοποίηση αυτής της τακτικής -η οποία πρακτικά δεν ακυρώνεται από την Ελλάδα- δημιουργεί και ένα αρνητικό προηγούμενο, το οποίο, προφανώς, θα τεθεί όταν έρθει η ώρα, τόσο σε διμερείς διαπραγματεύσεις όσο και σε ένα διεθνές δικαστήριο. Ελπίζουμε.

Αντί αυτών όλων παρακολουθήσαμε τη συζήτηση που έγινε μεταξύ του Πρωθυπουργού και του κ. Ερντογάν για το μεταναστευτικό, επιβεβαιώνοντας, δυστυχώς, για άλλη μια φορά τις θέσεις που είχαμε προβάλει ότι το Ευρωπαϊκό Σύμφωνο Μετανάστευσης και Ασύλου -που χαιρέτισε η Κυβέρνηση Μητσοτάκη- ενώ ξεκίνησε με πάρα πολύ καλές προθέσεις και οι θέσεις της χώρας στη διαπραγμάτευση ήταν πάρα πολύ θετικές, τίποτα, όμως, τελικά απ’ όσα έπρεπε δεν κατάφερε. Αποδείχθηκε ότι το τελικό σύμφωνο δεν κάλυψε τις ελληνικές θέσεις, όπως δεν καλύπτει και την Κύπρο, εμάς, δηλαδή, ως κράτη-μέλη των εξωτερικών συνόρων της Ευρωπαϊκής Ένωσης στην Ανατολική Μεσόγειο.

Διακηρύσσεται η λεγόμενη υποχρεωτική αλληλεγγύη των κρατών-μελών που μετέχουν στο Ευρωπαϊκό Σύμφωνο Μετανάστευσης, αλλά αυτό στην πραγματικότητα συνεπάγεται μόνο χρήματα και εξαγορά, δηλαδή, που ούτε και αυτά δίνονται και δεν συνεπάγεται την υποχρεωτική μετεγκατάσταση, που θα συνιστούσε μια διαχείριση, η οποία θα μπορούσε να γίνει αποδεκτή.

Τώρα για «ευχαριστώ» η Γερμανία αναστέλλει και τη Συνθήκη Σένγκεν και καλή μας τύχη και τελικά, εμείς μένουμε να παρακαλούμε την Τουρκία, να είμαστε στο έλεος για τον περιορισμό των ροών, μέσα από αυτόν τον διάλογο, που εν πάση περιπτώσει, πρέπει να γίνεται, αλλά το ζήτημα παραμένει ευρωτουρκικό, δεν είναι διμερές και σε αυτή τη βάση δεν πρέπει να υπεισέρχονται και διμερή ζητήματα Ελλάδας - Τουρκίας, όταν συζητάμε με την Τουρκία το μεταναστευτικό.

Η Τουρκία, άλλωστε, είναι μια χώρα η οποία έχει εργαλειοποιήσει κατά κόρον το μεταναστευτικό και θα συνεχίσει να το κάνει. Το κάνει και στην Κύπρο. Και βεβαίως, είναι πάρα πολύ δύσκολη περίοδος, δεδομένης της έτι περαιτέρω ανάφλεξης στη Μέση Ανατολή, με τα τρομερά γεγονότα στη Γάζα και στον Λίβανο.

Κλείνοντας, να πω πως η Γ΄ Ελληνική Δημοκρατία, κύριε Υπουργέ, που έκλεισε φέτος πενήντα χρόνια είναι και προγεννημένη. Η χώρα υπάρχει ως δημοκρατία επειδή έπεσε η Κύπρος το 1974. Προδόθηκε η Κύπρος. Δεν έχετε, λοιπόν, δικαίωμα πενήντα χρόνια μετά -έχει προειπωθεί, αλλά είναι κάτι το οποίο πρεσβεύουμε- στο όνομα της Ελλάδας να νομιμοποιείτε πραξικοπήματα σε αφρικανικές χώρες ούτε και να εγκαταλείπετε την Κύπρο στο έλεος για να προχωρήσετε με την οικονομική ατζέντα σας τη συνεκμετάλλευση στο Αιγαίο με το κράτος-εισβολέα Τουρκία, την ώρα που έχει αυτή τη στάση.

Πρέπει να διαβάσετε την ιστορία και να τη σεβαστείτε. Ο εχθρός στην Κύπρο είναι ήδη εντός των τειχών. Η Κυπριακή Δημοκρατία πρέπει να αποκατασταθεί σύμφωνα με τις αρχές του Διεθνούς Δικαίου και του ευρωπαϊκού κεκτημένου που αφορά στο σύνολο των εδαφών της Κυπριακής Δημοκρατίας, η οποία έχει μπει ως σύνολο των εδαφών στην Ευρωπαϊκή Ένωση ως κράτος-μέλος και αφορά και στην αποκατάσταση των δικαιωμάτων των νόμιμων κατοίκων σε ολόκληρη την επικράτεια της Κυπριακής Δημοκρατίας. Όταν μιλάω για νόμιμους κατοίκους, μιλάω για τους Ελληνοκύπριους και τους Τουρκοκύπριους και όχι για τους παράνομους εποίκους της Τουρκίας που ο Πρόεδρος Ερντογάν παρουσιάζει και προβάλει ως πραγματικότητα που πρέπει να σεβαστούμε. Η Κύπρος πρέπει να απελευθερωθεί.

**ΠΡΟΕΔΡΕΥΩΝ (Αθανάσιος Μπούρας):** Κλείστε, όμως, κυρία συνάδελφε. Με συγχωρείτε, έδειξα ανοχή σε όλους, αλλά αυτό λέγεται «υπερανοχή».

**ΕΙΡΗΝΗ (ΝΙΝΑ) ΚΑΣΙΜΑΤΗ:** Τελειώνω, κύριε Πρόεδρε, αμέσως.

Το τίμημα της ελευθερίας, κυρίες και κύριοι της Κυβέρνησης, είναι η διαρκής επαγρύπνηση και περιμένουμε να την επιδείξετε δυναμικά. Έχετε αυτή την υποχρέωση απολύτως.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Καλώ στο Βήμα τώρα την Κοινοβουλευτική Εκπρόσωπο της Νέας Δημοκρατίας κ. Άννα Ευθυμίου.

**ΑΝΝΑ ΕΥΘΥΜΙΟΥ:** Ευχαριστώ, κύριε Πρόεδρε.

Στην τοποθέτηση του κ. Νατσιού απάντησε ο Υπουργός. Όμως, επειδή τέθηκε και από σημαντική μερίδα των συναδέλφων Κοινοβουλευτικών Εκπροσώπων η συνάντηση του κ. Μητσοτάκη με τον Τούρκο Πρόεδρο κ. Ερντογάν, θα ήθελα να πω τα εξής. Κατ’ αρχάς, εμείς κάνουμε έναν σαφέστατο διαχωρισμό. Δεν τίθεται θέμα κυριαρχικών δικαιωμάτων. Υπάρχουν απόλυτα ξεκάθαρες κόκκινες γραμμές για εμάς. Αυτό είναι σαφές. Και αυτή η θέση έχει διατρανωθεί σε όλους τους τόνους, σε όλα τα επίπεδα και σε επίπεδο εθνικό και σε επίπεδο ευρωπαϊκό και σε επίπεδο διεθνές.

Αυτό, λοιπόν, είναι το πρώτιστο για εμάς, όπως επίσης ότι δεν μπαίνουμε καν σε διαδικασία συζήτησης για την αναγνώριση του ψευδοκράτους. Κι αυτό αποτελεί για μας μια κόκκινη γραμμή. Οι θέσεις της Ελλάδος και της Κύπρου είναι θέσεις πάγιες και ταυτόσημες.

Βέβαια, είναι διαφορετικό εάν υπάρχει κάποια πρόοδος στον πολιτικό διάλογο. Εμείς εκφράζουμε πάντοτε μια πολύ συγκρατημένη αισιοδοξία και κρατάμε μικρό καλάθι. Αυτό, όμως, δεν σημαίνει ότι πρέπει να μας εμποδίσει να μπούμε σε έναν πολιτικό διάλογο και να υπάρχει μια θετική ατζέντα όπως επιβεβαιώθηκε από τη χθεσινή συνάντηση του κ. Μητσοτάκη με τον κ. Ερντογάν. Και προφανώς επιβεβαιώθηκε ότι υπάρχει μια εντατικοποίηση της συνεργασίας στο μεταναστευτικό για την εξάρθρωση του δικτύου των διακινητών. Είναι κάτι σημαντικό, ειδικά τώρα που το μεταναστευτικό μπαίνει στην πρώτη γραμμή της ευρωπαϊκής ατζέντας. Εμείς θέλουμε να υπάρχει καλή συνεργασία με την άλλη πλευρά. Και είναι και απάντηση στην Κοινοβουλευτική Εκπρόσωπο του ΣΥΡΙΖΑ που μίλησε για το μεταναστευτικό και την εργαλειοποίηση από την Τουρκία.

Εμείς ακριβώς κάνουμε αυτό τον θετικό διάλογο και στο πλαίσιο ελέγχου και εξάρθρωσης του δικτύου των διακινητών. Κι αυτό που επίσης επιβεβαιώθηκε από τη χθεσινή συνάντηση είναι ότι ανατίθεται στους Υπουργούς Εξωτερικών, τον κ. Γεραπετρίτη και τον κ. Φιντάν, να προετοιμάσουν τη σύγκληση του Ανώτατου Συμβουλίου Συνεργασίας Ελλάδας - Τουρκίας που θα γίνει στην Άγκυρα τον Ιανουάριο του 2025.

Βέβαια, να πω για τον ΣΥΡΙΖΑ ότι εμείς εξοπλίζουμε τη χώρα μας. Κι αυτό είναι έμπρακτο, με πράξεις και αριθμούς που μιλάνε. Θέλουμε να στηρίξουμε την αμυντική κατάσταση και δυνατότητα της χώρας μας. Όταν εμείς τα κάνουμε αυτά, ο ΣΥΡΙΖΑ τα καταψηφίζει. Τώρα, λοιπόν, πώς έρχεται και μιλάει για το αντίθετο; Αυτά μιλούν από τις πράξεις μας, όπως αντίθετα και από τις πράξεις της Μείζονος Αντιπολίτευσης.

Και φυσικά για το επεισόδιο της Κάσου, επειδή αναφέρθηκε και πάλι, έχει απαντήσει κατ’ επανάληψη ο κ. Γεραπετρίτης ότι δεν υπήρχε επεισόδιο κατά τον τρόπο που το αναφέρει η Αντιπολίτευση. Και σας παραπέμπω στις δηλώσεις του κ. Γεραπετρίτη.

Φυσικά, κύριε Χήτα, εμείς δεν αλλάξαμε ποτέ πίστα στην εξωτερική μας πολιτική, όπως ανέφερα προηγουμένως. Πίστα αλλάζετε διαρκώς εσείς στις κορώνες λαϊκισμού, ειδικά σε θέματα εξωτερικής και εθνικής πολιτικής.

Σε ό,τι αφορά την τοποθέτηση του κ. Ηλιόπουλου για τους διαγωνισμούς των κυλικείων στους αρχαιολογικούς χώρους, θα παραπέμψω στην ολοκληρωμένη απάντηση της κ. Μενδώνη, στις 28 Ιουνίου, που βρίσκεται στα Πρακτικά της Βουλής και γι’ αυτό δεν την καταθέτω. Να προσθέσω ότι όλη αυτή η διαδικασία του διαγωνισμού έχει κλείσει. Έχει διατρέξει διοικητικά όλους τους βαθμούς της διοικητικής δικαιοσύνης και έχει κλείσει οριστικά.

Ως προς το προκείμενο νομοσχέδιο και τις αιτιάσεις της Αντιπολίτευσης θα ήθελα να πω τα εξής. Έτσι όπως τίθενται οι αιτιάσεις της Αντιπολίτευσης, είναι απόλυτα αντιφατικές, προσκρούουν εντελώς στο DNA της Νέας Δημοκρατίας, στην κουλτούρα της Νέας Δημοκρατίας. Ο ιδρυτής της, o εθνάρχης Κωνσταντίνος Καραμανλής, είναι αυτός που αποκατέστησε τη Δημοκρατία.

Άρα, έτσι όπως τίθενται οι αιτιάσεις αυτές, κύριε Μάντζο…

**ΔΗΜΗΤΡΙΟΣ ΜΑΝΤΖΟΣ:** Ο λαός αποκατέστησε τη δημοκρατία, όχι ο Κωνσταντίνος Καραμανλής.

**ΑΝΝΑ ΕΥΘΥΜΙΟΥ:** Είναι ο ιδρυτής της Νέας Δημοκρατίας και με αυτή την επιλογή ιστορικά έχει καταγραφεί…

**ΔΗΜΗΤΡΙΟΣ ΜΑΝΤΖΟΣ:** Είναι ο ιδρυτής της Νέας Δημοκρατίας, όχι της δημοκρατίας.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, μη διακόπτετε. Δεν διακοπήκατε. Οι εκφράσεις λόγου είναι ελεύθερες.

**ΑΝΝΑ ΕΥΘΥΜΙΟΥ:** Έχει καταγραφεί ιστορικά ότι είναι στην κουλτούρα της Νέας Δημοκρατίας, προφανώς να τίθεται υπέρ του ανώτατου αυτού πολιτεύματος. Από την Αντιπολίτευση αφήνονται άλλοι ισχυρισμοί και άλλες αιτιάσεις. Για τα υπόλοιπα θα απαντήσει ο Υπουργός, που είναι εδώ και είναι αρμόδιος να απαντήσει.

Επειδή όμως αφέθηκαν αυτές οι αιτιάσεις από τους Κοινοβουλευτικούς Εκπροσώπους, οφείλω να αποκαταστήσω ποια είναι η Νέα Δημοκρατία την οποία ζω από μικρό παιδί και εδώ και πενήντα χρόνια είναι σε αυτό το ιδεολογικό πλαίσιο.

Από την άλλη, υπάρχει και μια αντίφαση που άκουσα από κάποιους ειδικούς αγορητές οι οποίοι λένε: «Γιατί δεν τη φέρατε νωρίτερα»; Δηλαδή από τη μια μάς κατηγορείτε ότι υπάρχει επιβράδυνση στις διαδικασίες και έπρεπε να έρθει νωρίτερα η κύρωση αυτής της σύμβασης. Κι αν ερχόταν νωρίτερα…

**ΔΗΜΗΤΡΙΟΣ ΜΑΝΤΖΟΣ:** Μετά την αποκατάσταση.

**ΑΝΝΑ ΕΥΘΥΜΙΟΥ:** Εγώ άκουσα νωρίτερα από κάποιους εισηγητές. Κι αν ερχόταν νωρίτερα τι θα κάνατε; Θα την ψηφίζατε και πάλι; Νομίζω ότι υπάρχει μια αντίφαση.

Σε κάθε περίπτωση, όμως, για να μιλήσουμε και για την ουσία του νομοσχεδίου, το νομοσχέδιο αυτό θέλει να προάγει τον αθλητισμό. Ο αθλητισμός κρίνεται ως αυτοτελής υπόθεση, γιατί προάγει το αθλητικό ιδεώδες και την ευγενή άμιλλα. Είναι στοιχεία που μετράνε σε οποιοδήποτε είδος παιδείας, κουλτούρας, ακόμα και στην οικονομική πολιτική και στην πολιτική διαμόρφωσης συγκεκριμένων στρατηγικών.

Σε καμμία περίπτωση δεν μπορούμε να πούμε ότι αυτή η συμφωνία εμπεριέχει μια εμπορική συμφωνία, μια στρατηγική συμφωνία, μια συμφωνία εξοπλισμών. Σε καμμία περίπτωση δεν είναι μια στρατιωτική συμφωνία.

Επομένως, το παρόν μνημόνιο αντικατοπτρίζει την προσπάθεια που κάνει η Ελλάδα να διαδραματίσει έναν σημαντικό ρόλο στην προώθηση των ολυμπιακών αξιών, της ολυμπιακής εκεχειρίας, ιδίως όταν η Ελλάδα είναι η χώρα που γέννησε τους Ολυμπιακούς Αγώνες, η χώρα που γέννησε το ολυμπιακό ιδεώδες. Προφανώς, τέτοιες συμφωνίες απαιτούν συστηματική προετοιμασία και διαπραγματεύσεις.

Στο πλαίσιο του μνημονίου αυτού, στο άρθρο 1 υπογραμμίζεται η σημασία των Ολυμπιακών Αγώνων, ενώ στο άρθρο 2 οι χώρες δεσμεύονται να συνεργαστούν στο πλαίσιο της προώθησης της ολυμπιακής εκεχειρίας. Ένας θεσμός ο οποίος, όπως προείπα, ξεκίνησε από την αρχαία Ελλάδα και διατηρείται ζωντανός, μέσω των πολιτικών πρωτοβουλιών που η χώρα μας προωθεί ενεργά εντός του Οργανισμού Ηνωμένων Εθνών.

Στο άρθρο 3 προβλέπεται η ανταλλαγή τεχνογνωσίας σε διάφορους τομείς και γίνεται επίσης ειδική αναφορά για προγράμματα στήριξης του αθλητισμού για άτομα με αναπηρίες, όσο επίσης και για την ενθάρρυνση της συμμετοχής των γυναικών στον αθλητισμό τόσο στον αγωνιστικό, όσο και στο διοικητικό τομέα.

Στα υπόλοιπα άρθρα 4 ως 8 καθορίζονται οι μηχανισμοί υλοποίησης των συνεργασιών αυτών.

Και καταλήγοντας, θα ήθελα να τονίσω ότι μέσα από τέτοιου είδους συμφωνίες δίνεται η δυνατότητα στη χώρα μας να προβάλλει τις αξίες και να αξιοποιεί τις δυνατότητές της, μία χώρα που έχει μια πολύ σημαντική ιστορική κληρονομιά στον τομέα του αθλητισμού.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Δεν προβλέπεται, επειδή η διαδικασία είναι σύμφωνα με το άρθρο 108, να παίρνετε τον λόγο ως Κοινοβουλευτικοί Εκπρόσωποι για δεύτερη φορά. Εξάλλου, πρέπει να πω ότι σε όλους σας υπήρξα πέραν του δέοντος ανεκτικός στον χρόνο και ζητώ συγγνώμη και από τους συνεργάτες εδώ της Βουλής, οι οποίοι παιδεύονται κοντά σε μένα.

Τώρα θα ολοκληρώσουμε την πολύωρη, με την άνεση που είχατε, σημερινή διαδικασία με την ομιλία του Υπουργού και θα πάμε μετά στην ψηφοφορία.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θέλω να ευχαριστήσω όλες και όλους για τις τοποθετήσεις σας, ανεξάρτητα αν συμφωνούμε ή αν διαφωνούμε και αν καμμιά φορά ανεβαίνουν οι τόνοι και λίγο παραπάνω εδώ στη Βουλή, έτσι είναι η δημοκρατία, η ζωντανή δημοκρατία που έχουμε κατακτήσει στη χώρα μας από το 1974 μέχρι σήμερα.

Είναι μια κατάκτηση την οποία οφείλουμε με σεβασμό, κυρία Κωνσταντοπούλου -και συμφωνώ απόλυτα μαζί σας- σε αυτούς που αγωνίστηκαν για να πολεμήσουν τη δικτατορία, διαχρονικά που έδωσαν μάχες ενάντια στον ναζισμό, σε αυτούς που έχυσαν το αίμα τους για την ελευθερία, όπως πρέπει να παραδεχτούμε ότι και το 1974 ο Κωνσταντίνος Καραμανλής μαζί με όλον τον ελληνικό λαό αποκατέστησε τη νεότερη δημοκρατία της πατρίδας μας που σήμερα βιώνουμε και ζούμε και εδώ στο Κοινοβούλιο και μπορούμε να τοποθετούμαστε ελεύθερα. Αυτή είναι η δημοκρατία και η ομορφιά της. Γι’ αυτή πρέπει να είμαστε περήφανοι και συμφωνώ μαζί σας.

Θέλω να ξεκινήσω με κάτι το οποίο μου δίνετε την ευκαιρίαν γιατί σε αυτό το τυπικό νομοσχέδιο θέλω να σας πω ότι υπάρχει κάτι το οποίο αξίζει να πούμε, καθώς διευρύνθηκε η συζήτηση εφ’ όλης της ύλης για τον αθλητισμό. Φέτος κλείνουμε είκοσι χρόνια από τους Ολυμπιακούς Αγώνες τους πετυχημένους, όπως είπε και κάποιος εκπρόσωπος κόμματος, πραγματικά πετυχημένους Ολυμπιακούς Αγώνες της πατρίδας μας, το 2004. Από το 2004 έως σήμερα, το 2024, πέρασαν είκοσι ολόκληρα χρόνια και ακόμα θυμόμαστε με περηφάνια και τιμή τη διοργάνωση των Ολυμπιακών Αγώνων στην πατρίδα μας, την πετυχημένη αυτή διοργάνωση. Μας έκαναν περήφανους παρά την κριτική που διαχρονικά ασκήθηκε. Και βλέπετε ότι σήμερα αναβιώνουμε μνήμες, εικόνες και παραστάσεις των Ολυμπιακών Αγώνων του 2004, πόσο πετυχημένοι στη θεματολογία, στο περιεχόμενο και στα μηνύματα που έστειλαν και νιώθουμε όλοι περήφανοι για την περίοδο εκείνη και τους Ολυμπιακούς μας Αγώνες.

Η ευκαιρία αυτή, λοιπόν, μας επιτρέπει να αναστοχαστούμε την πορεία των είκοσι ετών. Και είναι κάτι που στερεότυπα λέω σε όλες μου τις ομιλίες. Και όσο θα βρίσκομαι στο τιμόνι του αθλητισμού -και μετά ακόμη- θα το λέω πάντα, γιατί είναι κάτι που πραγματικά μας ενώνει όλους τους Έλληνες και μας κάνει να αισθανόμαστε ιδιαίτερα περήφανοι.

Πρέπει να είμαστε, κύριε Πρόεδρε, περήφανοι ως λαός, περήφανοι ως Έλληνες για την ιστορία μας, τον πολιτισμό μας, τους προγόνους μας σε αυτόν εδώ τον τόπο το ιερό που λέγεται Ελλάδα, που είναι η δική μας πατρίδα, η πατρίδα μας, γεννήθηκε το μεγαλύτερο αθλητικό, κοινωνικό γεγονός της ανθρωπότητας, οι Ολυμπιακοί Αγώνες, τα ιδεώδη του Ολυμπισμού, τα ιδεώδη των Ολυμπιακών Αγώνων, της φλόγας που άναψε στην αρχαία Ολυμπία και ένωσε το ελληνικό κράτος, ένωσε τους αρχαίους Έλληνες και διαμέσου της εκεχειρίας, που μπορεί να μην είναι πετυχημένη στο νόημά της σήμερα, πρέπει να είμαστε περήφανοι όταν βλέπουμε την ελληνική αποστολή να μπαίνει πρώτη σε όλα τα ολυμπιακά στάδια στον κόσμο, όταν γίνονται κάθε τέσσερα χρόνια Ολυμπιακοί Αγώνες να ακούγεται ο εθνικός ύμνος. Και αυτό γιατί οι Ολυμπιακοί Αγώνες γεννήθηκαν στην Ελλάδα και ο αθλητισμός γεννήθηκε εδώ στην Ελλάδα, στην πατρίδα μας και αυτό πρέπει να μας ενώνει.

Και από τότε που ανέλαβα το χαρτοφυλάκιο -γνωρίζετε ότι είχα και άλλο χαρτοφυλάκιο πριν του Υπουργείου Εργασίας- από την πρώτη στιγμή που τοποθετούμαι εδώ πέρα λέω ότι ο αθλητισμός -και το πιστεύω- δεν έχει ιδεολογικό ή κομματικό πρόσημο. Ένα πρόσημο έχει, αθλητικό. Και αυτό πρέπει να μας ενώνει.

Και όπως έχω πει πάρα πολλές φορές, κυρία Κασιμάτη, τιμώντας και τον πατέρα σας και την προσφορά του, όσοι είναι πριν από εμένα Υπουργοί ανεξαρτήτως κυβερνήσεως συνέβαλε ο καθένας με θετικό πρόσημο στην προσπάθεια αναβάθμισης του αθλητισμού μας. Όλοι έβαλαν το δικό τους λιθαράκι. Και αυτό είναι το ενωτικό, το θετικό στην προσπάθεια την κοινή για τον αθλητισμό που πρέπει να σηκώσουμε ψηλά και να τον ιεραρχήσουμε ψηλά.

Κυρία Κωνσταντοπούλου, συγγνώμη, είναι ρητορική η αναφορά σε εσάς, αλλά και ουσιαστική. Θέλω να σας ευχαριστήσω και εσάς και το Κίνημα Αλλαγής, το ΠΑΣΟΚ, αλλά και τα κόμματα τα οποία δεν καταψήφισαν τις δύο νομοθετικές πρωτοβουλίες, που είχατε το θάρρος, πρόταση για την Κυβέρνηση να φέρω στη Βουλή για τον αθλητισμό, οι οποίες είχαν το πολύ σημαντικό περιεχόμενο της αντιμετώπισης της αθλητικής βίας. Και όπου βρίσκομαι και εκτός Βουλής σας αναφέρω και αναφέρω, γιατί είναι γενναία πράξη, σε μία περίοδο που θέλει και το κόμμα της Αντιπολίτευσης κάτι διαφορετικό να πει, να ψηφίζεις με διαφορετικό τρόπο νομοσχέδια. Σας το αναγνωρίζω και ευχαριστώ πολύ δημόσια, γιατί βλέπετε εκ του αποτελέσματος τώρα ότι τα νομοσχέδια που ψηφίσαμε όλοι μαζί τα κρίσιμα νομοσχέδια για την αθλητική βία είναι η πρώτη φορά που ιστορικά πετυχαίνουν.

Κάναμε μεταρρύθμιση στον αθλητισμό όσον αφορά το ποδόσφαιρο, το μπάσκετ σε τέσσερις τομείς, τους είπα στην επιτροπή, θα τους ξαναπώ πολύ γρήγορα, όμως, τώρα. Πρώτον, το ζήτημα της ατιμωρησίας, το οποίο ήταν διάχυτο και ήταν αυτό το οποίο υπονόμευε την ιδέα του αθλητισμού και την κανονικότητα και το ποινολόγιο και τις κυρώσεις με τη ΔΕΑΒ, την οποία ψηφίσαμε ως πρώτη διαρθρωτική αλλαγή. Σταμάτησε αυτό, καθώς οι αποφάσεις και οι κυρώσεις παίρνονται μέσα το πολύ σε δέκα ημέρες, μία εβδομάδα. Δεύτερον, οι κυρώσεις οι οποίες έρχονται είναι δέσμια αρμοδιότητα και δεν είναι υποκειμενικές αν είναι φίλοι του Υπουργού ή όχι ή φίλοι της ΔΕΑΒ. Άρα, το ζήτημα το συγκεκριμένο είναι καθαρά κάτι το οποίο έφερε απόλυτη δικαιοσύνη και ηρεμία στο χώρο του αθλητισμού ότι δεν υπάρχει υποκειμενικότητα στις αποφάσεις. Αυτό ψηφίσαμε και πέτυχε. Βλέπετε ότι δεν υπάρχουν αντιδράσεις, παρά το γεγονός ότι τον πρώτο μήνα δέχτηκα σφοδρότατη κριτική δημοσιογραφική και άλλη, διότι είπαν άλλη μία από τα ίδια. Και όμως πέτυχε το πρώτο.

Το δεύτερο ήταν τα θέματα τα οποία αφορούν τις κάμερες. Ήταν νομοθετημένες κάμερες στα νομοσχέδια. Προγενέστερα δεν ίσχυαν ποτέ. Δεν υπήρχαν, ουσιαστικά δεν λειτουργούσαν οι κάμερες. Και όπου λειτουργούσαν σε δύο μεγάλα γήπεδα, παραδείγματος χάριν, στο Καραϊσκάκη και στην Αγιά Σοφιά, που είναι σύγχρονα γήπεδα, δεν είχαν αποτέλεσμα, διότι δεν τα έβλεπε κανένας. Με τον νόμο μας η δομική αλλαγή που έγινε είναι ότι συνδέονται με ηλεκτρονική πλατφόρμα. Σε όλα τα άλλα γήπεδα στα οποία εγκαταστάθηκαν οι πιο σύγχρονες πλατφόρμες καμερών με τα πιο σύγχρονα λογιστικά συστήματα και επίπεδα ανάλυσης στην Ευρώπη καθιστούν σήμερα την Ελλάδα πρωτοπόρο σε επίπεδο εικόνας μέσα στα γήπεδα μπάσκετ και ποδοσφαίρου και αυτά συνδέονται με την πλατφόρμα της Αστυνομίας και του Υπουργείου Αθλητισμού. Βλέπουμε τα πάντα. Ήταν η δεύτερη αλλαγή.

Η τρίτη αλλαγή ήταν κάτι το οποίο διακαώς ήθελαν και προγενέστεροι Υπουργοί από εμένα. Ο ΣΥΡΙΖΑ, παραδείγματος χάριν, διαμέσου του Σταύρου Κοντονή είχε φέρει την κάρτα φιλάθλου. Ήταν στη σωστή κατεύθυνση η κάρτα φιλάθλου. Δεν μπορούσε να υλοποιηθεί, δεν ήταν σωστά δομημένη μέσα στα κείμενα τα νομικά. Η τεχνολογία σήμερα μας βοήθησε και όλα τα γήπεδα ποδοσφαίρου και μπάσκετ έχουν πλέον το θέμα που λέγεται ταυτοπροσωπία. Το ξέφραγο αμπέλι τελείωσε. Όποιος μπαίνει στο γήπεδο ξέρουμε ποιος είναι, πού μένει, το τηλέφωνό του, τα πάντα. Άρα, υπάρχει φως παντού. Ακόμα και εκεί που υπήρχε έντονη κριτική, που γινόταν το ονομαζόμενο bullying, στα αποδυτήρια υπάρχουν κάμερες, μαζί τα ψηφίσαμε.

Και το τελευταίο είναι οι λέσχες. Οι λέσχες, για τις οποίες δόθηκε παράταση με τον δεύτερο νόμο μέχρι τις 20 Αυγούστου, πρέπει να σας πω ότι πέρασαν τις «δοκιμασίες» ή τα κριτήρια, τα οποία βάλαμε μαζί στο νόμο μόνο οκτώ ΠΑΕ: η ΑΕΚ, ο Παναθηναϊκός, ο Ολυμπιακός, ο Ηρακλής, οι Σέρρες, ο ΠΑΟΚ, ο Άρης.

Αυτές ήταν οι ομάδες, οι οποίες πέρασαν τα τεστ και σήμερα έχουμε μόνο οκτώ λέσχες νομιμοποιημένες σε επίπεδο που συνδέεται πλέον μία λέσχη ανά ΠΑΕ. Αυτά ψηφίσαμε. Και για πρώτη φορά στην ιστορία του ελληνικού αθλητισμού ήρθαν και κάθισαν στο τραπέζι του Υπουργού Αθλητισμού θεσμικά για πρώτη συνάντηση. Επόμενη συνάντηση θα είναι σε δύο μήνες. Οργανώνουμε -αυτά ψηφίσαμε μαζί- την Ομοσπονδία Φιλάθλων Λεσχών, η οποία σε δεύτερο χρόνο μετά τη σύσταση ομοσπονδίας θα εκπροσωπήσει τη χώρα μας και στην Ευρώπη.

Να, λοιπόν, ποια είναι τα θετικά βήματα, τα οποία ψηφίσαμε όλοι μαζί και ενώνουν ,και παρά τις φωνές οι οποίες πιστεύω καλοπροαίρετα ακούγονταν το διάστημα εκείνο περί FIFA και η UEFA και επαναλαμβάνονταν δεκάδες φορές για να το ακούσει η FIFA και η UEFA να έρθει να μας βάλει σε τάξη. Δεν ήρθαν γιατί είδαν ότι προτεραιότητα μας ήταν η ασφάλεια. Δεν παρεμβήκαμε στο πρωτάθλημα. Το πρωτάθλημα διεξάγεται κανονικότατα. Παρεμβαίνουμε, όμως, ως πολιτεία εκεί που οφείλουμε να είμαστε μπροστάρηδες στην ασφάλεια του φιλάθλου, του αθλητή και των παραγόντων του αθλητισμού.

Κυρία Κασιμάτη, πράγματι ο πατέρας σας ηγήθηκε της άθλησης για όλους. Ήταν πραγματικά πολύ σημαντική η παρέμβασή του κάτι. Είναι κάτι το οποίο υπάρχει μέχρι σήμερα και σας διαβεβαιώ ότι ως Υπουργός δίνω τεράστια σημασία σε αυτή την ισχυρή παρακαταθήκη που κληρονομήσαμε μετά από πολλά χρόνια που δυστυχώς, χαλάρωσε τα προηγούμενα χρόνια πολύ έντονα.

Ο αθλητισμός για όλους, κυρίες και κύριοι συνάδελφοι, είναι κορυφαίος. Θέλω να με ακούσετε γιατί υπάρχουν σημαντικά στοιχεία πάνω σε αυτό.

**ΕΙΡΗΝΗ (ΝΙΝΑ) ΚΑΣΙΜΑΤΗ:** Όχι αθλητισμός για όλους. Ήταν πρόγραμμα μαζικού και λαϊκού αθλητισμού…

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Αυτό ακριβώς. Μαζικός αθλητισμός που ονομάσαμε άθληση για όλους. Αυτό ακριβώς υπονοεί. Συμφωνώ, κυρία Κασιμάτη,. Το ίδιο περιεχόμενο έχει. Η ουσία μετράει.

Προσέξτε να δείτε, η χώρα που γέννησε τον αθλητισμό, η Ελλάδα, στο ευρωβαρόμετρο είναι η τελευταία σε άθληση στις πιο σύγχρονες χώρες. Δηλαδή μία επίδοση η οποία δεν είναι τιμητική. Γι’ αυτόν, λοιπόν, τον λόγο κάλεσα όλους τους αντιδημάρχους αθλητισμού της χώρας πριν τρεις μήνες στο ΣΕΦ και τους παρακάλεσα, τους προέτεινα, τους συνέστησα, σε συνεργασία με το Υπουργείο Αθλητισμού, να κάνουμε τον μαζικό αθλητισμό, κυρία Κασιμάτη, ή την «άθληση για όλους» όπως τη μετονομάζουμε, γιατί είναι πολύ σημαντικό ο αθλητισμός να μην είναι μόνο ο πρωταθλητισμός, ούτε η μαζική συμμετοχή των νέων παιδιών, αλλά η διαχρονική συμμετοχή στον αθλητισμό που τόσα καλά προσφέρει στην υγεία, στην ευεξία, στην κοινωνική συνοχή, στην κοινωνική αλληλεγγύη. Συμφωνούμε σε όλα αυτά.

Σήμερα είμαι στην ευχάριστη θέση να σας πω ότι εκατόν οκτώ δήμοι συμμετέχουν στο πρόγραμμα. Η προσπάθειά μας είναι του χρόνου να πολλαπλασιαστεί αυτός ο αριθμός, γιατί τελικά η συμβολή αυτή του μαζικού - «άθληση για όλους» αθλητισμού είναι ό,τι πιο σημαντικό μπορούμε να προσφέρουμε ως πολιτεία στον κόσμο και στην κοινωνία. Και συμφωνούμε απόλυτα.

Έρχομαι σε ένα ζήτημα για το οποίο ακούστηκε κριτική. Δεν διεκδικώ ότι γίνονται όλα τέλεια. Εννοείται ότι εχθρός του καλού είναι πάντα το καλύτερο, αλλά, συγγνώμη, αλλά γίνονται βήματα. Σας περιέγραψα το ζήτημα της αθλητικής βίας.

Θα σας πω ένα άλλο θέμα το οποίο ακούγεται για τις αθλητικές εγκαταστάσεις.Πράγματι είχαν εγκαταλειφθεί, δεν μπορώ να μην το παραδεχτώ. Ξεκινώ με ένα ζήτημα, το οποίο τέθηκε από κάποιον εκπρόσωπο κόμματος, το θέμα της ασφάλειας και θα σας πω ποια ήταν η ιστορία.

Όταν ανέλαβα στο Υπουργείο Αθλητισμού τον Σεπτέμβριο του 2023, μου ήρθε η πρώτη κοινή υπουργική απόφαση να υπογράψω, η οποία αφορούσε μία τακτική δεκαετιών -αφορά, δηλαδή, τα πάντα στο παρελθόν δεκαετιών- η οποία είναι η διαχρονική παράταση άδειας λειτουργίας των αθλητικών εγκαταστάσεων, εθνικών και δημοτικών. Πήρα την υπουργική απόφαση και την έβαλαν στην άκρη, κυρία Κωνσταντοπούλου. Δεν την υπέγραψα και έβαλα δύο νέες προϋποθέσεις: Πυρασφάλεια και στατική επάρκεια.

Την πρώτη εβδομάδα δεν υπήρξε καμμία αντίδραση γιατί κανείς δεν είχε καταλάβει τι είχε συμβεί. Την επόμενη εβδομάδα υπήρξε τεράστια αναστάτωση σε όλη την Ελλάδα, διότι πολλά γήπεδα μας, στάδια μας και αθλητικές μας εγκαταστάσεις δεν διέθεταν πυρασφάλεια και στατική επάρκεια, όπως παραδείγματος χάριν και το ΟΑΚΑ με το οποίο έγινε αυτό που έγινε ένα μήνα μετά και το έκλεισα και ξανάνοιξε μετά με όρους ασφάλειας. Αυτή είναι η εικόνα. Από αυτό μετρήσαμε ότι περίπου 30% με 35% των αθλητικών εγκαταστάσεων της χώρας έκλεισε.

Από τότε η πρώτη δουλειά που κάνουν όλοι οι δήμαρχοι, οι οποίοι αντέδρασαν εναντίον της υπουργικής απόφασης αρχικά διότι είδαν ξαφνικά να κλείνει η αθλητική τους κατάσταση, είναι να προσπαθούν να βγάλουν τις δύο άδειες, πυρασφάλειας και στατικής επάρκειας. Αυτό είναι κάτι που είναι στη σωστή κατεύθυνση, γιατί μέχρι τώρα δεν υπήρχε. Λειτουργήσαμε με όρους ανασφάλειας στα γήπεδα και στα στάδια και σε όλες τις αθλητικές εγκαταστάσεις.

Κυρία Κασιμάτη, σχετικά με αυτό που είπατε να κοιτάξουμε για το ζήτημα το οποίο αφορά τη χρηματοδότηση των αθλητικών σωματείων, να σας πω κάτι να εμπλουτίσω τη γνώση της Βουλής, γιατί δεν είστε υποχρεωμένοι να τα ξέρετε.

Εδώ θα ανοίξω παρένθεση και θα πω ότι ο αθλητισμός δεν είναι κρατικοδίαιτος. Να συμφωνήσουμε σε αυτό. Δεν σημαίνει ότι όποιος φτιάχνει αθλητικό σωματείο, επιτόπου πρέπει να έρθει το κράτος να τον χρηματοδοτεί. Αυτό δεν ισχύει. Καθένας τρέχει μετά με ιδιωτικούς πόρους και με χορηγούς να επιβιώσει το σωματείο του. Αυτός είναι ο αθλητισμός.

Επανέρχομαι. Μέχρι το 2021, άρα μέχρι και το 2020, η χρηματοδότηση από το κράτος στον επαγγελματικό και ερασιτεχνικό αθλητισμό ήταν -να σας πω το νούμερο- μηδέν! Το 2020, το 2019, το 2018, 2010, το 2009, το 2000 ήταν μηδέν! Δεν έπαιρνε κανένας χρήματα. Το 2021 για πρώτη φορά και μέχρι σήμερα, τρία χρόνια μετά, θα σας πω το νούμερο που πήρε ο αθλητισμός στη χώρα μας, επαγγελματικός και ερασιτεχνικός. Το νούμερο αυτό είναι 200 εκατομμύρια ευρώ. Για πρώτη φορά πήραν 200 εκατομμύρια ευρώ τα 6.553 αθλητικά σωματεία.

Και λέω αυτό το νούμερο διότι είναι η πρώτη φορά που μπορέσαμε και χαρτογραφήσαμε τον ελληνικό αθλητισμό με το e-kouros. Ήδη το έχετε στα χέρια σας. Σας το έδωσα. Είναι η «ΕΡΓΑΝΗ» του αθλητισμού. Είναι ό,τι πιο σημαντικό μπορούμε να κάνουμε ως προσφορά στον αθλητισμό, να τον μετρήσουμε για να μπορούμε να μετράμε και να παίρνουμε σωστές αποφάσεις.

Φέτος τα αθλητικά σωματεία τα οποία υπέβαλαν αίτηση είναι έξι χιλιάδες εξακόσια ενενήντα έξι. Τον Ιανουάριο ή τον Φεβρουάριο του 2025 θα βγει η δεύτερη έκδοση του e-kouros με ανάλυση, όμως, ανά δήμο, ανά περιφέρεια, ανά επικράτεια και ανά άθλημα, την οποία μπορείτε να δείτε στην ιστοσελίδα του Υπουργείου Αθλητισμού. Και εκεί μπορείτε να βγάλετε συμπεράσματα. Του χρόνου θα είναι η πρώτη φορά που δυνητικά θα έχουμε τη δυνατότητα να δούμε αν συρρικνώνεται ή αν διευρύνεται ο ελληνικός αθλητισμός, πού μεγαλώνει, πού μικραίνει, ποιο άθλημα μεγαλώνει και ποιο μικραίνει. Είναι ένα πολύτιμο εργαλείο του οποίου διαχρονικά η αξία θα μεγαλώνει γιατί θα μπορούμε να κάνουμε παρεμβάσεις. Και σας ενημερώνω ότι αυτό το εργαλείο, το e-kouros, δεν υπάρχει πουθενά στην Ευρώπη.

Έρχομαι σε ένα ζήτημα το οποίο τέθηκε εκ μέρους του ΠΑΣΟΚ από την κ. Γρηγοράκου.

Κυρία Γρηγοράκου, συγχαρητήρια για την εύστοχη παρατήρηση σας. Την αποδέχομαι πλήρως. Είναι μία αβελτηρία της ελληνικής πολιτείας ότι η απόδοση τιμών που είναι τα χρηματικά ποσά προς τους Έλληνες Ολυμπιονίκες και Παραολυμπιονίκες καθυστερούν πάρα πολύ.

Το βρήκα στο Υπουργείο Αθλητισμού και ήταν μια διαχρονική παθογένεια, το παραδέχομαι. Δεν μπορείτε να φανταστείτε πόσο πολύ πάλεψα για να αντιμετωπίσω τη γραφειοκρατία, αλλά δεν νικιέται. Μειώσαμε στα τρία χρόνια την τελευταία φορά την απόδοση από τέσσερα με πέντε χρόνια που ήταν. Έχει συγκροτηθεί ειδική επιτροπή στο Υπουργείο Αθλητισμού έτσι ώστε στη νομοθετική πρωτοβουλία που θα έρθει, η προσπάθεια είναι να υπερκεράσουμε όλο το γραφειοκρατικό περιβάλλον -δεν είναι εύκολο- και ό,τι αποδίδεται στους Ολυμπιονίκες μας να γίνεται τον επόμενο χρόνο της επιτυχίας τους. Αυτή είναι η επιδίωξή μας. Αυτό που ίσχυε, λοιπόν, δεκαετίες, προσπαθούμε να το αλλάξουμε. Το αναγνωρίζω και μπράβο για την εύστοχη παρατήρηση.

Έρχομαι στο ζήτημα χρηματοδοτήσεων αθλητικών κέντρων. Είχα την ευκαιρία και στη Βουλή να τοποθετηθώ και να σας πω στον προϋπολογισμό ότι είναι η πρώτη φορά που τα εθνικά αθλητικά κέντρα μετά από δεκαετίες παγωμένων προϋπολογισμών -είχαν τα έξοδα συντήρησης και καμμία άλλη δυνατότητα λειτουργίας-, πήραν αυξήσεις.

Ενδεικτικά θα σας πω, παραδείγματος χάριν,: Εθνικά Αθλητικά Κέντρα Θεσσαλονίκης 48,87% μόνιμη αύξηση, Πανηπειρωτικό Εθνικό Αθλητικό Κέντρο Ιωαννίνων αύξηση 81,43% μόνιμα, Εθνικό Αθλητικό Κέντρο Ηρακλείου 23,66% μόνιμα, Εθνικό Αθλητικό Κέντρο Λάρισας 75,32% μόνιμα, Παμπελοποννησιακό Εθνικό Αθλητικό Κέντρο Πατρών 76,47% μόνιμα, Εθνικό Στάδιο Ναυπάκτου «ΠΑΠΑΧΑΡΑΛΑΜΠΕΙΟ» 51,35% μόνιμα, Ολυμπιακό Χωριό αύξηση 50% μόνιμα, Στάδιο Ειρήνης και Φιλίας 60,61% μόνιμα, Ολυμπιακό Στάδιο «ΣΠΥΡΟΣ ΛΟΥΗΣ» 68,36% μόνιμα, «ΚΑΥΤΑΝΤΖΟΓΛΕΙΟ» 150% αύξηση μόνιμα.

Τα χρήματα αυτά σε πρώτη φάση -σας λέω- έρχονται να τακτοποιήσουν ζητήματα ασφάλειας. Παραδείγματος χάριν στο ΟΑΚΑ δεν είχαμε πυρασφάλεια και τώρα κάνουμε τον διαγωνισμό για την πυρασφάλεια. Το «ΚΑΥΤΑΝΤΖΟΓΛΕΙΟ» έκλεισε για πρώτη φορά στην ιστορία του από την ίδρυσή του με την περσινή μου απόφαση. Δεν διέθετε πυρασφάλεια και στατική επάρκεια. Πήγα στο «ΚΑΥΤΑΝΤΖΟΓΛΕΙΟ», είπα ότι πρέπει να γίνει το ΟΑΚΑ της βορείου Ελλάδος και θα γίνει το ΟΑΚΑ της βορείου Ελλάδος με τα χρήματα που δίνουμε πλέον στο «ΚΑΥΤΑΝΤΖΟΓΛΕΙΟ». Αλλά ξεκινήσαμε με τη στατική επάρκεια και την πυρασφάλεια. Ο Ηρακλής μπήκε μέσα στο «ΚΑΥΤΑΝΤΖΟΓΛΕΙΟ» όχι από τα κάγκελα, αλλά από την πόρτα κανονικά σε ένα ασφαλές πλέον στάδιο.

Με υπομονή θα κάνουμε λοιπόν όλα τα εθνικά αθλητικά κέντρα -αυτή είναι η επιδίωξη- με τα χρήματα που πήραν, σταδιακά και πάλι στολίδια. Μέσα στο ΟΑΚΑ παραδείγματος χάριν φέρνουμε θεμελιακές αλλαγές οι οποίες δεν υπήρχαν ούτε στην ίδρυσή τους. Όλα τα στέγαστρα Καλατράβα θα βελτιωθούν με απόλυτη ασφάλεια και συζητήσαμε για μία μελέτη της τάξης των 60 εκατομμυρίων ευρώ. Γίνεται ενεργειακή αναβάθμιση όλου του ΟΑΚΑ. Και μέχρι τέλος του χρόνου θα κόψουμε και την κορδέλα -που κατασκευάζεται για πρώτη φορά- στο Εθνικό Κέντρο Αθλητικών Ερευνών. Το επονομαζόμενο ΕΚΑΕ, το οποίο υπολειτουργεί και δεν κάνει ουσιαστικά τίποτα σήμερα, θα γίνει το πιο σύγχρονο στη νοτιοανατολική Ευρώπη σε μηχανήματα. Έχει γίνει διαγωνισμός, μπαίνουν τα μηχανήματα. Τέλος του χρόνου κόβουμε την κορδέλα. Θα γίνει το πιο σύγχρονο εργομετρικό αθλητικό κέντρο ερευνών στη νοτιοανατολική Ευρώπη. Τέτοιες παρεμβάσεις κάνουμε.

Και όσον αφορά -επειδή ειπώθηκε- το θέμα του ντόπινγκ, του απαράδεκτου ντόπινγκ, να σας πω ότι πριν δύο μήνες πήραμε το διεθνές βραβείο για τη μετεξέλιξη του ΕΟΚΑΝ της χώρας μας, που ήταν έτοιμοι να μας πετάξουν τελείως έξω από την παγκόσμια κοινότητα -έγιναν προσπάθειες- και σήμερα πήραμε παγκόσμιο βραβείο διάκρισης, γιατί ακριβώς έχουμε κάνει τέτοιες αλλαγές που είμαστε πρωτοπόροι στον κόσμο. Και πάνω σε αυτό συμβάλλει πάρα πολύ η καινοτομία του e-kouros, βάσει του οποίου δεν ξανακούστηκαν ποτέ παράπονα για το πού γίνονται δειγματοληπτικοί έλεγχοι, διότι μέσα από τα ποσοτικά στοιχεία που γνωρίζουμε για κάθε άθλημα, έρχεται ο ΕΟΚΑΝ και ποσοτικοποιεί στοχευμένα πού θα κάνει ελέγχους, που δεν το ξέραμε ποτέ μέχρι τώρα και καμμία χώρα δεν το ξέρει από αυτές που κάνουν τέτοιες μετρήσεις. Είμαστε πολύ μπροστά με αυτά τα εργαλεία, τα οποία αναπτύσσουμε.

Θέλω να σας πω ότι εγώ άκουσα τους προβληματισμούς για το συγκεκριμένο νομοσχέδιο. Σέβομαι την κριτική που ασκείτε. Είναι μία θέση. Όμως αυτό δεν μπορεί να συνδεθεί με το πρώτο που είπα -και νομίζω ότι και πάρα πολλοί το είπατε- ότι ο αθλητισμός δεν έχει πρόσημο και εδώ η συζήτηση που γίνεται για τη συγκεκριμένη συμφωνία δεν είναι ούτε εμπορική, ούτε οικονομική, ούτε αμυντική, ούτε στρατιωτική. Είναι μία αμιγώς αθλητική συμφωνία, στην οποία τι κάνει -και πρέπει να το κάνει, πρέπει να το κάνει συνεχώς η πατρίδα μας, είναι στους στόχους της εξωτερικής μας πολιτικής- η Ελλάδα; Πρέπει να εξωτερικεύει το ολυμπιακό ιδεώδες χωρίς φραγμούς, χωρίς σύνορα, παντού.

Μέσα το κείμενο μιλάει για τις ολυμπιακές αξίες, για το ολυμπιακά ιδεώδη. Αυτό πρέπει να κάνουμε. Είναι καθήκον μας. Πρέπει να είμαστε περήφανοι γι’ αυτό που γεννήθηκε στη χώρα μας. Πρέπει να είμαστε πολύ, πολύ περήφανοι και να καταστήσουμε τον αθλητισμό πάρα πολύ ψηλά στη χώρα μας, εκεί που πραγματικά το αξίζει. Γιατί είμαστε η χώρα που γέννησε τον αθλητισμό. Γι’ αυτό πρέπει να είμαστε περήφανοι και γι’ αυτό το κείμενο δεν έχει τίποτα. Δεν εμπλέκεται με την πολιτική.

Είναι αμιγώς αθλητική συζήτηση, αθλητική προσπάθεια εξωτερίκευσης των ολυμπιακών αξιών. Και αυτό δεν επιδέχεται να μπαίνει με προϋποθέσεις καθεστώτων λειτουργίας. Εμείς μιλάμε για τον αθλητισμό και μόνο, για τις αξίες του ολυμπισμού. Πρέπει αυτές οι αξίες να πάνε σε κάθε μέρος του κόσμου, να συζητηθούν παντού. Ναι είναι η Ελλάδα, η χώρα που γέννησε τους Ολυμπιακούς Αγώνες και οι αξίες του ολυμπισμού είναι αυτές. Ναι, αυτό είναι προτεραιότητά μας στην εξωτερική μας πολιτική.

Άρα, λοιπόν, νομίζω ότι δεν υπάρχει κανένας λόγος ανησυχίας απεμπόλησης των δημοκρατικών αξιών από τη χώρα μας. Είναι κάτι το οποίο από μέσα μας βγαίνει. Εμείς έχουμε αποδείξει ως χώρα ότι στηρίζουμε τη δημοκρατία, όλες οι πλευρές του Κοινοβουλίου αγαπάμε τη δημοκρατία. Μια νέα δημοκρατία όπου ο καθένας από την πλευρά του με τους αγώνες του σεβόμαστε όλους εκείνους που την προάσπισαν στο παρελθόν. Σήμερα έχουμε μία νέα δημοκρατία -εννοώ ηλικιακά- που πραγματικά πρέπει να είμαστε περήφανοι και χαρούμενοι.

Και κλείνω με ένα θέμα. Ο κ. Ηλιόπουλος άφησε αιχμές και μάλιστα αρνητικές αιχμές και εξαφανίστηκε από την Αίθουσα. Ήρθε είπε αυτά που είπε, τις ανακρίβειες που είπε και έφυγε. Μόλις μίλησε εδώ για το «Ράλλυ Ακρόπολις», σηκώθηκε και έφυγε.

Κυρίες και κύριοι συνάδελφοι, πράγματι είδα κι εγώ κάποιες καταγγελίες για το Ράλι Ακρόπολις. Να σας πω λοιπόν τη θέση μου. Το «Ράλλυ Ακρόπολις» ήρθε και θα μείνει. Είναι ένα άθλημα, το οποίο έχει χιλιάδες ανθρώπους φιλάθλους που το αγαπούν και στην Ελλάδα, κυρίως στο εξωτερικό. Σας λέω λοιπόν τα στοιχεία της μέτρησης. Το τελευταίο «Ράλλυ Ακρόπολις», το οποίο έγινε στην Στερεά Ελλάδα, το είδαν -από έξι μόνο χώρες πήραμε μόνο στοιχεία, δεν λέω για τις υπόλοιπες εκατόν τριάντα τέσσερις- ογδόντα εξίμισι εκατομμύρια τηλεθεατές. Άνθρωποι που αγαπούν το μηχανοκίνητο αθλητισμό είδαν τη χώρα μας ζωντανά. Έβλεπαν την Ελλάδα, τη Στερεά Ελλάδα ζωντανά ογδόντα εξίμισι εκατομμύρια τηλεθεατές. Και ρωτάω: Πόσο κοστίζει μια τέτοια διαφήμιση;

Σε κάθε περίπτωση η καταγγελία είναι ανακριβής. Σας το λέω επειδή ένας δημοσιογράφος έγραψε κάτι το οποίο το βρήκε στη «ΔΙΑΥΓΕΙΑ». Προσέξτε, βλέπω κάτι στη «ΔΙΑΥΓΕΙΑ». Στέλνω στον Υπουργό ερώτημα -μου έστειλε ερώτημα-, δεν είμαι αρμόδιος να απαντήσω με την έννοια να γνωρίζω τα λογιστικά, ούτε κάνω τον ρόλο του λογιστή και έτσι έστειλα στην αρμόδια επιτροπή που είναι αυτόνομη, έχει αυτοδιοίκητο, έχει δικό της λογιστήριο, το ερώτημα επί των καταγγελιών. Οι καταγγελίες όμως δεν απαντώνται έτσι. Πρέπει να ερευνηθούν και έδωσα εντολή σε ορκωτούς ελεγκτές -να τα πείτε στον κ. Ηλιόπουλο- να κάνουν τον έλεγχο επί των καταγγελιών. Είναι το αυτονόητο. Και θα έρθει πόρισμα για το συγκεκριμένο.

Αλλά ένας σοβαρός πολιτικός και υπεύθυνος δεν έρχεται να λειτουργήσει ως πολιτική σουπιά, να χύσει το μελάνι και το δηλητήριο και να φύγει. Πρέπει να είναι υπεύθυνος. Για να κάνεις μια καταγγελία πρέπει να την υπερασπίζεσαι και να έχεις στοιχεία και όχι να σηκώνεσαι να φεύγεις και να λες κάτι από το μικρόφωνο του Βήματος της Βουλής. Συγγνώμη, εγώ έτσι λειτουργούσα σε όλη μου τη ζωή την πολιτική. Δεν έρχομαι εδώ να καταγγείλω κάτι το ανυπόστατο επειδή το διάβασα σε μια εφημερίδα ή το είδα σε ένα site.

Σε κάθε περίπτωση ο αθλητισμός ενώνει. Εγώ και πάλι θέλω να ευχαριστήσω, κυρία Κωνσταντοπούλου, το κόμμα σας το οποίο στα δύο κρίσιμα νομοσχέδια στάθηκε. Στο τελευταίο μάλιστα νομοσχέδιο πρωτοπορήσαμε και σπάσαμε και ένα κατεστημένο. Ένα ποσοστό, 33% των γυναικών θα είναι στα νέα διοικητικά συμβούλια όλων των ομοσπονδιών. Μέχρι τώρα δεν υπήρχε καμμία γυναίκα σε ομοσπονδίες, δεν υπήρχε νόμος που να το επιβάλλει. Το λέω για να δείτε τι ψηφίσαμε μαζί.

**ΠΡΟΕΔΡΕΥΩΝ (Αθανάσιος Μπούρας):** Και με αυτό κλείστε.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κλείνω με αυτό.

Στο τελευταίο νομοσχέδιο ψηφίσαμε δύο πολύ σημαντικές παραγράφους. Πρώτον -εισάγεται για πρώτη φορά- τρεις νέοι υπεύθυνοι σε όλα τα διοικητικά συμβούλια των ομοσπονδιών. Πρώτον, υπεύθυνος e-kouros, δεύτερον υπεύθυνος ακεραιότητας και τρίτον υπεύθυνος σχολικού αθλητισμού. Άρα για πρώτη φορά θα έχουμε υπεύθυνους σχολικού αθλητισμού πανεπιστημιακούς σε κάθε ομοσπονδία.

Και δεύτερον είναι ένα άρθρο το οποίο το ψηφίσαμε μαζί και δεν καταλάβατε τη σημασία του. Είναι το άρθρο περί οφειλών των επαγγελματικών ομάδων και αθλητικών σωματείων στα εθνικά αθλητικά κέντρα. Μέχρι πρότινος ήταν ξέφραγο αμπέλι. Έμπαινε όποιος ήθελε. Άλλοι πλήρωναν και άλλοι δεν πλήρωναν. Με το νόμο που ψηφίσαμε από φέτος και μετά, όσοι μπαίνουν στα εθνικά αθλητικά κέντρα είναι υποχρεωμένοι να πληρώνουν. Δεν μπορεί να ξεφεύγει πλέον κανείς. Σε διαφορετική περίπτωση θα γίνεται παρακράτηση από την επιδότησή τους. Τάξη, νοικοκύρεμα, διαφάνεια.

Σας ευχαριστώ και πάλι όλους.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε κύριε Υπουργέ.

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Παιδείας Θρησκευμάτων και Αθλητισμού: «Κύρωση του Μνημονίου Κατανόησης Συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Η ψήφιση περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Κατανόησης Συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| ΣΠΑΡΤΙΑΤΕΣ: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Αθανάσιος Μπούρας):** Συνεπώς το σχέδιο νόμου του Υπουργείου Παιδείας, Θρησκευμάτων και Αθλητισμού: «Κύρωση του Μνημονίου Κατανόησης και Συνεργασίας στον Τομέα του Αθλητισμού μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Γκαμπόν» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.139α)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, έχουν διανεμηθεί ηλεκτρονικά στην διαδικτυακή ιστοσελίδα της Βουλής των Ελλήνων όπως και στα Τμήματα Έκδοσης Πρακτικών και Εντύπων, απ’ όπου μπορείτε να τα αναζητήσετε, τα Πρακτικά των συνεδριάσεων της Ολομέλειας της Βουλής της Παρασκευής 8 Μαρτίου 2024, της Τετάρτης 13 Μαρτίου 2024, της Πέμπτης 14 Μαρτίου 2024, της Παρασκευής 15 Μαρτίου 2024, της Τετάρτης 20 Μαρτίου 2024, της Πέμπτης 21 Μαρτίου 2024, της Παρασκευής 22 Μαρτίου 2024, της Τρίτης 26 Μαρτίου 2024 (μεσημεριανή και απογευματινή συνεδρίαση), της Τετάρτης 27 Μαρτίου 2024, της Δευτέρας 1ης Απριλίου 2024, της Τρίτης 2 Απριλίου 2024, της Τετάρτης 3 Απριλίου 2024, της Παρασκευής 5 Απριλίου 2024, της Δευτέρας 8 Απριλίου 2024, της Τετάρτης 10 Απριλίου 2024, της Πέμπτης 11 Απριλίου 2024, της Παρασκευής 12 Απριλίου 2024, της Δευτέρας 15 Απριλίου 2024, της Τετάρτης 17 Απριλίου 2024, της Πέμπτης 18 Απριλίου 2024, της Παρασκευής 19 Απριλίου 2024, της Δευτέρας 22 Απριλίου 2024 και της Τετάρτης 24 Απριλίου 2024 και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, τα Πρακτικά των συνεδριάσεων της Ολομέλειας της Βουλής της Παρασκευής 8 Μαρτίου 2024, της Τετάρτης 13 Μαρτίου 2024, της Πέμπτης 14 Μαρτίου 2024, της Παρασκευής 15 Μαρτίου 2024, της Τετάρτης 20 Μαρτίου 2024, της Πέμπτης 21 Μαρτίου 2024, της Παρασκευής 22 Μαρτίου 2024, της Τρίτης 26 Μαρτίου 2024 (μεσημεριανή και απογευματινή συνεδρίαση), της Τετάρτης 27 Μαρτίου 2024, της Πέμπτης 28 Μαρτίου 2024, της Δευτέρας 1ης Απριλίου 2024, της Τρίτης 2 Απριλίου 2024, της Τετάρτης 3 Απριλίου 2024, της Παρασκευής 5 Απριλίου 2024, της Δευτέρας 8 Απριλίου 2024, της Τετάρτης 10 Απριλίου 2024, της Πέμπτης 11 Απριλίου 2024, της Παρασκευής 12 Απριλίου 2024, της Δευτέρας 15 Απριλίου 2024, της Τετάρτης 17 Απριλίου 2024, της Πέμπτης 18 Απριλίου 2024, της Παρασκευής 19 Απριλίου 2024, της Δευτέρας 22 Απριλίου 2024 και της Τετάρτης 24 Απριλίου 2024 επικυρώθηκαν κατά πλειοψηφία.

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Εθνικής Οικονομίας και Οικονομικών «Νέο Αναπτυξιακό Πρόγραμμα Δημοσίων Επενδύσεων και συμπληρωματικές διατάξεις».

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 13.43΄ λύεται η συνεδρίαση για αύριο, ημέρα Πέμπτη 26 Σεπτεμβρίου 2024 και ώρα 10.00΄, με αντικείμενο εργασιών του Σώματος: νομοθετική εργασία, συζήτηση και ψήφιση του νομοσχεδίου του Υπουργείου Εθνικής Οικονομίας και Οικονομικών: «Νέο Αναπτυξιακό Πρόγραμμα Δημοσίων Επενδύσεων και συμπληρωματικές διατάξεις», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**